އެމްޑީޕީ އިންތިޚާބު 2012 ގެ ވޯޓުލުން ފެށިގެން ކުރިޔަށް އެބަދޭ – Maldivian Democratic Party\n16 ޖޫން 2012\nއެމްޑީޕީ އިންތިޚާބު 2012 ގެ ވޯޓުލުން ފެށިގެން ކުރިޔަށް އެބަދޭ\nއެމްޑީޕީގެ އެތެރޭގެ އިންތިޚާބުގެ ވޯޓުލުން މާލެ އާއި ރާއްޖޭގެ މީހުން ދިރިއުޅޭ ހުރިހާ ރަށެއްގައި ފެށިގެން ކުރިޔަށް އެބަދެއެވެ.\nމި އިންތިޚާބުގައި އެމްޑީޕީގެ ރިޔާސީ ކެންޑިޑޭޓް އާއި، ޗެއަރޕާސަން އާއި ޗެއަރޕާސަން އަދި ޗެއަރޕާސަން ނައިބު އިދާރީގެ އިތުރުން ބައެއް ދާއިރާތަކުގެ ހިންގާ ކޮމިޓީން ހުސްވެފައިވާ މަގާމްތަކަށް މީހުން އިންތިޚާބުކުރުން އޮންނާނެއެވެ.\nއެމްޑީޕީގެ ރިޔާސީ ޕްރައިމަރީ އާއި ޗެއަރޕާސަންގެ އިންތިޚާބުގައި 12 އެޕްރީލް 2012 ގެ ނިޔަލަށް އެ ޕާޓީގެ ދަފްތަރުގައި ހިމެނޭ ހުރިހާ މެންބަރުންނަށް ވޯޓު ދިނުމުގެ ހައްގު ލިބިފައިވާއިރު، އެމްޑީޕީގެ ރިޔާސީ ޕްރައިމަރީއަށް ކުރިމަތިލައްވާފައިވަނީ އެ ޕާޓީގެ އެންމެ އިސް ލީޑަރު އަދި ރާއްޖޭގެ އިންތިޚާބީ ރައީސުލް ޖުމްހޫރިއްޔާ މުޙަންމަދު ނަޝީދެވެ. ޗެއަރޕާސަން ކަމަށް ކުރިމަތިލައްވާފައިވަނީ މިހާރު ވެސް އެ މަގާމުގެ މަސްއޫލިއްޔަތު އަދާކުރައްވަމުން ގެންދަވާ ހުޅުހެންވޭރު ދާއިރާގެ މެންބަރު މޫސާ މަނިކެވެ. އަދި އެމްޑީޕީގެ 2010 ވަނަ އަހަރުގެ ކޮންގްރެސްގެ ބައިވެރިންނަށް ވޯޓުލެވޭ ޗެއަރޕާސަން ނައިބު އިދާރީގެ މަގާމަށް ކުރިމަތިލެއްވީ ރައީސް ނަޝީދުގެ ޕޮލިޓިކަލް އެޑްވައިޒަރު އަލީ ޝިޔާމް އެވެ.\nއެމްޑީޕީން މިއަދު ކުރިޔަށް ގެންދާ އަނެއް އިންތިޚާބު ކަމަށްވާ ދާއިރާތަކުގެ އިންތިޚާބުގެ ބައި އިލެކްޝަން ގައި ވެލިދޫ ދާއިރާގެ ރައީސް އާއި، ވިލިނގިލި ދާއިރާގެ ރައީސް އާއި، ފޮނަދޫ ދާއިރާގެ ރައީސް އާއި، މެދު ހެންވޭރު ދާއިރާގެ ސެކްރެޓަރީ އާއި، ހުޅުހެންވޭރު ދާއިރާގެ ސެކްރެޓަރީ އާއި، ހުޅުހެންވޭރު ދާއިރާގެ ނައިބު ސެކްރެޓަރީ އާއި، މާފަންނު ދެކުނު ދާއިރާގެ ނައިބު ރައީސް އާއި، ބާރަށު ދާއިރާގެ ނައިބު ރައީސް އިންތިޚާބުކުރާ ގޮތަށް ވަނީ ހަމަޖެހިފައެވެ.\nވެލިދޫ ދާއިރާގެ ރައީސް ކަމަށް މާލޭ ދަފްތަރު ނަންބަރު 6981 ޢަބްދުﷲ މުޙައްމަދު އާއި، ރާއްޖެޓީވީގެ ޑެޕިއުޓީ ސީއީއޯ ނ.ވެލިދޫ އަމަން ޢަބްދުﷲ ޔާމީން ވާދަކުރައްވާއިރު، ވިލިނގިލީ ދާއިރާގެ ރައީސް ކަމަށް ވާދަކުރައްވަނީ ގ. ފްލޮވީގޭ ސަމީރު އަޙުމަދު އާއި، ގއ.ކޮލަމާފުށީ އޯކިޑްވިލާ ޢަބްދުﷲ ތަސްލީމް ޢަބްދުލްޙަކީމް އެވެ. ފޮނަދޫ ދާއިރާގެ ރައީސް ކަމަށް3ބޭފުޅަކު ވާދަކުރައްވައެވެ. އެއީ ގ.ދޫރެސްވިލާ މުޙައްމަދު ޒާހިރު (އޯކޭ ޒާހިރު) އާއި، ލ.މާމެންދޫ ފިތުރޯނުވިލާ މުޙައްމަދު ޝިޔާމް އާއި، މ.ސްނޯޑައުން، މުޙައްމަދު ނަސީމް އިބްރާހީމް (ނަފާ ނަސީމް) އެވެ. ބާރަށު ދާއިރާގެ ނައިބު ރައީސް ކަމަށް ކުރިމަތިލެއްވީ ހއ.ބާރަށް ގޯލްޑަން ހައުސް އަލީ ޝަމީމް އެވެ.\nމާލޭގެ ދާއިރާތަކުގެ ތެރެއިން މެދުހެންވޭރު ދާއިރާގެ ސެކްރެޓަރީ ކަމަށް ކުރިމަތިލެއްވީ ހ.ބޮކަރުމާގޭ ހަސަން ފާރިޝް ރަޝީދު އެވެ. ހުޅުހެންވޭރު ދާއިރާގެ ސެކްރެޓަރީ ކަމަށް ކުރިމަތިލެއްވީ މ.ތަންތާރަ މަރިޔަމް ވަހީދާ އެވެ. ހުޅުހެންވޭރު ދާއިރާގެ ނައިބު ސެކްރެޓަރީ ކަމަށް ކުރިމަތިލެއްވީ ހ.މާކޯޅިގޭ ފާތިމަތު ނާޝިދާ އެވެ. މާފަންނު ދެކުނު ދާއިރާގެ ނައިބު ރައީސް ކަމަށް ކުރިމަތިލެއްވީ މ.ތްރީލޭންޑްސް މުޙައްމަދު މައުމޫން އެވެ.\nމި އިންތިޚާބުގެ ވޯޓުލުން މިއަދު ހެނދުނު9ން ފެށިގެން ހަވީރު4ގެ ނިޔަލަށް ކުރިޔަށް ދާނެއެވެ. ވޯޓުލާ ނިމުން 30 މިނެޓް އިރުގެ ތެރޭގައި ވޯޓުލާ މަރުކަޒުގައި ވޯޓު ގުނަން ފަށާނެއެވެ. އަދި ވޯޓުގެ ވަގުތީ ނަތީޖާ އިއުލާން ކުރުމަށް ހަމަޖެހިފައިވަނީ ވެސް ވޯޓުލާ މަރުކަޒުގައެވެ.\nމާލޭގެ ރަށްވެހިންނަށް މާލެ ސިޓީ ހޯލުގައި ވޯޓު ފޮށިތައް ބަހައްޓާފައިވާ އިރު، މާލޭގައި ދިރިއުޅޭ އަތޮޅުތަކުގެ އެމްޑީޕީ މެންބަރުންގެ ތެރެއިން ހއ. އަތޮޅުން ފެށިގެން ލ. އަތޮޅާއި ދެމެދުގެ އަތޮޅުތަކުގެ މެންބަރުން ވޯޓުލުމަށް މާލޭގައި ބަހައްޓާ ފޮށިތައް ހުންނާނީ މަންދު ކޮލެޖު (ކުރީގެ އެމްއީއެސް ހިންގި އިމާރާތު) ގައެވެ. އެންމެ ދެކުނުގެ4އަތޮޅު ކަމަށްވާ ގއ، ގދ، ޏ އަދި އައްޑޫ ސިޓީގެ މެންބަރުންގެ ތެރެއިން މާލޭގައި ދިރިއުޅޭ މެންބަރުން ވޯޓުލާ ފޮށިތައް ހުންނާނީ އަމީނީ މަގުގައި ހުންނަ އެމްޑީޕީ ހަރުގޭގައެވެ.\nއެމްޑީޕީގެ ރިޔާސީ ޕްރައިމަރީ އާއި ޗެއަރޕާސަން އިންތިޚާބުކުރުމަށް ބާއްވާ އިންތިޚާބުގައި ވޯޓު ދިނުމުގެ ހައްގު ލިބިގެންވާ މީހުންގެ ޖުމްލަ އަދަދަކީ 48451 އެވެ. އެމްޑީޕީގެ އަސާސީ ގަވާއިދުގައިވާ ގޮތުން އެންމެ ކެންޑިޑޭޓަކު ވާދަކުރައްވާ ނަމަ އެ ކެންޑިޑޭޓަކު ވާދަކުރައްވާ ދާއިރާއަކުން 10 ޕަސެންޓް ތާއީދު ލިބިއްޖެ ނަމަ މަގާމަށް އިންތިހާބު ވާނެ އެވެ.\nއެމްޑީޕީގެ އިންތިޚާބުގެ ވޯޓުލުން9ޖެހި އިރު ފެށިފައިވާ އިރު ނިސްބަތުން ގިނަ ބަޔަކު ވޯޓުގައި ބައިވެރިވަމުންދާ ކަން ފާހަގަކުރެވެއެވެ. އެ ގޮތުން މިހާތަނަށް ވޯޓުލީ ފަރާތްތަކުގެ ތެރޭގައި އެ ޕާޓީގެ ޗެއަރޕާސަންގެ މަގާމް މިހާރު ފުރުއްވަމުން ގެންދަވާ ރީކޯ މޫސާ މަނިކާއި، ރައްޔިތުންގެ މަޖުިލީހުގެ ބައެއް މެންބަރުންނާއި، ރައީސް ނަޝީދުގެ ކެބިނެޓްގެ ބައެއް މިނިސްޓަރުން ވަރަށް ހެނދުނާ ވޯޓުގައި ބައިވެރިވެވަޑައިގެންފައިވާކަން ފާހަގަކުރެވެއެވެ.


Ooredoo ge AirFibre planthakah bodu badhaleh\nއިތުރު ސްޕީޑާއި ޑޭޓާ އާއި އެކު އުރީދޫ 5ޖީ ހޯމް ބްރޯޑްބޭންޑް އެއާފައިބާ ޕްލޭންތަކަށް ބޮޑެތި ބަދަލުތަކެއް ގެނެސްފި އެވެ.\nއުރީދޫއިން ބުނީ އެ ކުންފުނީގެ ތަސައްވުރާ އެއްގޮތުގެމަތިން ހައި ސްޕީޑް އިންޓަނެޓް ހެޔޮ އަގުގައި ފޯރުކޮށްދިނުމަށްޓަކައި ރާއްޖެއަށް މުޅިން އަލަށް ތައާރަފްކޮށްފައިވާ 5ޖީ ހޯމް ބްރޯޑްބޭންޑް އެއާފައިބާ ޕްލޭންތައް މިއަދު ވަނީ ކުރިޔަށްވުރެ ހަލުވި ސްޕީޑްގައި އިތުރު ޑޭޓާވެސް ލިބޭގޮތަށް ބޮޑެތި ބަދަލުތަކެއް ގެނެސްފައި ކަމަށެވެ.\n5ޖީ އެއާފައިބާ އާއި އެކު އިންޓަނެޓް ކަނެކްޓްކުރުމުގައި ދިމާވާ ލަސްތައްވެސް އެތައްގުނައަކަށް ކުޑަވެގެންދާނެ ކަމަށް އެ ކުންފުނިން ބުންޏެވެ. އަދި ދުރު ރަށްރަށާއި ގޭގައި މަސައްކަތް ކުރިޔަށް ގެންދާ ކުދި އަދި މެދު ފަންތީގެ ވިޔަފާރިތަކަށް ފަސޭހަކަމާއެކު 5ޖީ އެއާފައިބާގެ ހިދުމަތް ދިނުމުގެގޮތުން 12 މަހުގެ ކޮންޓްރެކްޓްއަކާއެކު ޑިވައިސް ޕްލޭންއެއްވެސް އުރީދޫ މޯލްޑިވްސްއިން ފޯރުކޮށްދެއެވެ.\n5ޖީ އެއާފައިބާ އަލަށް ނަގާ ހުރިހާ ކަސްޓަމަރުންނަށްވެސް ޑިވައިސް ނެގުމަށް އިތުރު ފަސޭހަކަމެއް ގެނެސްދޭ އޮފާއަކާއިއެކު 5ޖީގެ ހަލުވި ސްޕީޑްތައް ތަޖުރިބާކޮށްލުމުގެ ފުރުސަތު މިހާރު ވަނީ ފަހިވެފައެވެ. މީގެ އިތުރުން ހައިސްޕީޑް އިންޓަނެޓާއި ލޯ ލޭޓެންސީގެ ސަބަބުން ގޭމް ކުޅުންތެރިންނަށްވެސް ބުރޫ އެރުމެއްނެތި ގޭމް ސެޝަންތައް ނިންމާލެވޭނެއެވެ.


India ge 50% Meehun Adhives Mask Naalhaa - Vaguthu\nއިންޑިޔާގެ %50 މީހުން އަދިވެސް މާސްކު ނާޅާ\n2 ހަފްތާ ކުރިން ( މެއި 21, 2021 )\nއިންޑިޔާގެ %50 މީހުން އަދިވެސް މާސްކު ނާޅާ ކަމަށް ދިރާސާ އަކުން ދައްކައިފި އެވެ.\nއިންޑިޔާގައި ހެދި ދިރާސާއަކުން ދައްކާގޮތުގައި އެޤައުމުގެ 50 އިންސައްތަ މީހުން މާސްކު ނާޅައެވެ. މާސްކް އަޅާ މީހުންގެ ތެރެއިން 64 އިންސައްތަ މީހުންނަކީ މާސްކު އެޅި ކަމުގައި ވިޔަސް ނޭފަތް ނުފޮރުވައި މާސްކު އަޅާ މީހުންނެވެ.\nކޮވިޑުގެ ދެވަނަ ރާޅު އިންޑިޔާއަށް އަރައި ކޮންމެ ދުވަހަކުވެސް ލައްކައިން މައްޗަށް މީހުން ފައްސިވާއިރު އެޤައުމުގައި މާސްކު ނާޅާ މީހުންނާއި ގައިދުރުކަން އިސްނުކުރާ މީހުންގެ މައްސަލަ ވަނީ ބޮޑުވެފަ އެވެ.\nމިއަހަރުގެ ފެބްރުއަރީ މަހުގެ މެދުތެރޭގައި އިންޑިޔާގައި ކޮވިޑްގެ ނުރައްކާ އިންތިހާއަށް އުފުލި ފައްސިވާ މީހުންގެ ޢަދަދު ކޮންޓްރޯލުން ނެއްޓި އެވެ. ފާއިތު 12 ހަފްތާތެރޭގައި ކޮވިޑަށް ފައްސިވާ މީހުންގެ ޢަދަދު އެވްރޭޖުކޮށް 2.3 ފަހަރު މައްޗަށް އުފުލުނެވެ.\nއާޕްނާމާސްކް އިން މިހިނގާ މެއި މަހު ހެދި ދިރާސާއަކުން ދައްކާގޮތުން އިންޑިޔާގެ 90 އިންސައްތަ މީހުންނަށް އެޤައުމުގެ ސަރުކާރުން ކޮވިޑް ކޮންޓްރޯލް ކުރުމަށް އަޅާފައިވާ ފިޔަވަޅުތައް އެނގެ އެވެ. ނަމަވެސް މާސްކު އަޅައިގެން އިންޑިޔާގައި އުޅެނީ 44 އިންސައްތަ މީހުންނެވެ.\nމޭއި މަހު އިންޑިޔާގައި ހެދި ދިރާސާ ދައްކާގޮތުގައި އެޤައުމުގެ 45 އިންސައްތަ މީހުން ގަބޫލުކުރާގޮތުގައި ގައިދުރުކަން ބެހެއްޓުމުން މާސްކު އެޅުމުގެ ބޭނުމެއް ނޯވެ އެވެ.\nއިންޑިޔާގައި މިހާރު ފެތުރިފައިވާ ކޮވިޑް-19 ގެ އާ ވައްތަރަކީ ކުރިން އެޤައުމުގައި ފެތުރިފައި އޮތް ކޮވިޑުގެ ވައްތަރަށްވުރެ ނުރައްކާބޮޑު ވައްތަރެކެވެ. ކޮވިޑުގެ ދެވަނަ ރާޅު އިންޑިޔާއަށް އަރައި އެޤައުމުން އާ ވައްތަރުގެ ވައިރަސް އެހެން ޤައުމުތަކަށްވެސް ވަނީ ފެތުރިފައެވެ.\nމެއި 21, 2021 16:42\nރައްޖޭގަ ވެސް ފިހާރަ ގޮޅި ފަދަ ތަންތަނުގަ އުލޭ ގިނަ ބިދޭސީން ނޭފަތް ނުފޮރުވާ މާސްކް އަޅަ އެވެ.


އެގުޅުން ވަކިނުވެވޭނެ2– Esfiya\n“ރަހްމާން ބޭބެ. މިއަދު ކަލޭ އަހަރެން މިއަންހެންގާފިލާއިން ސަލާމަތް ކޮށްދީފި މިގެ އަގު މަގެޔަށް ގޮސް ކަލެއަށް ދޭނަން.”\nހުރިހާ އަންހެން ކުދިން ތިބީ ކާރުގެ ކުރީ ސީޓް ގައި ދަވާދު ލައިގެން އުނައިސް އަށް ލަޑު ދޭށެވެ، ނަމަވެސް ރަހްމާން އަށް މިމިހުންގެ ރޭވުން އެނގިގެން އުނައިސް ސަލާމަތް ކުރިއެވެ. އެކުދިން ކާރުން ފުންމާލިއެވެ. ރަހްމާން ބިރުން ދުވަމުން މަދަދަށް އެދެމުން ދިޔައެވެ.ނަމަވެސް ހުރިހާ އަންހެން ކުދިން އޭނާ އަތުލައިގެން ގެންގޮސް އެސީޓްގައި އޭނާ ބޭންދާލާފަ އަތްފޮޅާލިއެވެ. ހުރިހާ ދަވާދެއް ހޭކުނީ ރަހްމާންގެ ގައިގައެވެ. ދުރުގައި މިތަން ބަލަން ހުރި ވަހިދާ ހުރީ ހީހީ ހަލާކު ވާން ކަރިވެފައެވެ. ރަހްމާން މަޑުމަޑުން ތެދުވެ ހުރިހާ ދަވަދާ އެކު ހިގަމުން ދިޔއެވެ. ދުރުގައި ބަލަން ހީލަ ހީލާ އުނައިސް ވެސް ހުއްޓެވެ.\nއުނައިސް އޮފިހައް ވަންވަގުތަކީ ޔޫނުސް އާއި ސަލީމް ވާހަކަ ދައްކަން ތިބި ވަގުތެވެ. އުނައިސް އެމީހުންގެ ވަހަކަ އަޑު އަހާލުމަށް އެތަނަށް ނުވަދެ ބޭރުގައި މަޑުކޮށްްލިއެވެ.\n“ނޫނޭ. މިހާރުވެސް އަޅުގަނޑު މިވަނީ ތިޔަބޭފުޅުންގެ އިހްސާންތެރި ކަމުގެ ދަށުވެ ފިތިފަ. އިތުރަށް އަޅުގަނޑުގެ މުސާރަ ބޮޑުކުރީމާ ލަދުގަންނާނީ އަޅުގަނޑު” ސަލީމް ބުންޏެވެ.\n“މުސާރަ ބޮޑު ކުރީ އަހަރެން އަމިއްލަޔަށް ފެނިގެން ވީއިރު މިކަމުގާ ސަލީމްގެ އެއްވެސް އިއުތިރާޒެއް އޮވެގެން ނުވާނެ. މުސާރަ ބޮޑުވީމާ ނީލާ ވެސް އުފާވާނެނު”\n“އަސްލު އަޅުގަނޑު ބޭނުންވަނީ ނީލާ އަޅުގަނޑަށް ލިބޭ ކުޑަ އާމްދަނީގަ ހިތް ހަމަ ޖައްސަން ދަސްކުރަން. އަޅުގަޑަށްވެސް އެނގޭ ނީލާއަކީ ކަލާގެ ވަރަށް ލޯބިވާ ދަރިއެއްކަން ދޮށީ އަންހެން ދަރިފުޅުކަންވެސް. އެދަރިފުޅަށް ޓަކާ ކޮންމެ ފަދަ ކަމެއްވެސް ކަލާއަށް ކުރެވިދާނެ. އަޅުގަޑުމެންނަށް ބޮޑު ކާރަކާ ގަނޑުވަރެއްވެސް ދެވިދާނެ. އެކަމަކު އެއަކު އަމިއްލަ ވަންތަ ކަމެއްނެއް. ދޮގެއްތޯ؟”\n“ސަލީމް ވެސްތީ އަހަރެންގެ އެހެން ދަރިން ހެން ހަމަ މަގޭ ދަރިއެއް މިހުރިހާ މުދަލަކީ އަހަރެންގެ ދަރިން ނަށްޓަކާ އަހަރެން ހޯދާފަ ވާއެއްޗެއް”\n“ޔޫނުސް ސާހަބް ﷲ މިއަދު އަޅުގަނޑުގެ އުނގު އުފަލުން ފުރާލަދެއްވާފި. އަޅުގަނޑުގެ އަމިއްލަ ބައްޕަ ގެ އިހްސާސެއް އަޅުގަނޑު މިހާރު ނެތް. ސަބަބަކީ ބައްޕަ ނިޔާވީ އަޅުގަނޑު ވަރަށް ކުޑައިރު. ކަލާއަޅުގަނޑުގެ ހަޔާތުގެ އެއުނިވެފައިވާ ބައި ފުރާލަ ދެއްވަފިމު ކަލާ އަޅުގަނޑަށް އެބައި ފުރާލަ ދެއްވައިފީމު އިތުރު އެއްޗެއް ބޭނުމެއް ނޫން ހަމަ ހައްގު ތެދު ” ސަލީމް ގެ ލޮލުން ކަރުނަ އޮހޭ ހާލު ވާހަކަ ދެއްކިއެވެ.\nއެވަގުތު އުނައިސް އެތެރެއަށް ވަދެ ސަލާމް ގޮވަލިއެވެ. އުނައިސް ގެ އަޑަށް ސިހިފަ ސަލިމް އެނބުރުނެވެ. އުނައިސް އާ ވަގުތުން ކަރާ ކަރު ޖައްސާ އޭނާ ސަލާމް ކުރިއެވެ، ޔޫނުސް އެކުދިން އެކަކު އަނެކަކަށް ތައާރަފް ކޮށްދިނެވެ.\n“ހާއި، ސަލީމް އަހަރެންނަކީ އަޅުގަނޑަކީ ބައްޕަގެ ހުރި ހަމައެކަނި ފިރިހެން ދަރިފުޅު. ގޭގެ އަސްލު ވެރިޔަކީ އަޅުގަނޑު ދެއްތޯ ބައްޕާ؟. ދެން އަޅުގަނޑަށް މިހާރު އެނގިއްޖެ ތީ އަޅުގަނޑުގެ ވާން އުޅޭ ޅިޔަނު ކަން” ޔޫނުސް ސަލީމް އާއި ދިމާވި ގޮތުގެ ކުޑަ ތަޢާރަފެއް އުނައިސް އަށް ދިނެވެ. ސަލީމް ހަމަ އެކަނި ހޫން އެއް އަޅުވާލީ އެވެ. އެދެބަފައިންގެ ވާހަކަ އަށް އެެއްބަސް ވުމަށެވެ. އުނައިސް ކޮލެޖްގެ ވާހަކަ ޔޫނުސް އަށް ކިޔާދިނެވެ. އަދި ދެން ދާފަހަރަކުން އެގްޒާމް އޮންނާނެ ކަމާއި އެއަށްވެސް ފައިސާ ބޭނުން ވާހަކަ ބުންޏެވެ.\nތަފާތު ވާހަކަ ތަކެއްދެއްކުމަށްފަހު އުނައިސް ބައްޕަގެ ހުއްދަ ހޯދައިގެން ދާން ދޮރު ހުޅުވިއެވެ. އެވަގުތު އެދޮރުގެ އަނެއްފަރާތުން ވެސް މީހަކު ދޮރު ހުޅުވާލީއެވެ. އެވަގުތު ބައިވަރު ފޮތްތަކާއެކު ދެމީހުން ބިންމައްޗަށް ވެއްޓުނެވެ. އުނައިސް މަޑުމަޑުން އަވަހަށް ތެދުވިއެވެ. އަދި އަންހެންކުއްޖާ ތެދުވާން އެހީވިއެވެ. އެކުއްޖާ ފޮތްތަށް މޫނުން ނެގުމާއެކު ދެމީހުންނަށް ވެސް ހަޅޭއްލަވައިގަނެވުނެވެ.\n“ކަލޭ…..” އަންހެން ކުއްޖާ ހަޅޭއް ލަވައިގަންނަ ގޮތަކަށް ބުންޏެވެ.\n“ކަލޭ…” އުނައިސް އަށްވެސް ބުނެވުނީ އެހެންނެވެ.\n“މިތާކީއްތިކުރަނީ” އުނައިސް އަހާލިއެވެ\n“މަވެސް ކުރަން ބޭނުން ވަނީ ތިޔަސުވާލު” އަންހެން ކުއްޖާ ވެސް ބުނެލިއެވެ.\n” އަހަރެންމިއައީ އަހަރެންގެ އެންމެ ގާތް އެކުވެރިޔާގެ ކައިވެނީގެ ހަދިޔާ ހިފައިގެން.”\n“ތިޔަ ގާތް އެކުވެރިޔާގެ ނަމަކީ ކޮބާ؟ ”\n“ކީއްކުރަން ބުނަންވީ އެކަމަކު އަހަރެން އޭނާގެ ނަން ބުނަންވީ ކީއްވެ؟”\n“ސަބަބަކީ މަށަކީ މިއޮފީހުގެ ވެރިޔާ”\n“އައްޗި ތިޔަކަހަލަ އަންހެންކުދިންނާ ފޮށި އާވަރާ ކޮށް މަގުމަތީ އެނބުރި އުޅޭމީހަކަށް މިކަހަލަ ރީތި އޮފީހުގެ ވެރިކަން ވާނީ ކިހިނަކުން؟”\n“އެއީ ﷲ ގެ ނިންމެވުން ތިކަމަނާ އަކަށް ވެސް އެކަން ބަދަލެއ ނުކުރެވޭނެ. އެހެން ނޫނަސް އަހަރެން ތިޔަ އަޅުވާ އިލްޒާމްތަކުން ބަރީީއަ ވަން. އަހަރެންނަކީ މާތް މީހެއް.މާތް ޙާންދާނެއްގެ ހުރި ހަމަ އެކަނި ފިރިހެން ކުއްޖާ ނިކަން ދިހަ މީހުން ކުރެން އަހާބަލަ މަށަކީ ކޮންކަހަލަ މީހެއްތޯ. ޖަވާބު ލިބުމާއެކު ކަމަނާ ދެރަވާނެ މަގޭ ފަހަތުން ވެސް އަންނާނެ. އެހެންނޫނަސް އެންމެ ފަހަރަކު ނަން އަހާލުމުން ތިޔަ ހީކުރަނީ ލައްކަ އެކޭ ކަމަށްތަ؟. ތިޔައީ ދިވެހި އަންހެން ކުދިންނަށް ހަމަ ވާގޮތެއް. އެހެން ނޫނަސް ތިފާޑަށް ހެދުން އަޅާނީ މަގުމަތީ ކުދިން އެމީހާ ލާހެދުމުން އެނގޭނެ އެމީހާޔަކީ ކިހާ ފެންވަރެއްގެ މީހެއް ކަން ތިހިރީ ވިއްޔަ މިހާރުވެސް ލާފަ ހުރި ހެދުން އެކަމަކު ތިމާމީ މުސްލިމެކޯ ފޮރުވިފައިވާ އެއްވެސް ތަނެއް ނެތް މާރީތި މީހަކީތަތީ؟ ”\n“އަހަރެން ތިގޮތަށް ހިއެއް ނުކުރަން” ހީނާ ރޯންފެށިއެވެ. އެވަގުތު ތާނިޔާއަށް އެތަނަށް އާދެވުނެވެ.\n“ކިހިނެއް ވެގެންތަ މިއުޅެނީ…ދޮންބެ ކޮންމެވެސް ކަމެއް ކުރީދޯ؟” ތާނިޔާ ހީނާގެ ގައިގަ ހިފަހައްޓައިގެން ކަރުނަ ފޮހެދޭން މަސައްކަތް ކުރަމުން އެހިއެވެ.\n” އައްޗި ތިޔައީ އޭ އަންހެންކުދިންގެ އެންމެ ކަޑަ ތަންކޮޅަކީ އެއްޗެކޭ ބުނާއިރަށް ރޯންފަށާނެ. ދެންތިބި ބަޔަކު ބިރު ގަންނަ ވަރަށް . ދެންމަވީ މާފަށް އެދެން. އެހެން ނޫނަސް މިހާރު ރުއީމާ ތިޔަ ލާފަ ވާ މޭކަޕް ތިޔޮއް ފޮހެވެނީ އަވަހަށް ހުއްޓާލާ. މޭކަޕާ ނުލާވެސް ތިޔަ ލޯވެސް ރީތި ވެދާނެ” ހެމުން ހެމުން އުނައިސް މިހެން ބުނައިރަށް ހީނާ މާބާރަށް ރޯންފެށިއެވެ.\n“ތި ހީކުރަނީ ތިމާމީ މާސުމާޓް މީހެއްކަމައްތަ؟ އަދި ފެންނަ ކޮންމެ އަންހެނަކު ތިމާޔާ ހެދި ދީވާނާ ވެދާނެކަމަށްތަ؟”ހީނާ ރުޅިގަދަ ވެފަ ބުންޏެވެ.\n“އޮފްކޯސް މިސް ނޭމްލެސް އަޅުގަނޑު ސުމާރޓްވީމަތާ ގިނަކުދިން ފޭސްބުކް އިން އެޑް ކޮށްފަ ހުންނާނީ. ޖަޒްޓް ޗެކް ސެލެބުރެޓީ އަކަށް ވުރެ ގިނަވާނެ ފުރެންޑުސް ދޯ ތާނީ”\n“އަހަރެންގެ ނަމަކީ ހީނާ.. ކޮންނޭމްލެސް އެއްކިޔާކަށް”\n“ނޭމް ލެސްއެއްނު ކިޔާނީ ނަން އެހިދުވަހު ނަމެއްނުބުނި. މިހާރު ތިބުނީ އަނެއްކާ އެހާރީތި ނަމެއް ކުރިންވެސް ބޮޑާނުވެ ނަން ބުނިނަމަ ވީހެއްނު.”\n“ތާނިޔާގެ ބޭބެއަކަށް ނޭނގޭދޯ އަންހެންކުދިންނާ ވާހަކަ ދައްކާ ކަށް.”\n“އާނތީރަނގަޅު ވާހަކައެއް އުޅެ އުޅެވެސް މަށައް އަންހެން ކުދިންނާ ވާހަކަ ދައްކާކަށް ނެނގުނު. އެކަމަކު ދަސްކުރާނަން ހީނާ ދަސްކޮށްދޭންވީނު ”\nއެވަގުތު ތާނިޔާ އާއި އައިޝާ ހީނާ ގޮވައިގެން ބައްޕަގެ އޮފީހަށް ވަނެވެ. އުނައިސް ވެސް ހެމުން ހެމުން ދިޔައީ އެވެ.\n“ހީނާ ދެންބުނެބަލަަ ވީކީއްތަ؟ ބޭބެއާ ދެމީހުން ކޮން ހަގުރާމައެއް؟” ތާނިޔާ ސުވާލު ކުރިއެވެ.\n“އަހަރެންނަށް އޭރަކު ނެނގެ އެއީ ތާނި ބެބެކަމެއް ހާދަ ހެއްވާ މީހެކޭ. އަހަރެންނަށް ތައުރީފް ކޮށްފަ އަހަރެން…. ރޮއްވާލާފަ އެދިޔައީ”\nހީނާ ރޮމުން ރޮމުން ޝަކުވާ ކުރިއެވެ. ހީނާގެ ދެފަރާތުގަ ތިބެގެން އައިޝާއާއި ތާނިޔާ ހީނާ މަސަލަސް ކުރެވެޭތޯ އުޅުނެވެ.\n“އަސްލު ބޭބެގެ ހިތެއް ނުބައެއް ނުވާނެ. ދެންފާޑެއްގެ ބޮޑާ ގޮތެއް ހުންނަނީދޯ އައިޝާ އެންމެ ބޮޑު ފިރިހެން ކުއްޖާއަށްވީމަ ތޯއްޗެއް”\n” ބުނަން ކޮންމެ ހެން ބެބެ ރަނގަޅު ކުރާނެ ކަމެއްނެތް މިފަކީރަށް ހާދަ އެއްޗެއް ދެންމެ އޭނާ ކިޔާލިއޭ. މަނަމަވެސް ދެރަވެ ރޮވޭނެ” ތާނިޔާ ތުން އޫކޮށްލަމުން އައިޝާ ކާރީ ބުންޏެވެ.\n“އަހަރެން އަދި މިޔައައީ ނީލޫ އަށް ހަދިޔާ ހިފައިގެން ކިހިނެއް އެގޭނީ މުޑަޖެހޭނީ އެމީހާގަޑާ ކަމެއް؟”\n“އަސްލު ލޯބީގެ ފެށުމަކީ ނަފްރަތު ދެންބަލައްޗޭ ވާގޮތް” ތާނިޔާ އަނެއްކާވެސް ހީނާގެ ކޮނޑުގައި ހިފާލަމުން ބުނެލިއެވެ.\n‘އަން މީތީގަ ހިފާ މަ ހަވީރު ހަފްލާއަށް އަންނާނަން. މިހާރު ނުހުރެވޭނެ މޫޑް ވަރަށް ގޯސްވެއްޖެ” މިހެން ބުނަމުން ހީނާ ދިޔައީއެވެ. ތާނިޔާ އާއި އައިޝާ ބާރުލާފަ ނީލާ ކާރިޔަށް ދިޔައެވެ.\nގަދަ ހަފްލާއަކަށްް ފަހު ނީލާ އާއި ސަލީމްގެ ކާވެނި ކުރެވުނެވެ. ގިނަ އަދަދެއްގެ މެހްމާނުން ޕާޓީއަށް އައެވެ. ކާވެނީގެ ފަހުން ސަލީމް ވެސް ނީލާމެންގެޔަށް ބަދަލު ވީއެވެ. ސަލީމް މެންގެ ހަނީ މޫން ކަންތަށް ވެސް ފުރިހަމަ ކޮއްދިނީ ޔޫނުސް އެވެ. އިންޑިޔާގަ އެއްމަސް ދުވަސް ހަނީ މޫންގަ ހޭދަ ކުރުމަށް ފަހު އެމީހުން މިއަދު އެނބުރި މާލެ އައެވެ.\nއުނައިސް އާ ނީލާ އާއި ސަލީމް ހެނދުނު ގެ ސަޔަށް އިންސާފުކުރަން ތިއްބެވެ. ނީލާ ސައިހަދާފަ ހުރީ މުޅިން ވަކި މޭޒެއްގައެވެ. ޔޫނުސް ވެސް އެމިހުންނާ ބައިވެރި ވެލިއެވެ.\n“ބަލަ މިހާރު މިގޭގަ ވަކި ވަކިންތަ ކައިބޮއި އުޅެނީ؟ ”\n“ނޫނެ ބައްޕާ އިރު އަރައިގެން އަންނަ ވަގުތު އަވީގަ ކޮފީ ބުއިމުގެ މަޖާކަން ލިބިގަންނަނީ އަޅުގަނޑުމެން މޭޒު މިތަނަށް ނެރުނީ ދޯ ދޮންބޭ؟” ނީލާ ވަގުތުން ޖަވާބު ދިނެވެ.\n“ބައްޕާ އަޅުގަޑު ބޭނުންވަނީ އަމިއްލަ ބިޒްނަސް އެއް ފަށަން. ބައްޕަ ތިކުރައްވާ މަސައްކަތް މާ ބޯރިން” އުނައިސް ކޮފީ ތަށި ނަގަމުން ބުނެލިއެވެ.\n“ދަރިފުޅާ ބިޒްނަސް ކުރެވެނީ އެކުސްޕީރިޔަންސް ލިބިގެން، ހުނަރު ހުރެގެން. އަދި ކިރިޔާ ދިރިއުޅުމުގެ ފުރަތަމަ ހަރުފަތުގަ ތިހިރީ.” ޔޫނުސް ބުނެލިއެވެ.\n“ބައްޕާ އަޅުގަނޑު ފަށަން އުޅޭކަމަށް ބެނުންވާނީ ފައިސާކޮޅަކާ ހައެއްކަ ކޮންޕިޔުޓަރ. އަޅުގަނޑު ޝައުގުވެރިވަނީ އިންފޮމޭޝަން ޓެކްނޮލޮޖީއަށް، އެއަކަށް އެކުސްޕީރިއަންސް އެއް ބޭނުމެއް ނުވާނެ، ބެނުންވާނީ ތައުލީމު. ތައުލީމީ ދެތިން މުވައްޒަފުން ތިބިއްޔާ މިހަމަ އެއްވަނަ” އުނައިސް އޭނާގެ ކޮޅު ގަދަ ކުރެވޭތޯ ވަކާލާތު ކުރިއެވެ.\n“ހޫން ދެން މީފަހުޒަމާން މަގޭ އިއުތިރާޒެއްނެތް އެކަމަކު ކަމެއްގަ ޕުލޮޕް ނުވާތި” ސައިކޯވަރެއްބޯލަމުން ޔޫނުސް ބުނެލިއެވެ.\n“ދޮންބެ ބިޒްނަސް ވެސް ކޮންމެ ކަމެއްވެސް ކުރެވެނީ މީހުންނާ ރީތިކޮށް ވާހަކަ ދައްކައިގެން. އަޅުގަނޑުގެ ކައިވެނީގެ ކުރީދުވަހު ހީނާ މިގެޔަށް އައިމަ އެފަކީރު ލަދުގަންނަވާ ދޮންބެ އެފަކީރު ރޮއްވަލީ. އޭނާޕާޓިއަށްވެސް ނައި ފޯނުން މުބާރަކް ބާދު ދިނި ދޯ ސަލީމް” ނީލާ ބުނެލިއެވެ.\n“އެއީ ތެދެއް. ބައްޕާ އަޅުގަނޑުވެސް ހުރިން ތިބުނި ދުވަހު ހީނާ ހުއްޓުވާލެވުނީ، ތައުބާ ހާދަ ވަރަކުންނޭ އެފަކީރު ރޮއި ރޮއި ހަލާކުވި” ތާނިޔާ ވަކީލެއް ހެން އައިސް ހީނާގެ ފަރާތުން މައްސަލަ ހުށައެޅި ކަހަލައެވެ.\n“މުސީބާތުގެ މާމަ އެއައީ ދެންއަނގަ ތަޅާވަރުން ހީވާނީ ބޮލި ރަވައެއް ހެން.” އުނައިސް ތާނިޔާއާއި ދިމާކޮށްލިއެވެ.\n“ބައްޕާ ދޮންބޭބެ ހީނާ އާއި ދިމާކުރީ އަދި ރޮއްވާލީ ދޮންތަ ކާވެނީގެ ދުވަހަށް ހަދިޔާ ހިފައިގެން އައިމަ އަދި” އަނެއްކާވެސް ތާނިޔާ އޭނާގެ ވާހަކައިގެ ބަރުދަން އިތުރު ކުރަން ބުނެލިއެވެ.\n“އެއީ ތެދެއް ދަރިފުޅު އެހެން ހެދިން”\nޔޫނުސް ހައިރާން ކަން އެކުލެވިގެންވާއަޑަކުން ބުނެލިއެވެ.\n“އަދި ދޮންބެ ބުނިޔޯ ހީނާއަށް ހެދުން އަޅަންވެސް ނޭނގެޔޯ މޭކަޕް ވެސް ހަޑިޔޯ ދެން ކިހާދެރަވާނެ” ތާނިޔާ ކުރުނުކޮށް އޭނާގެ ފަރާތުން އުނައިސް ބެދޭގޮތަށް ވާހަކަ ދެއްކިއެވެ.\n“އަސްލު އަޅުގަނޑު ބެނުންވީ އޭނާ ރަނގަޅު ކުރަން. ހަމަ އެކަނި ނަން އަހާލީމާ އޭނާ މާބޮޑާވީ” އުނައިސް ހަތިޔާރު ބެހެއްޓި އެވެ އަދި ކުށް ޤަބޫލް ކުރާގޮތަށް އެއްބަސް ވިއެވެ.\n” އެހެންނޫނަސް ދަރިފުޅު އަންހެން ކުދިންގެ ކަންތަކުގަ އާވާނެކަން ބައްޕަޔަށް އެނގޭ އަސްލު އަންހެންވެރިން ބޭނުންވާނީ އެހެންމީހުންގެ ދުލުން ހުސް ތައުރީފް އެއީ ދޮގު ހަދައިގެންވިޔަސް ވަރިހަމަ ނުބައި ކޮމެންޓް ތަކެއް އެމީހުންނަަށް ހަޖަމެއް ނުވާނެ” ޔޫނުސް ހިނިތުން ވެލާފަ ބުނެލިއެވެ.\n“ބޭބެ ހީނާއަކީ ރަނގަޅު އައިލާ އެއްގެ ކުއްޖެއް. ބޭބެ ބުނެފިއްޔާ އޭނާގެ މަންމަ މެން މިގެޔަށް ވާހަކަ ދައްކާލަން ގެނެވިދާނެ” ނީލާ ބުނެލިއެވެ.\n“ނޫނެތިހިސާބަށް ކަންތަށް ގެންދާވާނީ އަހަރެން ބުނީމަ. އެހެންނޫނަސް އެކުއްޖާ އަހަރެންނާ އެކަށީގެންވެސް ނުވޭ ދޯ ތާނި މާމާ” އުނައިސް ތާނިޔާ އާއި ދިމާކޮށްލަމުން އަވަހަށް ބޯދަމާލިއެވެ.\n“ދަރިފުޅާ ބައްޕަޔާއެކު އާދެބަލަ އެބައޮތް ދަރިފުޅަށް ސަޕްރައިޒެއް.” ޔޫނުސް އަވަހަށް އުނައިސްގެ އަތުގައި ހިފައިގެން ހިގައިގަތެވެ. އުނައިސް ވެސް ބަސް އަހާ ކުޑަ ކުއްޖެއްފަދައިން ބައްޕަޔާއެކު ހިގަމުން ދިޔައެވެ.\nޔޫނުސް ބިއްލޫރި ޖަހާ ހަދާފައިވާ ތަނެއް ހުޅުވާލިއެވެ. އެއި ފުރިހަމަ އޮފީހެކެވެ. އެހާމެ އަގުބޮޑު ފަރުނީޗަރ ލާފައިވާ ހައިބަތު ދައްކާދޭ އޮފިހެކެވެ.އެއްފަރާތުގައިވާ ސޯފާއާއި ދަމާފައިވާ ފޮތި އާއި ބިންމަތީގަ އަޅާފައިވާ ރެގުންވެސް ތަނުގެ ހައިބަތު ފެންނަހާވެއެވެ. ދޮރުތަކުގައި ދަމާފައިވާ ފަލަނގު ފޭލިވެސް ވަރަށް ޝާހީއެވެ.\n“ބައްޕާ މިއީ ހަދަ ރީތި ބޮޑު އޮފީހެކޭ” އުނައިސް އޮފީސް ތެރޭ ހިނގަމުން ބުނެލިއެވެ.\n“ދަރިފުޅާ މި ޝާހީ އޮފީސްބައްޕަ ހަދާފަ މިހިރީ ހަމަ ދަރިފުޅަށް. މިވަގުތުވެސް ދަރިފުޅަށް މިއޮފިހުގަ އިނދެގެން މިކުންފުނީގެ މަސައްކަތްތަށް ބެލިދާނެ. އެކަމަކު، ބައްޕަ އެންމެ އެދޭގޮތަކީ ދަރިފުޅު މި ގޮނޑިޔަށް އައުމަށް އެކަށީގެންވެގެން އައުން. މާނަޔަކީ މި ކުންފުނީގެ އެންމެ ތިރީ ހަރުފަތުން ފައްޓާށޭ މަސައްކަތް ބެލުން އަދި އެކްސްޕީރިޔަންސާއެކު އައިސް މި ގޮޑި ފުރާލަދޭށޭ. މިކުންފުނިވެސް ކުރިޔަށް ގެންދިޔުމަކީ ހަމަ ދަރިފުޅުގެ ޒިއްމާއެއް.” ޔޫނުސް އޭނާގެ ދަރިފުޅު ގެނެސް މޭގައި ލައްކޮށްލަމުން ނުހަނު ލޯބިން ބުންޏެވެ.\nޖެހިގެން އައިދުވަހު އުނައިސް އޮފީހަށް ދިޔައީ ރަހްމާނު އާއި ސަލީމް އާއެކު ގައެވެ. ހުރިހާ ސުޓާފުންނާއި ފެކްޓަރީގެ މަސައްކަތު މީހުންނަށް ސަލީމް އުނައިސް ތައާރަފް ކޮށްދިނެވެ.\nއެޗްއާރ މެނޭޖަރ އަސްލަމް އައިސް ވަރަށް ރުންކުރުކޮށް އުނައިސް އާއި ވާހަކަ ދެއްކިއެވެ. ފޮތްތަކާ ފައިލްތައް ދެއްކުމުގައިވެސް އޭނާގެ ކޮންމެވެސް ނުބައިގޮތެއް ހުރިކަން އުނައިސް ފާހަގަ ކުރިއެވެ. ސަލީމް އެއީ އޭނާގެ ވައްތަރު ކަމަށް ބުނެ ވާހަކަ މާދިގު ވިޔަކަ ނުދިނެވެ. މިމީހުންނާއެކު މިހާރު ސަލީމްވެސް އުޅޭތާ ދުވަސް ކޮޅެއް ވީ ވީއްޔާއެވެ. އަސްލަމްގެ ގޮތް ވަރަށް ރަނގަޅަށް ސަލީމް އަށް އެނގޭނެއެވެ.އުނައިސް މުޅި ދުވަހު ވަރަށް ބުރަކޮށް އުޅުނެވެ.އަދި ގެޔަށ ވަދެވުމާއެކު އޭނާ ބަންލާފަ އެނދުމައްޗަށް ވެއްޓިގަތެވެ. އިރުކޮޅަކުން ތާނިޔާ އާއި އައިޝާ ދުވެފަ އައިސް ކޮޓަރިއަށް ވަނެވެ. އެއީ އަބަދުވެސް ވާގޮތެވެ. ދޮންބެ ރަށުގައި ހުރެއްޖެއްޔާ އެދެކުދިން އަބަދުވެސް ތިބެނީ އުނައިސް އާއި ކޮންމެވެސް ކަމަކާ ދިމާކޮށްލާފައެވެ.\nVarah reethi…kon irakun next part??\nWow v nice mi story insha allah kuriyan huribaithavves mihaa noony miavvure furihama vaane kamah ummydhu kuran keep it up\nRythi…ekam Dhonbeybe Dhonbe beybe ekifaharu ekigothah liyefa huryma ehaaehnoon….Rangalhu kohlaane kamah hykuran-:-)\nV reethi mibaivess avahah up kohlahchay\nvaahakaage first part ga vaahakaa ge namaaa part2 ge vaahakaage namaa eh goi nooon veema bunelee hama\nThank you Faya.. I have change it now.. it was mistake\nWow rosy it’salovely story …I love it . Good job dear\nwow nice story? …..love it\nދީނީ ލޯބި December 2, 2017\nއެއީ ކީއްވެ؟ 4


ޖުމްލަ 15897 އިޢުލާން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ޅ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން\n2013 އޮކްޓޯބަރ 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ކ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ޖަލުތަކުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން\n2013 އޮކްޓޯބަރ 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ހދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ހއ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ފުވައްމުލަކުގެ ރައްޔިތުން ވޯޓުލުމަށްޓަކައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ގދ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ގއ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި ފ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން\n2013 އޮކްޓޫބަރު 19 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ފުރަތަމަ ބުރުގައި އއ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަންތަން


އިއްޒަތްތެރި މެމްބަރުން “ޕެޕްސީ” ބޯށެވެ. - MV Times\nއިއްޒަތްތެރި މެމްބަރުން "ޕެޕްސީ" ބޯށެވެ.\n7 December 25th, 2012 - 11:05 PM\nދައްކަން މިއުޅެނީ ބާވައިލެއްވި ގާނޫނުތަކުގެ ވާހަކައެއް ނޫނެވެ. އާންމު އިންސާނުން ގާނޫނު ހަދައިއުޅެނީ އެންމެހާ އިންސާނުންގެ މަންފާއަށެވެ. މިފަދަ ގާނޫނު ތައް ހެދުމުގެ ގުދުރަތީ އިހުތިޔާރު ކޮންމެ މީހަކަށްވެސް އެބައޮތެވެ. ކޮންމެ މީހަކުވެސް ގާނޫނު ހަދަންވީއެވެ. ނަމަވެސް އެންމެން ގާނޫނު ހަދަން އުޅެން ވެއްޖެއްޔާ ދެން ހުރި ދުނިޔަވީ ކަންކަން ނުކުރެވޭނެތީ، ގާނޫނު ހެދުމުގެ މަސައްކަތް ހަވާލު ކުރަނީ އެބައެއްގެ ތެރެއިން ހޮވާ މަދު ބަޔަކަށެވެ. ބޮޑު މުސާރަ ދީފައި ގާނޫނު ހަދަން ހަވާލު ކުރުމުން އެމީހުންގެ އިންސާނީ ދަރަޖަ މައްޗެއްނުވާނެއެވެ. އިންސާނުންގެ ތެރޭގައި ދަރަޖ ތަކެއް ނުވެއެވެ. ހުރިހާ އިންސާނުންނަކީ ހަމަހަމ ބައެކެވެ.\nދިވެހިރާއްޖޭގެ މަޖިލީހުގައވެސްި ތިބެނީ އަޅުގަޑުމެން ކަހަލަ އިންސާނުންނެވެ. 300000 ދިވެހިންނަށް ނުވިސްނޭ އެއްޗެއް އެމީހުނަކަށް ވެސް ނުވިސްނޭނެއެވެ. ބައެއްފަހަރު މަޖިލީހުގައި ތިބޭ އިންސާނުންނުން، ތިމަންނާމެންނަކީީ މާ މަތީ ފަންތީގެ "ވަލީވެރިން" ކަމަށް ރައްޔިތުންނަށް ވިސްނަދޭން އުޅެއެވެ. އެކަމެއް ނުވާނެއެވެ. މިހާރު ކޮންމެ އިންސާނަކީވެސް ވަލީވެރިއެކެވެ.\nގަބޫލު ކުރަން ދަތިވިޔަސް އަޑުއަހާށެވެ. މަޖިލީހުގައި ތިބީ ރާއްޖޭގެ ކަރަޕްޓު ނިޒާމު ތެރެއިން މަޖިީހަށް ވަދެ ތިބި މީހުނެވެ. ތިތާގައި ގިނައީ ފަގީރު ދިވެހި ރައްޔިތުންނަށް ލާރީގެ ދަޅަ ދައްކައިގެން މަޖިލީހަށް ވަދެ ތިބި މީހުނެވެ. މަޖިލީހަށް ހޮވުމުން ގިނައިން އުޅޭނީ ކޮފީގައެވެ. ޖެހިގެން އަންނަ ދުވަހު މަޖިލީހުގެ ތަޅުމުގައި ބަހުސް ކުރަން އޮތީ ކޮން ބިލެއް ކަމެއް ވެސް ގިނަ މެމްބަރުންނަކަށް ނޭނގޭނެއެވެ. ދަންވަރު ވަންދެން ފޮނި އަނގަތަޅަން، ޓްވީޓު ކުރަން ތިބެފައި، ހެނދުނު ދެ ގަޑި އިރު ތިން ގަޑި އިރު ލަހުންް މަޖިލީހަށް ގޮސް މޮޅު އަނގަ އެއް ތަޅާލާފައި ހަވީރު ނައްޓާލާނީ ބެންކޮކަށެވެ. 65000 ރުފިޔާ މަހަކު ނަގައިގެން ތިބެ ލަދެއްވެސް ނުގަނެއެވެ.\nދެން މެމްބަރު ނަޝީދު އެހެން ގައުމެއްގެ ގާނޫނެއް ނެޓުން ޑައުންލޯޑު ކޮށް ތަރުޖަމާ ކޮށްގެން މަޖިލީހުގެ ތަޅުމަށް ހުށަހެޅުމުން، ދެން ތިބި މެންބަރުން އެކަކު އަނެކަކުގެ އަބުރާ ބެހި ދީނުންބެރުވެ، ފާސް ކުރަން އުޅޭ ގާނޫނާ ނުވެސް ގުޅޭ އަނގަތަޅައި، ޓީވީ އިން ލައިވް ކުރާތީ ރައްޔިތުންނަށް ފޮނި ދައްކަން އެމެމްބަރެއްގެ ދާއިރާގެ މީހުންނަށް މާ ހެޔޮ އެދޭ ކަމަށް ވާހަކަ ދައްކާނެއެވެ. ވޯޓު ދޭ ގަޑި ޖެހުމުން، އެމީހަކަށް އެގަޑިޔަކު ރީތި ކުލައެއް ގެ ފިތަކަށް އޮބާލައިފައި ނިކުމެގެން އަމިއްލަ ވިޔަފާރި ހިންގަން ދާނެއެވެ. މިދެވުނީ ދިވެހި ރާއްޖޭގައި ޓޮމާޓޯ އާއި އަލުވި ނުހެއްދޭ ގާނޫނެއް ހަދާފަ ކަންވެސް މި މެންބަރުންނަށް ނޭނގެއެވެ. ގާނޫނު ތަސްދީގު ކުރާތާ ދެތިން މަސް ފަހުން އެ ގާނޫނު "އަތައް ގޮވައިގެން" އުޅޭނެއެވެ. އޭރު މަޖިލިސް އޮންނާނީ ތިން މަސް ދުވަހުގެ ޗުއްޓީގައެވެ.\nމަޖިލީހުގައި ކަރަޕްޝަންގެ ވާހަކަ ރައްޔިތުން ދައްކައި ދައްކައި ކޮޅުން ނުލުމުން، ދިވެހިންގެ އަނގަ ބަންދުކުރަން ހުރިހާ މެންބަރުން އެއްބަސް ކިޔާ ކޮރަޕްޓު ބޯޑަރ ކޮންޓްރޯލް ސިސްޓަމް ހުއްޓާލަން "އިއްތިފާގުން" ފާސްކުރިއަސް ތީ ހަމަ ކަރަޕްޓު މަޖިލީހެކެވެ. ކިތަންމެ މޮޅު ރޮކެޓެއް ރޭވިޔަސް ކޮރަޕްޓު ވާހަކަ ގޮވާނަމެވެ. މެމްބަރެއްގެ އިމްތިޔާޒާ ބެހުމުން6މަހަށް ޖަލަށް ލާން ހުކުމް ކޮށް، އެއްވެ އުޅުމުގެ ހައްގަށް އަރައިގަނެ، ނޫސްވެރިކަމުގެ މިނިވަންކަން ހަނިކޮށް، ޖުމްލަކޮށް ގާނޫނު އަސާސީން ހުރިހާ ދިވެހި ރައްޔިތުންނަށް ލިބިދޭ މިނިވަންކަމަށް އަރައިގަނެ، އެމީހަކު ނިދާ އެނދުގައި ނޫނީ މުޒާހަރާ ނުކުރެވޭ ގޮތަށް ފާސް ކުރީމާ، ގާނޫނު އަސާސީ ތެރެއިން އެއްޗެއް ބޯންދީފާނަމޭ ހިތަށް އަރައެވެ.\nތީ ކަރަޕްޓު މަޖިލީހެކެވެ. ތީ މަޖިލީހަށް ވަދެ ގާނޫނެއް ނުހަދާ، މެންބަރުކަން ގެއްލޭއިރަށް އެތައް ވިޔަފާރި އެއް ފެށޭތޯ މަސައްކަތް ކުރާ މެމްބަރުން ތިބި ކަރަޕްޓު މަޖިލީހެވެ. ތި މެމްބަރުންނަށް ލިބޭ ނުހައްގު ބޮޑު މުސާރަ ދީނީ ނަޒަރަކުން ބަލައިފިނަމަ މުސާރަވެސް ހަރާމް ވާނެތޯޗެކެވެ. މިދުނިޔެ މަތީގައި ހުރިހާ އިންސާނުން ހަމަހަމަ ވާނެއެވެ. އިމްތިޔާޒޭ ކިޔައިގެން ދިވެހިން ބޮލަށް ޗިޕު ނުޖަހާށެވެ.\nހުރިހާ ދިވެހިންވެސް ހަމަހަމަ ކަމުގެ ރަހަ ލިބިގަންނާނެއެވެ. އިސްލާމް ދީނާ ގާނޫނު އަސާސީ އާ ފުށުއަރާ ގާނޫނުތަކަށް ތަބާނުވުމުގެ ރިވެތި އަހުލާގު ދިވެހިން ގައިގާ ހަރުލާފައި އެބަހުއްޓެވެ. އިސްލާމު ދީނާ ދިވެހި ގާނޫނު އަސާސީގެ ތެރޭގައި ދިވެހިން މިނިވަން ކަމާއެކު އުޅޭނެއެވެ. ރައްޔިތުން މަޖިލީހުގެ މެންބަރުން "ޕެޕްސީ' ބޯށެވެ.\n(ހުރިހާ ބޭފުޅުންވެސް މި ލިޔުން ކިޔާއިރު "މެމްބަރު" މިލަފުޒުގެ އައިސްފައިވާ ކޮންމެ ފަހަރަކު ކުރިޔަށް "އިއްޒަތްތެރި" ކިޔުއްވަން ހަނދާންކޮށް އަރުވަމެވެ.)\nވަރަށް ސާދާކޮށް ތެދު ހަގީގަތް ހާމަކޮށްދީފައިވާ ލިޔުމެއް. މިފަދަ ގިނަ ލިޔުންތަށް ކުރިއަށް އޮތްތަނުގައިވެސް ކިޔާލަން ލިބޭނެކަމަށް އުންމީދުކުރަން.\nތިމެންބަރުންނަކީ މިރިނުވެ ގޮބޮޅި ކާށިވެފަތިބިބައެއް. ހަމަ ފައްކާ ރޯނުއެދުރު މުރަގަގަސް މާލިމީ މެންބަރުންތަކެއް\nއޭ މި އަހަރު ކިޔާލެވުނު އެންމެ ފައްކާ ލިޔުން މީ :ޑ\nވަރަށްވެސް ފުރިހަމަ ވަރަށްބަރާބަރު މީހަމަ ތެދު ޙަގީގަތް\nގާނޫނު އަސާސީގެ ތެރެއިން އެއްޗެއް ބޯންދޭންވީ…\nޥަރަށް ފުރިހަމަ ކޮލަމެއް. އިބާރާތް ކުރުމާއި، ރާވާލާފައިވާ ގޮތް ވަރަށް ފުރިހަމަ.\nއަނެއްކާ އިއްޒަތްތެރި މެމްބަރުންނަށް “ޕެޕްސީ” ގެ އިނާޔަތް ދޭން ނުޖެހުނިއްޔާ ރަގަޅު


India sifain baalan beynumiyyaa Raees kan havaalu kurey: Umar | ThePress\nއިންޑިއާ ސިފައިން ބާލަން ބޭނުމިއްޔާ ރައީސްކަން ހަވާލު ކުރޭ: އުމަރު\n31 May 2021, 16:00\nއިންޑިއާއަކީ މުއްސަނދި ގައުމެއް ނޫން. މިލިޓަރީ ބޭސްއަކުން ފައިދާއެއް ނުކުރާނެ: އުމަރު\nމިލިޓަރީ ބޭސް ގާއިމް ކުރަނީ އޮޅިވާލައިގެން ރާއްޖެއަށް ސައިކަލު އެތެރެކުރާ އުސޫލުން: އުމަރު\nރާއްޖޭގައި އިންޑިއާ ސިފައިން ތިބި ތިބުމަށް ނިމުމެއް ގެންނަން ބޭނުންވާ ނަމަ އަންނަ ރިޔާސީ އިންތިހާބުގައި ރައީސްކަން ޑީއެންއޭއާ ހަވާލު ކުރަން ކުރީގެ ހޯމް މިނިސްޓަރު އުމަރު ނަސީރު ގޮވާލައްވައިފިއެވެ.\nއައްޑޫގައި އިންޑިޔާއިން ހުޅުވާ ކޮންސުލޭޓް އޮފީހާ ގުޅިގެން ޑީއެންއޭ އިން ނެރުނު ވީޑިއީ ބަޔާނުގައި އެ ހަރަކާތުގެ އިސްކޮށް އުޅުއްވާ އުމަރު ނަސީރު ވާހަކަ ވިދާޅުވީ، ރައްޔިތުންނަށް އޮޅުވާލައިގެން އައްޑޫގައި މިލިޓަރީ މަރުކަޒެއް ސަރުކާރުން ގާއިމް ކުރަން އުޅެނީ ކަސްޓަމްސްއަށް އޮޅުވާލައިގެން ސައިކަލެއް ރޫޅާލައިގެން ފަހަރަކު ބައެއް އެތެރެ ކުރާ އުސޫލުން ކަމަށެވެ.\nއުމަރު ވިދާޅުވީ، ފުރަތަމަ އައްޑުއަށް ގެނައީ ހެލިކޮޕްޓަރަކާއި ސިފައިން ކަމަށެވެ. ދެން ގެނައީ ރާޑަރު ސްޓޭޝަން ކަމަށާއި އަދި އެއަށް ފަހުން އެޅީ މިލިޓަރީ ބޭސް އަކަށް ބޭނުން ކުރެވޭ ވަރުގެ ވަރުގަދަ އިމާރާތެއް ކަމަށެވެ. ޑިޕްލޮމެޓް ކަން ދިނުމައްޓަކައި މިހާރު އުޅެނީ ކޮންސުލޭޓް އޮފީހެއް ގާއިމް ކުރަން ކަމަށް އުމަރު ވިދާޅުވިއެވެ.\n"ސަރުކާރަށް ނިސްބަތްވާ ސިޔާސީ ބޭފުޅުންނަށް ހީފުޅުވަނީ އިންޑިއާގެ ކޮންސުލޭޓަކީ ޝޮޕިން މޯލެއް ކަމަށް. ވިޔަފާރިއެއް ކަމަށް."\nއައްޑު އަތޮޅުގެ ގަމާއި، ޝަންގްރިއްލާ އާއި، އަދި ކެނެރީފް ބަންދުވެ އައްޑު އަތޮޅުގެ ރައްޔިތުންގެ ވަޒީފާތައް ގެއްލިފައިވާ މި ދަނޑިވަޅަށް ބަލައި ތަރައްގީ ކުރަން ސަރުކާރުން ވައުދުވި 8000 އެނދު ތަރައްގީ ނުކޮށް އިންޑިއާގެ މިލިޓަރީ ބޭސްއެއް ގާއިމް ކުރުން ވެގެން ދާނީ އިންވެސްޓަރުން އައްޑު އަތޮޅަށް އައުމަށް ޖެހިލުން ވާ ކަމަކަށް ކަމަށް އުމަރު ވިދާޅުވިއެވެ. އަދި އެއީ ޓޫރިޒަމާއި އެހެނިހެން ވިޔަފާރިތަކަށް ލިބޭ ހީނަރު ކަމަކަށް ވެގެން ދާނެ ކަމަށް އޭނާ ވިދާޅުވިއެވެ.\nއިންޑިއާ އަކީ މުއްސަނދި ގައުމަކަަށް ނުވާތީ އައްޑޫގައި ގާއިމް ކުރާ މިލިޓަރީ ބޭސްގެ ސަބަބުން ރާއްޖޭގެ އިގްތިސޯދަށް ކުރާނެ އެއްވެސް ފައިދާއެއް ނޯންނާނެ ކަމަށް އުމަރު ވިދާޅުވިއެވެ. ރާއްޖޭގައި އިނގިރޭސިން ތިބި އިރު ކުރި ކަހަލަ އެއްވެސް އިގްތިސޯދީ ފައިދާއެއް ނުކުރާނެ ކަމަށް އުމަރު ފާހަގަ ކުރެއްވިއެވެ.\n"މިއީ ދިވެހި ދައުލަތުގެ ވެރިންގެ ތިލަ ވިސްނުމުގެ ސަބަބުން ދިމާވަމުންދާ ކަމެއް. މީގެ ނޭދެވޭ އަސަރު ދިވެހިންގެ މިނިވަން ކަމަށް ކުރާނެ. މާތް ﷲ ގެ ވާގިފުޅާއެކު ދިވެހިންގެ މިނިވަންކަން ސަލާމަތް ކުރުމަށް ކުރަން ޖެހުނު ކޮންމެ ޖިހާދެއް ދިވެހިން ކުރާނެ. މި ގައުމު އަނބުރާ ދިވެހިންނަށް ހޯދައިދިނުމުގެ މަތިވެރި ޒިންމާ 2023 ވަނަ އަހަރު ޑީއެންއޭއާ ހަވާލު ކުރައްވައިފި ނަމަ، ﷲ ގެ ވާގިފުޅާ އެކު އިންޑިއާގެ ސިފައިން ތިބި ތިބުމަށް ނިމުމެއް ގެންނާނަން"\nމީގެ އިތުރުން އުމަރު ވިދާޅުވީ އިންޑިއާ މިލިޓަރީ ބޭސްއެއް ގާއިމް ކުރުމަކީ ރާއްޖޭގެ މިނިވަންކަމަށް އަންނަ ބޮޑު ގޮން ޖެހުމެއް ކަމަށާއި އައްޑޫގެ އިގްތިސޯދަށް ލިބޭ ގެއްލުމެއް ކަމަށެވެ. މިއީ ދުރުރާސްތާގެ ޕްލޭނެއްގެ ދަށުން ރާއްޖޭގެ އެކި ކަންކޮޅުގައި އެކި ނަންނަމުގައި އިންޑިއާގެ މިލިޓަރީ ބޭސްތައް ގާއިމް ކުރުމަށް ހިންގާ ފުޅާ ޕްރޮގްރާމެއް ގޮތުގައި އުމަރު ސިފަކުރައްވައެވެ.\nއެ ޕްރޮގްރާމް އިތުރަށް ތަފްސީލް ކޮށްދެއްވަމުން އުމަރު ވަނީ ރާއްޖޭގެ އެކި ސަރަހައްދުތަކުގައި އިންޑިއާގެ މިލިޓަރީ ބޭސް ގާއިމް ކުރަމުން ދާ ހެކިތައް ދެވާފައެވެ. އެ ގޮތުން އުތުރު ތިލަފަޅުގައި އިންޑިއާއިން އަޅަމުންދާ އިމާރާތްތަކާއި، ހދ. ހަނިމާދޫގައި ތިބި އިންޑިއާގެ ސިފައިންނާއި އެމީހުންގެ ޑޯނިއާ މަތިންދާ ބޯޓުތަކާއި، ލ. ގަމުގައި ތިބި އިންޑިއާގެ ސިފައިންނާއި އެމީހުންގެ ހެލިކޮޕްޓަރުގެ އިތުރުން އައްޑޫގައި ގާއިމް ކޮށްފައިވާ އެމީހުންގެ ވަސީލަތްތައް އުމަރު ފާހަގަ ކުރެއްވިއެވެ.\nއިންޑިއާ ސިފައިން ރާއްޖޭގެ އެކި ކަންކޮޅުތަކުގައި ބޭތިއްބުމުގެ ނޭދެވޭ އަސަރު ފެންނާނެ ކަމަށާއި އެއީ ދިވެހިންގެ މިނިވަން ކަމަށް އަސަރު ކުރާނެ ކަމެއް ކަމަށް އުމަރު ފާހަގަ ކުރެއްވިއެވެ. އަދި ކުރިއަށް އޮތް ރިޔާސީ އިންތިހާބުގައި ޑީއެންއޭއަށް ކާމިޔާބު ވެއްޖެ ނަމަ އިންޑިއާ ސިފައިން ރާއްޖޭގައި ތިބޭ ތިބުމަށް ނިމުމެއް ގެންނާނެ ކަމަށް ވެސް އޭނާ ވިދާޅުވިއެވެ.\nހަބަރު އައްޑޫ އިންޑިއާ ކޮންސުލޭޓް އިންޑިއާ އައުޓް އުމަރު ނަސީރު ސިޔާސީ\nޙަޤީގަތުގަވެސް ޢުމަރާ ޙަވާލު ކޮށްފިނަމަ އެކަން ކުރާނެ.ޢަމަލުން އޮތީ އެކަން ދައްކާފަ.\nޙަނި ރޮނގަކުން ވެސް ރައީސް ކަން ލިބުން ހަމަ ވަރަށްގާތުގަ އޮތް ހެން ހީވޭ. ޙީނުވާ ވަރަށް ގިނަ ކަންކަން ވޭ. ކެރިގެން ކުރިމަތިލުން ބުއްދިވެރި . ޥާނެ ގޮތެއް ހަމަ ދެނެވޮޑިގެން ވަނީ އެއްމެ ފަރާތަކުން . އުމަރަށް ވެސް ހަމަ ރައީސްކަން ލިބިދާނެ.\nމާތްކަލާކޯ ވެރިކަމަކީ ބަޔަކު ތަބަކަށް ލާފަދޭ އެއްޗެއްނޫ .... ހާދަ ބުރާންޗޭ ވެރިކަމާ ހެދި މޮޔަވަނީ ..ނުވާނެ ނުލިބޭނެ... ސޮރީ ލެޑަރް.....\nމިހާރު ވެރިކަން ކުރަނީ އިންޑިއާއިން ފަންޑްކޮށްގެން ތިމަރަ ޝަރީފު ގަނެލައިގެން ވަގު ވެރިކަމެއް އުމަރައް ވެސް ލިބިދާނެ\nރައްޔިތުން ބޭނުމިއްޔާ ޙަވާލު ކުރާނެ.\nޢުމަރަކީ ޤައުމީ ބަޠަލެއް. ސާބަހޭ ޢުމަރާ. މަގޭ ވޯޓު ޑީއެންއޭ އަށް.\nއުމަރާ ކަލެއައް ރަނގަޅު ވަޒީފާއެއް މިގައުމަކު ނެތް\nއުމަރާ ހަވާލުކުރަންވީ ހަނޑަސްބުރީގެ ރައީސްކަން


ތުރާކުނު ފުޓުބޯޅަ ދަނޑުގައި ޓާރފް އެޅުމަށް ބަޔަކާ ހަވާލުކޮށްފި ތުރާކުނު ފުޓުބޯޅަ ދަނޑުގައި ޓާރފް އެޅުމަށް ބަޔަކާ ހަވާލުކޮށްފި\nހއ. ތުރާކުނު ފުޓުބޯޅަ ދަނޑުގައި ޓާރފް އެޅުމަށް ބޭނުންވާ ތަކެތި ރަށަށް ގެންގޮސް އިންސްޓޯލު ކުރުމަށް މައިނާ ސްޕޯޓްސް ފީލްޑް ޕްރައިވެޓް ހަވާލުކުރުމުގެ ރަސްމިއްޔާތުގެ ތެރެއިން / ފޮޓޯ: ޔޫތު މިނިސްޓްރީ\nހއ. ތުރާކުނު ފުޓުބޯޅަ ދަނޑުގައި ޓާރފް އެޅުމަށް ބޭނުންވާ ތަކެތި ރަށަށް ގެންގޮސް އިންސްޓޯލު ކުރުމަށް އަމިއްލަ ކުންފުޏަކާއެކު ސޮއިކޮށްފިއެވެ.\nމި މަސައްކަތް ހަވާލުކޮށްފައި ވަނީ މައިނާ ސްޕޯޓްސް ފީލްޑް ޕްރައިވެޓް ލިމިޓެޑާއެވެ.\nޔޫތު މިނިސްޓްރީގައި ބޭއްވުނު މި ރަސްމިއްޔާތުގައި މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރ އަސްހަދު ޢަލީއެވެ. މައިނާ ކުންފުނީގެ ފަރާތުން ސޮއިކުރެއްވީ އެކުންފުނީގެ ޑިރެކްޓަރ މުޙައްމަދު ޝައުޔާއެވެ.\nމިމަސައްކަތް މައިނާ ކުންފުންޏާއި ހަވާލުކޮށްފައިވަނީ މަސައްކަތް ފަށާތާ 18 ދުވަހުގެ ތެރޭގައި މަސައްކަތް ނިންމުމަށެވެ. އަދި މި މަސައްކަތަށް ޖުމްލަ 1.3 މިލިއަން ރުފިޔާ ޚަރަދުވާނެކަމަށް ޔޫތު މިނިސްޓްރީން ވިދާޅުވެފައިވެއެވެ.\nޔޫތު މިނިސްޓްރީން މީގެކުރިންވަނީ ފ.ނިލަންދޫ، ނ.ހޮޅުދޫ، ތ.ވިލުފުށި އަދި ނ.ކެނދިކުޅުދޫ ފުޓްބޯޅަ ދަނޑުގެ މަސައްކަތް ނިންމާފައެވެ. ރާއްޖޭގެ އެކި ކަންކޮޅުތަކުގައި ފުޓްބޯޅަ ދަނޑުތައް ތަރައްޤީ ކުރުމަކީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ރިޔާސީ ވައުދުފުޅެކެވެ.\nޕާކް ވޮލީ މުބާރާތުގެ ޗެންޕިއަންކަން ބާގީޗާ އަދި ޕޮލިސް ކުލަބް ހޯދައިފި\nއިނގިރޭސި އެފް.އޭ. ކަޕްގެ ފަސްވަނަ ބުރުން ޓޮޓްނަމް ޖާގަހޯދައިފި


#UPDATE: Aniyaavi dhe meehun ves Hospital ah gengos faruvaa dheyn fashaifi | Jazeera\tއަނިޔާވި ދެ މީހުން ވެސް ހޮސްޕިޓަލަށް ގެންގޮސް ފަރުވާ ދޭން ފަށައިފި - Jazeera\nއަނިޔާވި ދެ މީހުން ވެސް ހޮސްޕިޓަލަށް ގެންގޮސް ފަރުވާ ދޭން ފަށައިފި\nސާއިފް ޝިޔާދު January 7, 2021 179 views0\nމޯލްޑިވްސް ޕޯޓްސް ލިމިޓެޑްގެ ސަރަހައްދުގައި ކޮންޓެއިނަރަކުން ބިއްލޫރި ޕެލެޓްތަކެއް ނެރެން އުޅުމުގެ ތެރޭގައި އަނިޔާވި ދެ މީހުން ހޮސްޕިޓަލަށް ގެންގޮސް ފަރުވާ ދޭން ފަށައިފިއެވެ.\nމި ދެ މީހުން ވެސް ގެންގޮސްފައިވަނީ އިންދިރާ ގާންދީ މެމޯރިއަލް ހޮސްޕިޓަލް (އައި.ޖީ.އެމް.އެޗް) އަށެވެ. މި ހާދިސާގައި އަނިޔާވީ ދެ މަޖޫރީންނަށެވެ. މީގެތެރެއިން ތާށިވީ ނ. ލަންދޫއަށް ނިސްބަތްވާ ޒުވާނެކެވެ.\nޖަޒީރާ ނޫހަށް މައުލޫމާތު ދެއްވަމުން އެމްޕީއެލްގެ ޑެޕިއުޓީ ޗީފް އެގްޒެކެޓިވް އޮފިސަރ އިބްރާހީމް އަބްދުﷲ (އިއްބެ) ވިދާޅުވީ މި ހާދިސާ ހިނގީ މިރޭގެ ވަގުތެއްގައި ކޮންޓެއިނަރަކުން ބިއްލޫރި ޕެލެޓްތަކެއް ނެރުމަށް މަސައްކަތްކުރަމުން ދަނިކޮށް ކަމަށެވެ. އެގޮތުން އެ ޕެލެޓްތައް ނެރުމަށް ކެރޭނެއް މެދުވެރިކޮށް މަސައްކަތްކުރަމުން ދިޔަ ވަގުތު ޕެލެޓްގެ ބެލެންސް ކަޓާލައި ވެއްޓުނު ވަގުތު ދެ މީހަކަށް އަނިޔާވެފައިވާ ކަމަށެވެ. މި ޕެލެޓްތައް ނެރުމަށް ތިން މީހަކު ހަރަކާތްތެރިވި ނަމަވެސް އެތަނުން އެކަކަށް ސަލާމަތްވެވުނު ކަމަށް އިއްބެ ވިދާޅުވިއެވެ.\nއަދި އޭގެ ތެރެއިން ދެ މީހަކަށް އެކި ވަަރުގެ އަނިޔާތައް ވިއިރު ދެވަނަ މީހާ ކޮންޓެއިނަރު ތެރޭގައި ތާށިވުމާއި ގުޅިގެން އެ މީހާ ނެރުމަށް މަސައްކަތް ކޮށްފައިވަނީ އެމްއެެންޑީއެފްގެ ފަޔަރ އެންޑް ރެސްކިއުއިން ކަމަށް އިއްބެ ވިދާޅުވިއެވެ. އަދި ދެ މީހުންނަށް ވެސް ވަގުތުން ފަރުވާ ދިނުމަށް އައި.ޖީ.އެމް.އެޗް ހޮސްޕިޓަލްގެ ޕެރަމެޑިކުން ހަރަކާތްތެރިވި ކަމަށް ވެސް އިއްބެ ވިދާޅުވިއެވެ.\nމި މައްސަލަ އެމްޕީއެލްއިންް ތަހުގީގުކުރާނެ ކަމަށާއި އަދި އެ މީހުންގެ ހާލަތު އެމްޕީއެލްގެ ފަރާތުން ވަރަށް ގާތުން ބަލަމުން އަންނަ ކަމަށް ވެސް އިއްބެ ވިދާޅުވިއެވެ.


ރޯދައަށް ނުތިބެ ކާން ތިބި ތިން ދިވެހިން ހައްޔަރުކޮށްފި — Ihavandhoo.com\nރޯދައަށް ނުތިބެ ކާން ތިބި ތިން ދިވެހިން ހައްޔަރުކޮށްފި\nރަމްޟާންމަހު ދުވާލުގެ ވަގުތު ކާންތިބި3މީހުން ގއ. ގެމަނަފުށިން ފުލުހުންގެ ބެލުމުގެ ދަށަށް ގެނެސް މައްސަލަ ތަޙްޤީޤު ކުރަން ފަށައިފިއެވެ.\nފުލުހުން ހާމަކޮށްފައިވަނީ އިއްޔެ 13:15 ހާއިރު ގއ.ގެމަނަފުށި އިރުދެކުނުފަރާތު އަތިރިމަތީގައި ރޯދަމަހު ދުވާލު ރޯދަ ނުހިފައި ބަޔަކު މީހުން ކާންތިބި ކަމުގެ މަޢުލޫމާތު ލިބިގެން، ގއ.ގެމަނަފުށި ޕޮލިސް ސްޓޭޝަންގައި މަސައްކަތްކުރާ ފުލުހުން އެސަރަޙައްދަށްގޮސް ކުށުގެ ވެށިން ދިވެހި3ފިރިހެނުން ފުލުހުންގެ ބެލުމުގެ ދަށަށް ގެނެސްފައިވާ ކަމަށެވެ.\nމިމައްސަލާގައި ފުލުހުންގެ ބެލުމުގެ ދަށަށް ގެނެސްފައިވަނީ 24 އަހަރުގެ ފިރިހެނަކާއި، 21 އަހަރުގެ ފިރިހެނަކާއި، 18 އަހަރުގެ ފިރިހެނެކެވެ.\nމި 03 މީހުން ބަންދާމެދު ގޮތެއްނިންމުމަށް ގއ.ގެމަނަފުށި މެޖިސްޓްރޭޓް ކޯޓަށް ހާޟިރު ކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް 10 ދުވަހުގެ ބަންދުގެ މުއްދަތު ވަނީ ދެއްވާފައެވެ.\nމިމައްސަލާގައި ގެމަނަފުށި ޕޮލިސް ސްޓޭޝަންގެ ބެލުމުގެ ދަށަށް ގެނެސްފައިވާ 03 މީހުންގެ ތެރެއިން 02 މީހުންނަކީ މީގެ ކުރިންވެސް ކުށުގެ ރެކޯރޑް އޮންނަ ދެމީހުންނެވެ.\nރަމްޟާންމަހު ދުވާލުގެ ވަގުތުތަކުގައި ރޯދަ ނުހިފައި ކާން ތިބުމަކީ ކުށަކަށްވީއިރު އެފަދަ ކުށްތަކަށް އަރައިނުގަތުމަށް ފުލުހުން ވަނީ އިލްތިމާސް ކޮށްފައެވެ. އަދި ރޯދަމަހު ދުވާލުގެ ވަގުތުތަކުގައި ކާންތިބޭ ކަމުގެ މަޢުލޫމާތު ލިބޭނަމަ އެފަރާތަކުން ފުލުހުންނަށް އެކަން އަންގައިދިނުމަށް ވެސް ފުލުހުން ވަނީ އެދިފައެވެ.


Midhiya aharuge emme ginain service charge libunee Randhelin\nރަންދެލި ރިސޯޓް: އެ ތަނުގެ މުވައްޒަފުންނަށް މަހަކު އާންމުކޮށް 20 ހާހަށް ވުރެ ބޮޑު ސާވިސް ޗާޖެއް ލިބުނު.\nމިދިޔަ އަހަރު އެންމެ ގިނައިން ސާވިސް ޗާޖް ދިނީ ރަންދެލިން\nމިދިޔަ އަހަރު ނިމުނު އިރު އެވްރެޖު ގޮތެއްގައި އެންމެ ބޮޑު ސާވިސް ޗާދެއް ލިބުނީ ޝެވަލް ބްލާންކް ރަންދެލި ރިސޯޓުގައި މަސައްކަތް ކުރި މުވައްޒަފުންނަށް ކަމަށް ތަފާސް ހިސާބުތަކުން ދައްކައިފި އެވެ.\nރާއްޖޭގެ ރިސޯތުތަކުގެ ސާވިސް ޗާޖުގެ މައުލޫމާތު ހާމަކުރާ "މޯލްޑިވްސް ސާވިސް ޗާޖް" ވެބްސައިޓުގައި ބުނެފައިވާ ގޮތުން، މިދިޔަ އަހަރު ރަންދެލީގައި މަސައްކަތް ކުރި މުވައްޒަފުންނަށް އެވްރެޖު ގޮތެއްގައި މަހަކު 1،343.62 ޑޮލަރު (20،718.62ރ.) ސާވިސް ޗާޖުގެ ގޮތުގައި ލިބިފައި ވެއެވެ.\nނ. އަތޮޅުގައި އޮންނަ ލަގްޒަރީ ރިސޯޓުގައި މަސައްކަތް ކުރާ މުވައްޒަފުންނަށް މިދިޔަ އަހަރު އެންމެ ގިނައިން ސާވިސް ޗާޖު ލިބުނު އިރު، މި ލިސްޓުގެ ދެ ވަނާގައި އޮތީ އެ އަތޮޅުގައި ހިންގާ ވެލާ ޕްރައިވެޓް އައިލެންޑެވެ. އެގޮތުން މަތީ ފެންވަރުގެ، ހިތްގައިމު ވެލާފައި މަސައްކަތް ކުރި މުވައްޒަފުންނަށް އާންމު ގޮތެއްގައި މަހަކު 1،101.59 ޑޮލަރު (16،986.52ރ.) ސާވިސް ޗާޖުގެ ގޮތުގައި ލިބިފައި ވެއެވެ.\nސާވިސް ޗާޖުގެ ވެބްސައިޓުގައި ހާމަކޮށްފައިވާ ލިސްޓުގެ ތިން ވަނަ ލިބެނީ ވަން އެންޑް އޮންލީ ރީތި ރަށަށެވެ. އެގޮތުން އެ ރިސޯޓުން އެވްރެޖު ގޮތެއްގައި މަހަކު 937.92 ޑޮލަރު (14،462.72ރ.) ސާވިސް ޗާޖުގެ ގޮތުގައި މުވައްޒަފުންނަށް ދޫކުރި އެވެ.\nއިތުރު ރިސޯޓުތަކުން އާންމުކޮށް ދޫކޮށްފައިވާ ސާވިސް ޗާޖު:\n- ފޯ ސީޒަން ރިސޯޓް، މަހަކު 927.69 ޑޮލާރު\n- ސެއިންޓް ރެޖިސް ވޮއްމުލި، މަހަކު 917.63 ޑޮލަރު\n- އަނަންތަރާ ކިހަވައް ވިލާސް، މަހަކު 914.98 ޑޮލަރު\n- ދަސްތީ ތަނި މޯލްޑިވްސް، 787.33 ޑޮލަރު\n- ޑަބްލިއު ރިޓްރީޓް އެންޑް ސްޕާ މޯލްޑިވްސް، މަހަކު 738.90 ޑޮލަރު\n- ނިޔާމަ މޯލްޑިވްސް، މަހަކު 716.73 ޑޮލަރު\n- މިލައިދޫ އައިލެންޑް، މަހަކު 711.20 ޑޮލަރު\nސާވިސް ޗާޖުގެ މައުލޫމާތު ހާމަ ކުރާ ވެބްސައިޓަކީ ޓޫރިޒަމް ސެކްޓަރުގައި މަސައްކަތް ކުރާ ބަޔަކު ހިންގާ ވެބްސައިޓެކެވެ. އެނގިފައިވާ ގޮތުގައި އެ ވެބްސައިޓުގައި އާންމުކުރާ މައުލޫމާތު ތަކަކީ ރިސޯޓުތަކުގައި މަސައްކަތް ކުރާ މުވައްޒަފުން ހިއްސާކުރާ މައުލޫމާތު ތަކެވެ.\nއާންމުކޮށް ރިސޯޓުތަކުން ސާވިސް ޗާޖުގެ ގޮތުގައި ގެސްޓުންގެ އަތުން 10 ޕަސެންޓް ނަގަ އެވެ. ނަމަވެސް އޭގެ ތެރެއިން، ރިސޯޓުތަކުން މުވައްޒަފުންނަށް ބަހަނީ އެކި މިންވަރެވެ. އާންމުކޮށް ރިސޯޓުތަކުން ސާވިސް ޗާޖުގެ ގޮތުގައި ބަހާ މިންވަރު އޮންނަނީ ސިއްރު ކޮށްފަ އެވެ.\nވިޔަފާރި ރިސޯޓް ފަތުރުވެރިކަން\nކޮންމެ ރިޒޯޓަކަށް މަހެއްގެ ތެރޭގައި ލިބުނު އާމްދަނީއާއި، ސަރވިސްޗާޖްގެ ގޮތުގައި ލިބުނު އާމްދަނީއާއި، ކުރެވުނު ޚަރަދުގެ ހިސާބު ލޭބަރ ރިލޭޝަންސް އޮތޯރިޓީއަށާއި ޓޫރިޒަމް މިނިސްޓްރީއަށާއި މީރާއަށް ފޮނުވަންޖެހޭނެ ކަމަށް ގާނޫނެއް ހަދަންވީ. އެ ނޫންގޮތަކަށް މިއުޅޭ މަހުޖަނުން މައިތިރިއެއް ނުކުރެވޭނެ. ދިވެހިރައްޔިތުންނަށް ދޯކާ ދީގެން އުޅޭ ބައެއް މިއީ.\nސަން ސިޔާމް ގެ ވިލްރީފްގަ އެންމެ މަތިވާނީ. އާދޭހާއެކު އެދެން ބަޔަކު މިކަން ބަލައިދީ ޓޫރިސްޓުން މުވައްޒަފުންނަށް ދޭ ލާރިކޮޅޮ ހޯދައިދީބަލަ


ކިޔުމުގެ ދޭހަ – ވަރުގަދަ ކުރަންޖެހޭ ގައުމީ ޖިހާދެއް | arippe's blog\nކިޔުމުގެ ދޭހަ – ވަރުގަދަ ކުރަންޖެހޭ ގައުމީ ޖިހާދެއް\nތިރީގައި އެވަނީ ސާނަވީ ގްރޭޑް ނުވައެއްގެ ދަރިވަރުންނަށްޓަކައި ހިމަނާލާފައިވާ ދޭހައެކެވެ.\nވަރުގަދަކުރަންޖެހޭ ޤައުމީ ޖިހާދެއް\n1. އާބާދީގެ ނިސްބަތުން ޒުވާނުންގެ އެންމެ ގިނަ ބަޔަކު މަސްތުވާތަކެތީގެ އަވާގައިޖެހި ބޭކާރުވަމުންދާ އެއް ޤައުމަކީ ދިވެހިރާއްޖެއެވެ. ޑްރަގުގެ ވަބާގެ ސަބަބުން ކުރިމަގު އެންމެ ބޮޑަށް ބަނަވެފައިވާ އެއް ޤައުމަކީވެސް ދިވެހިރާއްޖެއެވެ. މިކަމުގެ ހައްލާ ބެހޭގޮތުން ތަފާތު ފެންވަރުގައި ވާހަކަދެކެވި އެކި މަސައްކަތްތައް ކުރެވުނުކަމަށްވިޔަސް ބޭނުންވާ ނަތީޖާ އޮތީ އަދި ވަރަށް ދުރުގައެވެ. ނަތީޖާ ނުނެރެވި ދުވަސްތައް ދިގުލަމުންދާއިރު އިޖުތިމާޢީ ގޮތުންނާއި އެނޫންވެސް ގޮތްގޮތުން މިޤައުމުގެ އޮނިގަނޑު ދަނީ ފީވަމުން ހަލާކުވަމުންނެވެ.\n2. މަސްތުވާ ތަކެތިން ކުލަކުލައިގެ ހުވަފެން އެންމެ ގިނައިން ދެކެމުންދާ ބަޔަކީ ޒުވާނުން ކަމުގައިވިޔަސް ޒުވާން އުމުރު ފަހަނައަޅައި އިސްތަށިތަކުގެ ކުލަ ހުދުވަމުންދާ ނުވަތަ ހުދުވެފައިވާ ބައެއް މީހުން މިވަބާގައި ޖެހިފައިވާކަމީވެސް ޙަޤީޤަތެކެވެ. ދަރިން ތަރުބިއްޔަތުކުރުމުގެ ޒިންމާ ކޮނޑުގައި އަޅަންޖެހިފައިވާ މައިންނާއި ބައްޕައިންގެ އިތުރުން މުޖުތަމަޢުގެ ޤަދަރާއި އިޙްތިރާމުލިބިގެން ޢަބުރުވެރިކަމާއެކު ގޭގައި އުޅެންޖެހޭ މާމަ، ކާފަ ނުވަތަ އެޢުމުރުގެ ބައެއް މީހުންވެސް ޑްރަގުގެ އަޅުންނަށްވެ ނިމިފައިވާކަމީ މިއަދުގެ ޙަޤީޤަތްތަކުގެތެރެއިން ޙަޤީޤަތެކެވެ. ރިހެބުފަދަ ތަންތަނުން ދެބަފައިންނާއި ދެމައިން އެކުގައި ފެންނަމުންދާ ދިއުމަކީ މައްސަލަ މިއަދު އޮތް ހިސާބު އަންގައިދޭ ހެއްކެކެވެ.\n3. ރާއްޖޭގެ ހުރިހައި ކަންކޮޅުތަކުން މިފަދަ މަންޒަރުތައް ފެންނަމުންދާއިރު މިހާރު ޔަޤީންވާ އެއްކަމަކީ މިމައްސަލަ ޙައްލުކުރުމުގެ ގޮތުން މިހާތަނަށް ކުރެވިފައިވާ މަސައްކަތްތައް ބޭކާރުވެގެން ގޮސްފައިވާކަމެވެ. ބޭކާރުވެގެން ގޮސްފައި ނުވާނަމަ ޑްރަގުގެ މައްސަލަ އެއްދުވަހުން އަނެއް ދުވަހަށް ސީރިއަސްވަމުން ފުޅާވަމުން ނުދާނެއެވެ. މިހާތަނަށް ވިސްނިފައިވާ ވިސްނުންތަކާއި އެކަށަ ހެޅިފައިވާ ޕްލޭންތަކާއި ކުރެވިފައިވާ މަސައްކަތްތައް ބޭކާރުވެފައިވާނަމަ ދެން މިމައްސަލަ ހައްލުކުރުމަށް އޮންނާނީ ކޮންމެވެސް އެހެން ގޮތެކެވެ. ނުވަތަ ގޮތްތަކެކެވެ. އެނބުރެންޖެހެނީ އެދިމާއަށެވެ.\n4. ޑްރަގަކީ މިއަދު މިޤައުމުގެ ހަލާކަށް ވެފައިވާއިރު ޑްރަގަކީ މިޤައުމުގައި އުފައްދާ އަދި އުފެދޭނެ އެއްޗެއްވެސް ނޫނެވެ. އެއީ ކޮންމެވެސް ބަޔަކު އެތެރެކުރާ އެއްޗެކެވެ. ދުނިޔޭގެ ބައެއް ޤައުމުތަކުގައި މަރުގެ ހުކުމް ކަނޑައެޅިފައިވާ ކުށްތަކުގެތެރެއިން އެއް ކުށަކީ ޑްރަގު އެތެރެ ކުރުމާއި ވިއްކުމެވެ. އެކަހަލަ ޤައުމުތަކުގެ ޑްރަގުގެ ކަންތައް އޮތީ ކިހާވަރަކަށްކަން ދެނެގަނެ ފިލާވަޅު ލިބިގަތުމަކީވެސް އަޅުގަނޑުމެންނަށް އޮތްކަމެކެވެ. ކުށްވެރިން ނުމެރިއަސް އެބާވަތުގެ މީހުން އަލުން މުޖުތަމައަށް ނުވެއްދުމަކީ ކުރަންޖެހިފައި އޮތްކަމެކެވެ.\n5. ވަކި މުއްދަތަކުން މާފުދީފައި ދޫކޮށްލުމާއި ގާތްތިމާގެ މީހުންގެ އާދޭސްތަކާއި ގުޅިގެން ހަމްދަރުދީވުމުގެ އާދަ މިއޮތީ ދޫކޮށްލަންޖެހިފައެވެ. މީހުން ދިރިއުޅޭ ރަށްރަށުގައި ޖަލުތައް ހަދައިގެން ބޮޑެތިކުށްވެރިން އެތަންތަނުގައި ގެންގުޅުމުގެ ބަދަލުގައި މުޅިން އެކަހެރި ދުރުރަށެއް ޙާއްޞަކޮށް މިބާވަތުގެ ކުށްވެރިން އެރަށެއްގެ ދާއިމީ ރަށްވެހިން ނުވަތަ ޤައިދީންނަށް ހެދުމަކީ މިހާރު ވިސްނުން އަމާޒުކުރަންޖެހިފައިވާ ކަމެކެވެ.\n6. މިކަންކަމަކީ ވަކިބަޔަކާ ދެކޮޅަށް ކުރެވޭ ނުވަތަ ކުރަންޖެހޭ ކަމަކަށްވުރެ މުޅި ޤައުމުގެ ސަލާމަތާއި ހަމަޖެހުމަށްޓަކައި އޮތްކަމެކެވެ. މުޅި ޤައުމުގެ މަސްލަހަތާއި ގުޅިފައިވާ ކަންކަމަކީ ދޫދެވޭނެ ނުވަތަ ފަރުވާ ކުޑަކުރެވޭނެ ކަންކަމެއް ނޫނެވެ. ޤައުމަށްޓަކައި ޖިހާދުކުރުމާއި ޤުރުބާންވުމަކީ ހަމައެކަނި ކަނޑި ބަޑި ހިފައިގެން ނުކުތުމެއް ނޫނެވެ. ޤައުމަށް ދިމާވާ ނުރައްކާތަކުން ޤައުމު މިންޖުކޮށްދިނުމަށް ކޮންމެ ސިފައެއްގައިވިޔަސް އެހީތެރިވެދިނުމަކީ ޤައުމީ ޖިހާދެކެވެ. ޑްރަގުގެ ވަބާއާ ދެކޮޅަށް ފަށަންޖެހިފައި އޮތީ އެފަދަ ޖިހާދެކެވެ. ( “16 ފެބުރުއަރީ 2008 ގެ ހަވީރުނޫހުން ނަގާފައި”)\n1. ރާއްޖެއަށް ދިމާވެފައިވާ އެންމެ މުހިއްމު ދެމައްސަލައަކީ ކޮބާ؟\n2. ރާއްޖެއަށް ދިމާވެފައިވާ މައްސަލަތައް ހައްލުނުކުރެވުމުގެ ސަބަބުން ދިމާވާ މައްސަލައަކީ ކޮބާ؟\n3. ލިޔޔުންތެރިޔާ މިއަދުގެ ޙަޤީޤަތްތަކުގެތެރެއިން ޙަޤީޤަތެއްކަމަށް އެބުނާ ކަމަކީކޮބާ؟\n4. ޑްރަގުގެ މައްސަލަ ޙައްލުކުރުމުގެ ގޮތުން މިހާތަނަށް ކުރެވިފައިވާ މަސައްކަތްތައް ބޭކާރުވެގެން ގޮސްފައިވާކަމަށް ލިޔުންތެރިޔާ އެބުނަނީ ކީއްވެތަ؟\n5. ޑްރަގަކީ ކޮންމެވެސް ބަޔަކު އެތެރެކުރާ އެއްޗެއްކަމަށް ލިޔުންތެރިޔާ އެދައްކާ ހެކިތަކަކީ ކޮބާ؟\n6. ރާއްޖެ ޑުރަގުގެ ވަބާއިން ސަލާމަތްކުރުމަށް ލިޔުންތެރިޔާ ހުށަހަޅާފައިވާ ކަންތައްތަކުގެތެރެއިން4ކަންތައް ލިޔޭ!\n7. “މީހުން ދިރިއުޅޭ ރަށްރަށުގައި ޖަލުތައް ހަދައިގެން ބޮޑެތިކުށްވެރިން އެތަންތަނުގައި ގެންގުޅުމުގެ ބަދަލުގައި މުޅިން އެކަހެރި ދުރުރަށެއް ޙާއްޞަކޮށް މިބާވަތުގެ ކުށްވެރިން އެރަށެއްގެ ދާއިމީ ރަށްވެހިން ނުވަތަ ޤައިދީންނަށް ހެދުމަކީ މިހާރު ވިސްނުން އަމާޒުކުރަންޖެހިފައިވާ ކަމެކެވެ.”ލިޔުންތެރިޔާގެ މި ބުނުމާމެދު ތިޔަ ދަރިވަރު ދެކޭގޮތް މުޖުތަމަޢުން ހެކިދައްކައިގެން އޮޅުންފިލުވައިދީ!\n8. ތިރީގައިވާ ލަފުޒުތަކުގެ މާނަ ދޭހައިގައި ގެނެސްދީފައިވާ މާނަ ލިޔާށެވެ.\nހ. އަވައިގައިޖެހުން ޕ1 ، ށ. ފަހަނައަޅައި ޕ2 ، ނ. ކަންކޮޅުތަކުން ޕ3 ، ރ. މިންޖުކޮށްދިނުން ޕ6\nތައްޔާރުކުރީ އަޙުމަދު ޢަރީފް / އައްސޭރި / ފ.ނިލަންދޫ\n« ކިޔުމުގެ ދެހަ – ގްރޭޑް 8\nޙަވާލާދޭ ސިޓީ »


Sifain Ge In Vaki Kuri Shaaneez Ah Vazeefaa Dheyn Amuru Kohfi - Vaguthu\nދުނިޔެއަށް ކޮވިޑް-19 ފެތުރިގެން ހިނގައިދާނެ ކަމުގެ ބިރު ބޮޑުވަނީ -2ގަޑިއިރު ކުރިން\nސިފައިންގެއިން ވަކިކުރި ޝާނީޒަށް ވަޒީފާ ދޭން އަމުރުކޮށްފި\n11 މަސް ކުރިން ( މާޗް 27, 2019 )\nމިދިޔަ އަހަރުގެ ފެބްރުއަރީ މަހުގެ އެއް ވަނަ ދުވަހު ސުޕްރީމް ކޯޓުން ނެރުނު ބޮޑު އަމުރަށްފަހު، ސިފައިންގެ ވަޒީފާއިން ވަކިކުރި މީހުންގެ ތެރެއިން އަހުމަދު ޝާނީޒަށް، 198،000 ރުފިޔާގެ މާލީ ބަދަލާއެކު އަލުން ވަޒީފާ ދޭން ސިވިލް ކޯޓުން މިއަދު އަމުރުކޮށްފިއެވެ.\nއޭނާ ވަޒީފާއިން ވަކި ކުރިއިރު، ހުރީ ސިފައިންގެ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގައެވެ. އޭނާ އެއިރު ހުރީ ކޯޕްރަލްގެ ރޭންކުގައެވެ.\nސްޕްރީމް ކޯޓުގެ އަމުރަށް ފަހު، ޝާނީޒްގެ އިތުރުން، ގިނަ ފަރާތްތަކެއްގެ ވަޒީފާ ގެއްލުނެވެ. ރައީސް އިބްރާހިމް މުހައްމަދު ސޯލިހު ވެރިކަމަށް އައުމުން. އެ ފަރާތްތަކުން ވަނީ ބަދަލާ އެކު އަލުން ވަޒީފާ ހޯދަން ކޯޓަށް މައްސަލަ ހުށަހަޅާފައެވެ.\nއެމީހުން ހައްޔަރުކޮށް ވަޒީފާއިން ވަކިކުރީ މާޗު މަހުގެ ހަތަރު ވަނަ ދުވަހުއެވެ. އެ މައްސަލަ ނިންމީ ޑިސްޕިއުޓު މަރުހަލާގަައެވެ.\nއެކެއް ފެބްރުއަރީގެ އަމުރަށް ފަހު ވަޒީފާއިން ވަކިކުރި ސްޓާފް ސާޖަންޓް އިބްރާހިމް ސިމާދުގެ ވަޒީފާވެސް ބަދަލާއެކު އަލުން ދޭން ސިވިލް ކޯޓުން މީގެ ކުރިން ވަނީ ހުކުމްކޮށްފައެވެ.\nވިއްސާރާގައި ސިފައިންގެ ފްލެޓެއްގެ ބިއްގަނޑެއް ވެއްޓިއްޖެ\nސިފައިންގެ ޤާބިލްކަން މިހާރަށްވުރެ އިތުރު ކުރުމަށް ހާއްސަ ސަމާލުކަމެއް ދެން - މާރިޔާ\nމާޗް 27, 2019 15:15\nމީވަރައްބޮޑު މައްސަލަޔެއް ސިފައިންނާއި ފުލުހުންނަކީ ހުވައެއްގެމަތީތިބޭބަޔެއް ސިފައިންގެގާނޫނާހިލާފުވެ ބޮދެތިކުއްތައްކޮއް ވަޒީފާއިންވަކިކުރީމަ މިގޮތައްވަޒީފާދޭނަމަ އެމްއެންޑީއެފް ފުލުހުން ދުވަހަކު އިސްލާހެއްނުވާނެ.\nޖޫން 16, 2019 20:23\nފޮނިކަން އިނތިހާއަށް ދާނެ\nޖޫން 16, 2019 20:43\nތިވާގޮތުން ސިފައިންނާއި ފުލުހުން ކޮންމެފަދަކަމެވެސް ކޮށްފާނެ.. ސަރުކާރުބަދަލުބާއިރަށް ބޮޑުލާރި ގަނޑަކާ ފަޒީފާ ލިބޭނެތާ.. ކަންކަން ކޮށްފައި5ނޫނީ6އަހަރު ޗުއްޓީގައި


Asad – Esfiya – Dhivehi Vaahaka Site\nއުޑުމަތިވަނީ ނޫކުލަ އަރައަރައި ހުރި ވިއްސާރަ ވިލާތަކުން ބައްދާފައެވެ. ޖެހެމުންދިޔަ ގަދަ ވައިން އަމީނީމަގުގައި ހުރި ދިގު ގަސްތަކުގެ ފެހި ފަތްތަކުން ބޫން އަޑު އިވިއިވި ހުއްޓެވެ. މީސް ގިނަ މާލޭގެ ދުވާރު...\n“އެކީއްވެ؟” ކަމަކާ ދޭތެރޭ ވިސްނަން އިނދެފައި ފަޒާލް ފުރަތަމަވެސް ކުރީ ސުވާލެކެވެ. “ކޮންކަމަކާ؟ ކޮން އެއްޗެއްތަ މައި ލަވް؟” ފަޒާލް ކުރި ސުވާލަށް ނިފޫއަށް ޖަވާބެއްދޭކަށެއް ނޭނގުނެވެ. “މިބުނީ ކީއްވެހޭ؟ ކީއްވެހޭ އަހަރެންނަށް…...\nހަނދުވަރުދޭ ހިތްގައިމު ފިނިފިނި ރެއެކެވެ. ވާރޭވެހުމުގެ ސަބަބުން މުޅި ވެށި ވަނީ ފިނީގެ ތެތްކަމުން ފުސްކޮށްލާފައެވެ. ރާޅުތައް އައިސް ގޮނޑުދޮށަށް ބިންދާލައި އަޑުނޫން އެހެން އަޑެއް މާހައުލަކުން ނީވެއެވެ. މޫދު ކައިރިން ގޮނޑުދޮށުގައި...\nޒިޔާރަތްކޮށްލައްވާ http://maawahi.blogspot.com/ އަހަރެންގެ ނަޒަރު ހުއްޓިފައި ހުރީ ބޭރުން ވެހެމުންދާ ބޯ ވާރޭއަށެވެ. އަހަރެން ބަލަން ހުރި ކުޑަދޮރުގެ ބިއްލޫރިގަނޑުގައި ވާރޭގެ ބޮޑުތިކިތައް އައިސް ޖެހި، ކިލާފަނިތަކެއްހެން ވާރޭގެ ތިކިތައް ތިރިޔަށް ދުވެދުވެ ހުއްޓެވެ....\n“އެއްއޮފިން ކަފިވެފައިވާ އެއްވައްތަރެއްގެ ދެއަފި ކަމުގައިވީ ނަމަވެސް އަހަރެން ލޯބިވަނީ ތިބާގެ ސޫރަދެކެއެއްނޫން. އަހަރެން ލޯބިވަނީ އަހަރެންގެ ހިތް އަތުލި، އަހަރެންދެކެ ލޯބިވާ ކިޔަމަންތެރި، އަދަބުވެރި، ތެދުވެރިޔާ ދެކެ. މަކަރުވެރި، ދޮގުވެރިއަކަށް މިހިތަކުން...\n“ދަރިފުޅާ ތިހެން ހުއްޓައި ގަޑި ޖެހިދާނެ.” “އާނ. މާމް މި ނިންމައިލަނީއޭ.” ޖުނައިދު ޗޮކްލެޓު ކުލައިގެ އަތްކުރު ޓީޝާރޓް މަތިން ފަތުދިޔަ ކުލައިގެ ގޮޅިޖެހި ގަމީހެއް ހެޔޮވަރުކޮށްލިއެވެ. ނާޞިރާ ކޮޓަރި ދޮރުމަތީގައި މަޑުކޮށްލައިގެން...\nޘަނާގެ ހިތް ބާރުބާރަށް ތެޅެން ފެށިއެވެ. ހިމަތޮޅި ހަށީގައި ތުރުތުރު އަޅަންފެށިއެވެ. މީހާ ދާހިއްލައި ފޯވަނީއެވެ. ޘަނާގެ ދޮންދޮން މޫނުގެ އިސްތިރިވި ގޮތަށް އިސްއުފުއްލާލައި ބަލައިލަންވެސް ނުކެރުނެވެ. ގަދަ ފިޔާތޮށި ކުލައިގެ ތުންފަތުގައި...\nއާއެކެވެ! އެއީ އަހަރެންގެ ކުށެކެވެ. ފަހުދު ގާތުގައި ފާޑުފާޑުގެ އަންހެންކުދިންނައި ވާހަކަ ނުދައްކާށޭ ބުނެވޭކަށެއް ނޯންނާނެއެވެ. ބުނެގެން ނުވެސް ވާނެއެވެ. ކުށްވެރިވާނީ އަހަރެންނެވެ. އެހެންނަމަވެސް އަހަރެން އެންމެ ފިރިހެން ކުއްޖަކާ އަނގައިން ބުނެލިޔަސް...\nއެ ލޯބި މަޢުސޫމް މޫނު ފެނުމާއެކު އަހަރެންގެ ލޮލުން ކަރުނަތައް އޮހިގެންފިއެވެ. ކެތްތެރިކަން ކޮޅުންލައިގަތެވެ. ހިތައް ފުން އަސަރުތަކެއް ކުރުވިއެވެ. ހިތުގެ ތެޅުން އަވަސްވިއެވެ. އަޑު ބެދުނެވެ. އެދިމާއަށް އަތް ދިއްކޮށްލެވުނީ...\nއަހަރެން އިށީދެލައިގެން އިނީ ކުޑަ ގޮޅިއެއްފަދަ ކޮޓަރީގެ އެއްކަނެއްގައެވެ. ކުރިމަތީގައި ހުނދުކުލައިގެ ބެޑް ޝީޓެއް އަޅައިފައިވާ އެނދެއް ހުއްޓެވެ. އެއީ ބަލިމީހުން ބާއްވާ އެނދެކޭ ބުންޏަކަސް ދޮގަކަށް ނުވާނެއެވެ. އެނދުގެ މަތީގައި އަތްޖެހޭ...\nކުއްލިއަކަށް އަހަރެންގެ ހަނދާނަށް އައީ ކެމެރާގެ ވީޑިއޯގެ ހަނދާނެވެ. ފުލުހުންނަށް ދިން ބަޔާނާއެކު އެވީޑިއޯ އަހަރެންނަށް ދެވިދާނެއެވެ. އަވަހަށް ކެމެރާ ނަގައި ބަލައިލީމެވެ. އެކަމަކު ކެމެރާގެ ބެޓެރިވަނީ މުޅިން ހުލިވެފައެވެ. އަވަހަށް ކެމެރާ...\nއަހަރެންގެ ހަންގަނޑަށް ވަނީ އަލިކަން ލިބިފައެވެ. އޮމާންވެފައެވެ. އެކަމަކު އަމިއްލަ ރަށް ނޭކުރަންދޫއަށް އާދެވޭ ކޮންމެ ފަހަރަކީ ރަޙުމަތްތެރިންނާއެކު އެ ހިތްގައިމު ކުޅިޔަށް އަރަންޖެހޭނެ ފަހަރެކެވެ. ޓީވީ.އެމް.ގައި މަސައްކަތްކުރުމަކީ ފަސޭހަކަމެކެވެ. އެހެންނަމަވެސް ޚަބަރުތައް...\nމަޑު މަޑު ފިނި ވައިރޯޅި ބީހިލުމާއިއެކު އަހަރެންގެ ލޯ މަރާލީމެވެ. އަހަރެން އިށީދެގެން އިނީ ގޭ ކުރިމަތީގައި އިން ޖޯޔެއްގައެވެ. ދުރުގައި ހުރި ރަތްފިނިފެންމާގަހުގައި ރީނދޫ ކުލައިގެ ކޮކާލެއް ޖައްސަމުން އެބަދެއެވެ....\nޒީޝާ ފޮތަކަށްފަހު ފޮތެއް ދަބަހަށް އަޅަމުންގެންދިޔައީ ފަރިތަކަމާއެކު، އަވަސް އަވަހަށެވެ. އިސްކޫލައް ދާގަޑި ކައިރިވަމުންދާތީވެސް މެއެވެ. ހޫނުކޮށް ހުރި ކޮފީތަށީގެ މަތީފަށުގައި ދެތިން ފަހަރަކު އެ ފިޔާތޮށި ކުލައިގެ ތުންފަތް ޖައްސާލުމަށްފަހު،...


SunOnline: Mivarakun Nufudhey! Doctary kan Kiyavan adhives Loan dhee\nމިވަރަކުން ނުފުދޭ! ޑޮކްޓަރީކަން ކިޔަވަން އަދިވެސް ލޯނުދީ\nމުހައްމަދު އައުޒަމް 08 Aug 2019, 08:46\nހަޔާ އެޑިއުކޭޝަން މިނިސްޓްރީން ބޭއްވި ނޫސްވެރިންގެ ބައްދަލުވުމުގައި މިނިސްޓަރު ވާހަކަ ދައްކަވަނީ: --- ސަން ފޮޓޯ ފަޔާޒު މޫސާ\nއެމްބީބީއެސް ނުވަތަ މެޑިސިން ނުވަތަ އާންމުކޮށް ކިޔާނަމަ ޑޮކްޓަރީކަން ކިޔެވުމަކީ ބައެއް ދަރިވަރުން ސާނަވީއަށް ކިޔަވަން ފަށާއިރު ވެސް ހިތު އަޅާފައި އޮންނަ ހުވަފެނެކެވެ. ގަދަ އަޅައި މަސައްކަތް ކޮށްގެން ބައެއް ކުދިން އެމީހުންގެ މަންޒިލަށް ދަތުރުކުރާ އިރު އަނެއްބައި ކުދިންނަށް ވަކި ހިސާބަކުން ޖެހެނީ އެ ހުވަފެނުން އަތް ދޫކޮށްލާށެވެ.\nޑޮކްޓަރީކަން ކިޔަވަން ރާއްޖޭގައި ދާދި ފަހަކާ ޖެހެންދެން މާ ބޮޑު ފުރުސަތުތަކެއް ދަރިވަރުންނަކަށް ނޯވެ އެވެ. ހުރިހާ މާއްދާއަކުން އޭ ސްޓާއިން ފުރާލައިގެން މަދުކުއްޖަކަށް ރައީސް ސްކޯލާޝިޕުގެ އެހީގައި ޑޮކްޓަރީކަން ކިޔަވަން ޖާގަ ލިބެ އެވެ. އަތުގައި ތަނަވަސްކަން ނެތް ދެން ތިބި ކުދިން ޖެހެނީ ސްޓޫޑަންޓް ލޯނަކުން ފުއްދާލާށެވެ. އެވެސް ލިބުނިއްޔާ އެއީ ނަސީބެވެ.\nޏ. އަތޮޅު ހޮސްޕިޓަލްގައި މީޙަކު ޑޮކްޓަރަށް ދައްކަނީ --- ސަން ފޮޓޯ: ފަޔާޒު މޫސާ\nދާދި ފަހުން ހަޔާ އެޑިއުކޭޝަން މިނިސްޓްރީން ހުޅުވާލި ލޯން ސުކީމްގެ ދަށުން ޑޮކްޓަރުކަން ކިޔަވަން ބޭރަށް ދާން ފުރުސަތު ދީފައިވަނީ އެންމެ ހަތަރު ކުއްޖަކަށެެވެ. އެހާ މަދު އަދަދެއްގެ ކުދިންނަށް އެ ފުރުސަތު ދިނުމުން ވަރަށް ގިނަ ދަރިވަރުންގެ ފާޑު ކިޔުންވެސް ސަރުކާރަށް އަމާޒުވި އެވެ.\nޑޮކްޓަރީކަން ކިޔަވަން ސްޓޫޑަންޓް ލޯން އެހާ މަދުވީ ކީއްވެ؟\nމެޑިސިންއަށް ލޯން ސުކީމްގެ ދަށުން އެހާ މަދު އަދަދެއްގެ ފުރުސަތުތައް ހުޅުވާލުމުގައި ސަރުކާރުން ދައްކާ ސަބަބުތަކެއް އެބަ ހުއްޓެވެ.\nއާ ސަރުކާރުން ވެރިކަމާ ހަވާލުވެ ފުރަތަމަ ޑިގްރީއަށް ހިލޭ ކިޔެވުމުގެ ފުރުސަތު ހުޅުވާލި އިރު އޭގެ ތެރޭގައި ޑޮކްޓަރުކަން ވެސް ހިމެެނެ އެވެ. މީގެ ކުރިން އެ ކޯހަށް މަހަކު 1000 އެމެރިކާ ޑޮލަަރަށްވާ އަދަަދަށް ދިޔައީ ފައިސާ ވެސް ނަގަމުންނެވެ.\n"އަޅުގަނޑަށް ހީވަނީ ބޮޑަށް ޑޮކްޓަރުކަން ރާއްޖޭގައި ހިލޭ ކިޔެވުމުގެ ފުރުސަތު ހުޅުވާލައިފައިވާތީހެން އެހާ މަދުން މި ދާއިރާއަށް ލޯން ސުކީމްގެ ފުރުސަތު ހުޅުވާލީ،" ގައުމީ ޔުނިވާސިޓީގެ ސްކޫލް އޮފް މެޑިސިންގެ ޑީން ޑރ. ޝީޒ އަލީ ވިދާޅުވި އެވެ.\nގައުމީ ޔުނިވާސިޓީގެ ސްކޫލް އޮފް މެޑިސިންގެ މަގާމު ޑރ. ޝީޒާއަށް ހަވާލުކުރުމުގެ ރަސްމިއްޔާތުގެ ތެރެއިން-- ސަން ފޮޓޯ: އަހުމަދު އަވުޝަން އިލްޔާސް\nޝީޒާ އިތުރަށް ވިދާޅުވީ ރާއްޖެއިން ބޭރުގައި މެޑިސިން ހެދިނަމަވެސް، ރާއްޖެގެ ޔުނިވާސިޓީގައި ކިޔަވައިދެނީ ހަމަ ވަރަށް ރަނގަޅު ސިލަބަހަކަށް ކަމަށެވެ. ރާއްޖޭގެ މެޑިކަލް ޔުނިވާސިޓީގައި މިހާރު ކިޔަވައިދެނީ މެލޭޝިއާގެ ޔޫކޭއެމް ޔުނިވާސިޓީގެ ސިލަބަހަކަށްކަން އޭނާ ފާހަގަ ކުރެއްވި އެވެ.\n"އަސްލު ވަރަށް ހާލުގައި ދިވެހި ކުދިން ބޭރަށް ގޮސް ކިޔަވަން އުޅެނީވެސް މެޑިސިން ހަދަން ގޮސް." ޑރ. ޝީޒާ ވިދާޅުވި އެވެ.\nސިލަބަސްގެ އިތުރުން މެޑިކަލް ސްކޫލުގައި ކިޔަވައިދޭން ކަނޑައަޅާފައިވާ ވަސީލަތްތަކަކީ ވެސް އެންމެ ޒަމާނީ ވަސީލަތްތައްކަން އޭނާ ފާހަގަކުރެއްވި އެވެ.\nއެގޮތުން މަރުވެފައިވާ މީހުންގެ ހަށިގަނޑުގެ ބަދަލުގައި މެޑިކަލް ސްކޫލުގައި ވާޗުއަލް ޑައިސެކްޓިން ޓޭބަލް ބޭނުންކުރުމަށް ވަނީ ނިންމައިފަ އެވެ. އެ ޓެކްނޮލޮޖީ ހުރީ ގާއިމްވެސް ކޮށްފަ އެވެ.\nޑެޑް ބޮޑީގެ ބަދަލުގައި ބޭނުންކުރާ ވާޗުއަލް ޑައިސެކްޓިން ޓެބަލް. ރާއްޖޭގެ މެޑިކަލް ސްކޫލުގައިވެސް ބޭނުންކުރަނީ މީގެ ޓޭބަލް---\nޑރ. ޝީޒާ ވިދާޅުވި ގޮތުގައި ވާޗުއަލް ޑައިސެކްޓިން ޓޭބަލްއަކީ އެންމެ ޒަމާނީ ވަސީލަތެކެވެ. އަދި މި ސަރަހައްދުގެ ގައުމުތަކަށް ބަލާއިރު އެފަދަ ކުރިއަރާފައިވާ ޓެކްނޮލޮޖީ ބޭނުންކުރަނީ ވަރަށް މަދު މެޑިކަލް ސްކޫލުތަކުގައިކަން ވެސް އޭނާ ފާހަގަ ކުރެއްވި އެވެ. އެހެން ވީމާ، ރާއްޖެއިން ޑޮކްޓަރީކަން ކިޔެވުމެކޭ ބޭރުގެ ތަނަކުން ކިޔެވުމެކޭ މާކަބޮޑު ތަފާތުތަކެއް ނުހުންނާނެކަން އޭނާ ފާހަގަ ކުރެއްވި އެވެ.\nމެޑިކަލް ސްކޫލާމެދު އުއްމީދުތައްވެސް ބޮޑު\nޕާކިސްތާނުގެ އެހީގައި ރާއްޖޭގައި މިދިޔަ އަހަރު އިފްތިތާހްކުރި މެޑިކަސް ސްކޫލާމެދު އޮތް އުންމީދުތައް ވެސް ބޮޑެވެ. އަދި މިފަހަރު މެޑިސިންއަށް ލޯނު ދިނުމުގައި އެހާ ބޮޑަށް ލިމިޓްކުރީ ވެސް މެޑިކަލް ސްކޫލަށް އިސްކަންދިނުމުގެ ގޮތުން ކަމަށް ވެސް ތައުލީމީ ދާއިރާގެ ބައެެއް ބޭފުޅުން ދެކެވަޑައިގެންނަވަ އެވެ.\nކުރިން އެޑިއުކޭޝަން މިނިސްޓްރީގައި ސްޓޫޑަންޓް ލޯންގެ އިދާރީ ކަންކަމުގައި އިސްކޮށް އުޅުއްވި ބޭފުޅަކު ވެސް "ސަން" އަށް ވިދާޅުވީ ރާއްޖޭގައި ހިލޭ ޑޮކްޓަރުކަން ކިޔެވެން ހުއްޓައި ސްޓޫޑަންޓް ލޯން އެހާ ގިނައިން ދިނުމަކީ ހަމަޖެހޭކަމެއް ނޫން ކަމަށެވެ.\nނޭޕާލަށް ފުރި ޑޮކްޓަރުންނަށް ލިޔުން ހަވާލުކުރުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: ހެލްތު މިނިސްޓްރީ\n"މިސާލަކަށް މެލޭޝިއާގެ ޔޫކޭއެމްގައި ޑޮކްޓަރުކަން ކިޔެވިޔަސް ދާނެ 2.5 މިލިއަން ރުފިޔާވަރު. އެކަމަކު މިތާ ހިލޭ ތެދެެއްތޯ މިތަނުގައި ކިޔެވެނީ. އެހެން ވީމާ ލޯނު ދީގެން ކުދިންތަކެއް ބޭރަށް ފޮނުވުމުގެ ބޭނުމެއް ނެތީ،" އޭނާ ވިދާޅުވި އެވެ.\nކުރިން ވާހަކަ ދެއްކި އެޑިއުކޭޝަންގެ ކުރީގެ އިސްވެރިޔަކު އިތުރަށް ވިދާޅުވީ ރާއްޖޭގައި މެޑިސިން އިތުރަށް ތަރައްގީކުރުމުގެ ގާބިލްކަން އެބަހުރި ކަމަށާއި އަދި އެކަން އެގޮތަށްކޮށް ރާއްޖެއިން ބޭރުންވެސް ޑޮކްޓަރުކަން ކިޔަވަން ކުދިން ގެނެވޭނެ ކަމަށެވެ.\n"އަޅުގަނޑަށް އެނގިގެން ވަރަށް ގިނަ ކުދިން މިކޮޅުގައި މެޑިސިން ހަދަން މަޑުވެސް ކުރި،" އޭނާ ވިދާޅުވި އެވެ.\nޑޮކްޓަރީކަން ކިޔަވަން ބޭރަށްވެސް ދެވެން ޖެހޭ\nކުރީގެ ހެލްތު މިނިސްޓަރު އަބްދުﷲ ނާޒިމް "ސަން"އަށް ވިދާޅުވީ ރާއްޖޭގެ ސިއްހީ ނިޒާމް ރަނގަޅުކުރުމަކީ މިހާރު އެންމެ ބޮޑަށް ކުރަން ޖެހިފައިވާ ކަންތައް ކަަމަށެވެ. އަދި އެކަން ރަނގަޅު ކުރުމަށް މެޑިސިން ކިޔަވަން ރާއްޖެއިން ބޭރުގައި އިތުރު ފުރުސަތުތައް ދޭން ޖެހޭ ކަމަށް ވެސް އޭނާ ވިދާޅުވި އެވެ. ހަމައެކަނި ރާއްޖެއިން ކިޔަވައިގެން ޑޮކްޓަރީކަމުގެ ދާއިރާ ކުރިނާރާނެކަމަށް އޭނާ ދެކެވަޑައިގަންނަވަ އެވެ.\n"ރައީސް ޔާމީންގެ ސަރުކާރުގައި ވެސް ހަތަރު އަހަރާ ބައިގެ ތެރޭގައި ވެސް އަޅުގަނޑުމެން 138 ސްކޮލަޝިޕް މެޑިސިން ހަދަން ދިނިން. އޭގެ ތެރޭގައި 52 ސްޕެޝަލިސްޓުންނަށް ދިން ސްޕެލިސްޓްވާން. ހަގީގަތުގަ އެވަރުވެސް މަދު. އެކަމު އޭގެ ކުރީ ސަރުކާރަށް ވުރެ ގިނަ އެއަދަދު." މިނިސްޓަރު ވިދާޅުވި އެވެ.\nނާޒިމް އިތުރަށް ވިދާޅުވީ ތަރައްގީވަމުން އަންނަ ގައުމުތަކާ އަޅާބަލާއިރު ރާއްޖޭގައި ސިއްހީ ދާއިރާގެ އުމްރާނީ ވަސީލަތްތައް ރަނގަޅު ނަމަވެސް އިންސާނި ވަސީލަތްތައް އަދިވެސް މަދު ކަމަށެވެ.\n"ރާއްޖޭގެ މެޑިކަލް ސްކޫލަކަށް ހުރިހާ ކުދިންނަކަށް ފުރުސަތު ވެސް ދެވޭނެހެނެއްވެސް ހިޔެއް ނުވޭ. މިތަނުގައި އަދި ކިިޔެވުނަސް ބޭރަށް ދާން ފުރުސަތު ދޭން ޖެހޭ." ކުރީގެ މިނިސްޓަރު ނާޒިމް ވިދާޅުވި އެވެ.\nމެޑިސިން ހަދަން އެހާ މަދުން ލޯނު ދިންއިރު މެޑިކަލް ސްކޫލު އަދި އޮތީ ރަނގަޅަށް ހިނގައިނުގެނެވި "ފިރުކޭ" ސްޓޭޖްގަ އެވެ. މެޑިކަލް ސްކޫލުގައި ކިޔަވައިދޭން މިދިޔަ އަހަރު ފެށިއިރު ވެސް ވަސީލަތްތައް ނެތިގެން ބައެއް މޮޑިއުލްތައް ވަނީ މެލޭޝިއާގައި ނަގައިދީފަ އެވެ.\nމެޑިކަލް ސްކޫލުގެ ލެކްޗަރާއިން ހުނަރު ތަރައްގީކުރުމަށް ބޭއްވި ވާކްޝޮޕްގެ ތެރެއިން--- ފޮޓޯ: އެމްއެންޔޫ\nހުދު މެޑިކަލް ސްކޫލް ހިނގުމަށް ހަމަޖައްސާފައިވާ އައިޖީއެމްއެޗްގެ ދަރުމަވަންތަ އިމާރާތުގެ ދެ ފަންގިފިލާގެ މަސައްކަތް އަދި ވެސް ނުނިމެ އެވެ. އަދި ނިމޭނެ ދުވަހެއް ވެސް އޮތީ ނޭނގުމެއްގެ ތެރޭގަ އެެވެ.\nއޭގެ އިތުރުން މެޑިކަލް ސްކޫލުގެ ދެވަން ބެޗް ފެށޭނެ ތާރީހެއް ވެސް އަދި ނޭނގެ އެވެ.\n"ސަން" އަށް އެނގިފައިވާ ގޮތުގައި މެޑިކަލް ސްކޫލުގެ ދެވަނަ ބެޗްގެ ކިޔެވުން ނުފެށި އުޅެނީ އެ ސްކޫލުގައި ކިޔަވައިދޭން ތަމްރީން ކުރަން ޖެހޭ "ބެކަޕް " ޓީޗަރުން ހަމަނުވެގެން އެވެ.\n"އަޅުގަނޑަކަށް ވެސް ނޭނގޭ މިހާރު ކިހިނެއްކަމެއް ހަދަން ވީކީ. މެޑިކަލް ސްކޫލުގެ ދެވަނަ ބެޗް އެއޮތީ އަދިވެސް ނުފަށާ. ދެން ސްޓޫޑަންޓް ލޯންއެއްވެސް ނުލިބޭ. މިހާރު ކޮންމް ދުވަހަކު ދުވަހެއް އެދަނީ ގެއްލެމުން." އެމްްއެންޔޫގެ މެޑިކަލް ކޯހުގެ ދެވަނަ ބުރަށް ހޮވުނު ކުއްޖަކު "ސަން" އަށް މައުލޫމާތު ދެމުން ބުންޏެވެ.\nތެދެކެވެ. ސަރުކާރުން އެހާބޮޑު ހަރަދެއް ކުރުމަށް ފަހު ހުޅުވި މެޑިކަލް ކޮލެޖު ތަރައްގީކުރަން ވެސް މަސައްކަތް ކުރަން ޖެހެއެވެ. ހަމަ އެފަދައިން އެ ކޮލެޖް ރަނގަޅަށް ހިނގައިގަނެވެންދެން ރާއްޖެއިން ބޭރުގައި މެޑިސިން ކިޔަވަން ދާން ބޭނުންވާ ފަރާތްތަކަށް ވެސް އެ ފުރުސަތު ދޭން ޖެެހެ އެވެ. އެހެން ނޫނީ ރާއްޖޭގައި އެކަށީގެންވާ ފެންވަރުގެ ރަނގަޅު ޑޮކްޓަރުން ތިބޭނެ ދުވަހެއް ނާންނާނެ އެވެ.


Muvazzafun ge mahsala ah ekasheegenvaa hahleh libeyne: Housing\nހައުސިން މިނިސްޓަރު އާތިފާ އަދި ފިޝަރީޒް މިނިސްޓަރު: މުވައްޒަފުންގެ މައްސަލައަށް އެކަށީގެންވާ ހައްލެއް ލިބޭނެ - ފޮޓޯ: ރައީސް އޮފީސް\nސިވިލް ސާވިސް ކޮމިޝަނުން އެކުލަވާލި އާ އުސޫލާއެކު، ވަޒީފާ ގެއްލިދާނެ ކަމުގެ ބިރު ހީވެފައިވާ 40 މުވައްޒަފުންގެ މައްސަލާގައި އެކަށީގެންވާ ހައްލެއް ލިބޭނެ ކަމަށް ހައުސިން އެންޑް އާބަން ޑިވެލޮޕްމަންޓް މިނިސްޓްރީން މިއަދު ބުނެފި އެވެ.\nރައީސް އަބްދުﷲ ޔާމީންގެ ސަރުކާރުގައި އޮތް ހައުސިން އެންޑް އިންފްރާސްޓްރަކްޗާ މިނިސްޓްރީ ދެ މިނިސްޓްރީއަކަށް ރައީސް އިބްރާހިމް މުހައްމަދު ސޯލިހު ވަނީ ބައްސަވާ ލައްވާފަ އެވެ. އެއީ މިނިސްޓްރީ އޮފް ހައުސިން އެންޑް އާބަން ޑިވެލޮޕްމަންޓާއި މިނިސްޓްރީ އޮފް ޕްލޭނިން އެންޑް އިންފްރާސްޓްރަކްޗާ އެވެ. މުވައްޒަފުން ވެސް ދެ މިނިސްޓްރީއަށް ބަހާލުމަށް ވަނީ ނިންމާފަ އެވެ.\nމުވައްޒަފުން ދެ މިނިސްޓްރީއަށް ބަހާލާއިރު ރައީސް އަބްދުﷲ ޔާމީންގެ ސަރުކާރުގެ ހައުސިން އެންޑް އިންފްރާސްޓްރަޗާ މިނިސްޓްރީގައި ތިބި މުވައްޒަފުންގެ ތެރެއިން 40 މުވައްޒަފެއްގެ ވަޒީފާ ގެއްލޭނެ ކަމުގެ ބިރު ހީވީ އާ އުސޫލުގައި ވަޒީފާއިން ދޫކޮށްލަންޖެހޭ މުވައްޒަފުން މެރިޓް އުސޫލުން ވަނީ ދަރަޖަކޮށްފައިވާތީ އެވެ. އުސޫލުގައިވާ ގޮތުން މެރިޓް އުސޫލުން މުވައްޒަފުން ދަރަޖަކޮށް އިތުރުވާ މުވައްޒަފުން ދޫކޮށްލަން ޖެހޭނެ އެވެ. އެކަމުގައި ބަލަނީ މުވައްޒަފުންގެ ތައުލީމާއި ތަޖުރިބާ އާއި ތަމްރީނު އަދި ފެންވަރަށެވެ.\nއޭގެ ސަބަބުން މިނިސްޓްރީގެ 40 މުވައްޒަފެއް އެ މިންގަނޑުން ބޭރުވާތީ ވަޒީފާ ގެއްލޭނެ އެވެ.\nޝާމިން ވިދާޅުވީ މުވައްޒަފުން ދެ މިނިސްޓްރީއަށް ބަހާލަން ނިންމާފައިވާއިރު ހައުސިންއަށް އަދި ޕްލޭނިންއަށް ހަމަޖައްސާނެ މުވައްޒަފުންނަކީ ކޮބައިކަން ވެސް ސީދާ ކަނޑައެޅިފައިނުވާ ކަމަށެވެ. މިވީ ދުވަސްތަކުގައި އެކަމާ ގުޅޭ ގޮތުން ކޮމިޝަނާއެކު މަޝްވަރާތައް ކުރަމުންދިޔަކަން ޝާމިން ފާހަގަކުރެއްވި އެވެ.\nމިކަމުގައި ސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމްއަށް ގުޅުމުން ފޯނަށް ޖަވާބު ނުދެއްވާތީ ބަހެއް ލިބޭ ގޮތެއް ނުވެ އެވެ.


SunOnline: Column: Uhudh Hanguraama - 14\nއުޙުދު ހަނގުރާމަ - 14\n9 މަސް2ހަފްތާ ކުރިން - 05 އޮކްޓޯބަރ 2017 0\n* މިދެމިސާލާ މުޅީން ތަފާތު މިސާލަކީ ގުޒްމާނުގެ މިސާލެވެ. ގުޒްމާނަކީ މަދީނާގެ މުނާފިޤެކެވެ. ނަމަވެސް އޭނާ މުސްލިމުންނާއެކު ހަނގުރާމައަށް ނުކުތެވެ. ވަރަށް ހިތްވަރާއެކު ހަނގުރާމަކުރިއެވެ. އޭނާ ޒަޚަމުވެ ހާލެއްނެތި މައިދާނަށްވެއްޓިފައި އޮތްވައި އަންޞާރިއްޔަ ބޭކަލުންނަށް ފެނިވަޑައިގެންނެވިއެވެ. އެބޭކަލުން އޭނާއަށް ތާރީފުކުރެއްވުމުން އޭނާ ބުންޏެވެ. އަހަރެން ހަނގުރާމަކުރީ ހަމައެކަނި ޤައުމީ ޖޯޝުގައެވެ. އޭނާގެ ޒަޚަމަށް ކެތްނުކުރެވިގެން އޭނާވަނީ އަމިއްލައަށް މަރުވެފައެވެ. އަރަހުށި މާތްﷲ ކާފިރުންނާ ދެކޮޅަށް އޭނާ ނެރުއްވިއެވެ. އޭނާ ހިތްވަރާއެކު ހަނގުރާމަވެސް ކުރިއެވެ. އެކަމަކު އޭނާގެ ނިޔަތް ރަނގަޅެއްނޫނެވެ. އެހެންކަމުން ކައުސާހިބާ ޞައްލަﷲ ޢަލައިހި ވަސައްލަމަ އޭނާގެ ޖާގައެއްކަމުގައި އިރުޝާދުދެއްވީ ނަރަކައެވެ – އެފަދަ ނިމުމަކުން އަޅަމެން ރައްކާތެރިކުރައްވާށިއެވެ. އާމީން.\nއިސްލާމްދީނުގެ ހަތުރުން ކަމުގައިވާ އޮރިއެންޓަލިސްޓުން އިސްލާމްދީނާއި މުސްލިމުން ބަދުނާމުކުރަން ލިޔާގޮތުގައި މަދީނާގައި އުފެދުނު އިސްލާމީ ދައުލަތާއި މައްކާއާ ނުވަތަ އަރަބި ޤަބީލާތަކާ ދެމެދު ހަނގުރާމައިގެ ހުޅުގަނޑު ރޯކޮށްލީ މުސްލިމުންނެވެ. ނަމަވެސް މިއީ އެއްވެސް އަސްލެއްނެތް ވާހަކަތަކެކެވެ. ޙަޤީޤަތާ ޚިލާފު ބަދުނާމުކުރުމެކެވެ. ހިޖްރައިން ތިންވަނަ އަހަރާ ހަމަޔަށް އައިއިރުވެސް އިސްލާމީ ލަޝްކަރުއޮތީ އަސްކަރީ ފޯރުމާލުގެ ގޮތުން ބަލާއިރު އެއްވެސް ބަޔަކާ ދެކޮޅަށް އަމިއްލައަށް ހަނގުރާމަ އިޢުލާންކުރެވޭފަދަ ޙާލަތެއްގައެއްނޫނެވެ. ( އަޅުގަނޑު ލިޔުނު ފޮތެއްކަމުގައިވާ ބަދުރުގެ މައިދާނުން ހަނގުރާމައާއި ޝަހީދުން – މިފޮތުގައި ވަރަށް ތަފްޞީލުކޮށް އެވާހަކަތައް ވާނީ ބަޔާންކޮށްފައެވެ.) އެންމެ އަސާސީ ކަންކަމަށް ބޭނުންވާ ތަކެތީގެތެރެއިން ފޭރާމަށް ބެލިކަމުގައިވިޔަސް މުސްލިމުން އުޅޭންޖެހިފައިއޮތީ "ނުފޯރާ ފޮތީން ފޫގަޅައިގެން" ނެވެ. އުޙުދު ހަނގުރާމައިގައި މުސްލިމުންގެ ހަތްދިހަ ބޭކަލުން ޝަހީދުވުމުން އެ ޝަހީދުންގެ ކަފުންކޮޅު ތުރުކުރާނެ ފޮތްޗެއްވެސް މުސްލިމުންގެ އަތަކުނެތެވެ.\nސައްޔިދުއް ޝުހަދާއު ޙަމްޒާ ބިން ޢަބްދުލްމުއްޠަލިބު ރަޟިޔަﷲ ޢަންހުގެ މޫނުފުޅު ދެކެވަޑައިގެންނެވުމަށްޓަކައި އެކަލޭގެފާނުގެ ކޮއްކޯފުޅު އައްސައްޔިދާ ޞަފިއްޔާ ބިންތި ޢަބްދުލްމުއްޠަލިބު ރަޟިޔަﷲ ޢަންހާ ވަޑައިގެންނެވިއިރު ބޭބޭފުޅުގެ ހަށިކޮޅު ނިވާކުރެއްވުމަށްޓަކައި ދެފޮތިކޮޅު ގެންދެވިއެވެ. އެކަމަނާ ވަޑައިގެންނެވިއިރު ޙަމްޒަތުގެފާނުގެ ހަށިކޮޅުގެ އަރިހުގައި އަންޞާރިއްޔަ ބޭކަލެއްގެ ހަށިކޮޅުވެސް އޮތެވެ. އެހެންކަމުން ޙަމްޒަތުގެފާނަށް ދެފޮތިކޮޅު ބޭނުންކުރައްވާކަށެއް ޙަމްޒަތުގެފާނުގެ ޢާއިލާގެ ބޭފުޅުން ހިތްޕުޅުހަމަޖެހިވަޑައެއް ނުގެންނެވިއެވެ. ދެބޭކަލުންނަށް ދެފޮތިކޮޅު ހަމަޖައްސަވަން ބައްލަވައިލެއްވިއިރު ދެފޮތިކޮޅުގެ ބޮޑުމިން ތަފާތެވެ. އެހެންކަމުން ޤުރުޢަތުލައްވައިގެން ދެބޭކަލުންނަށް ދެފޮތިކޮޅު ހަމަޖެއްސެވިއެވެ. ޙަމްޒަތުގެފާނަށް ލިބިވަޑައއިގެންނެވީ ދެފޮތިކޮޅުންކުރެ ކުޑަފޮތިކޮޅެވެ. އެފޮތިކޮޅުން ޙަމްޒަތުގެފާނުގެ އިސްތަށިފުޅު ނިވާކޮށްފިނަމަ ފައިންޕުޅު ނިވަލެއްނުވެއެވެ. އެންމެފަހުން ޙަމްޒަތުގެފާނު ފަސްދާނުލެވުނީ އެފޮތިކޮޅުން އިސްތަށިފުޅު ނިވާކޮށްފައި ފައިންޕުޅު މައްޗަށް އަޒުޚަރެވެ ކިޔޭ ގަހެއްގެ ފަތްއަޅުއްވައި ނިވާކުރައްވައިފައެވެ.\nހަމައެފަދައިން މުސްލިމުންގެ ދިދައިގެވެރިޔާ މުޞްޢަބު ބިން ޢުމައިރު ރަޟިޔަﷲ ޢަންހުވެސް ފަސްދާނުލެވުނީ ފޮތިކޮޅަކުން އިސްތަށިފުޅު ނިވާކުރެއްވުމަށްފަހު ފައިންޕުޅުމައްޗަށް އަޒުޚަރު ފަތްއަޅައިފައެވެ.\nއިސްލާމްވެވަޑައިގެންނެވުމުގެ ކުރީން މައްކާގައި ހުންނެވިއިރު މުޞްޢަބަކީ އެއްއިރު ތުރުކުރެއްވި ހެދުންކޮޅެއް އަނެއްއިރު ތުރުކުރައްވާ ބޭކަލެއްނޫނެވެ.\nއަރަހުށި މާތްﷲ މުސްލިމުންނަށް ނަޞްރުދެއްވައި ތަނަވަސްކަމާއި ތިޔާގިކަން ދެއްވި ހިނދު އިސްވެދެންނެވި ކަންކަން ހަނދުމަފުޅުވުމުން ޞަޙާބީންގެ ލޯފުޅުތަކުން ކަރުނަފޮދުއާދެއެވެ.\nޝައްކެއްނެތެވެ. މުސްލިމުންނަށް ކަނޑީގައި ހިފަން މަޖްބޫރުވީ މިދެންނެވިފަދަ ދަތިދުވަސްވަރެއްގައެވެ. އަމިއްލަފުޅު ޖާނާއިމާލާއި އައު އިސްލާމީ ދައުލަތުގެ ދިފާޢުގައެވެ. ނަމަވެސް މުސްލިމުންނަށް ޖިހާދުކުރައްވަން މަޖްބޫރުވެވަޑައިގަތުމުން އެހުރިހާ އުނިކަމެއް ފޫބެއްދެވިއެވެ. އެބޭކަލުންގެ އަމާޒުފަތްގަނޑުގެ މަތިވެރިކަމާމެދު ކުޑަކޮށްވެސް ހިތްޕުޅުގައި ޝައްކެއްނުވާތީއެވެ. ކައުސާހިބާ ޞައްލަﷲ ޢަލައިހި ވަސައްލަމަ ދެކެ ވެވަޑައިގަންނަވާ ތެދުވެރި ލޯބިފުޅާއި، އެމާތް ސާހިބާގެ އެކުވެރިކަމުން ލިބިވަޑައިގެންނެވި ހިތްވަރުފުޅާއި ފަންވަރުފުޅާއި ބުންވަރުފުޅުގައެވެ.\nދެން އަނެއްކާވެސް އަޅުގަނޑު އެނބުރިލާނީ ކީރިތި ޤުރުއާނުގައި އުޙުދު ހަނގުރާމަޔާ ގުޅޭގޮތުން ދެއްވައިފައިވާ މަތިވެރި އިރުޝާދުތަކާ ދިމާޔަށެވެ. އާދެ، ކުރީންވެސް ދެންނެވިފަދައިން ކީރިތި ޤުރުއާނުގައި ވަނީ އުޙުދު ހަނގުރާމައިގައި މުސްލިމުންނަށް ބޮޑެތި ގެއްލުންތަކަކާ ކުރިމަތިލާންޖެހުނީ ކީއްވެގެންކަން ބަޔާންކުރައްވައިފައެވެ. މުސްލިމުންގެ ކިބައިގައިހުރީ ކޮންކޮން ބަލިކަށިކަންކަމެއްކަން ފާހަގަކޮށްދެއްވައިފައެވެ. ހަމައެއާއެކު މުސްލިމު ސިފައިންގެ ސިފަވަންތަކަމުގެ ޝުޢޫރަށް އާރޯކަން ގެނެސްދެއްވައިފައެވެ. މުސްލިމުންގެ ހިތްތަކުގައި ބިންވަޅުނަންގަވައިދެއްވީ ހަނގުރާމަތަކުގައިވެސް ކާމިޔާބީ އާއި ނާކާމިޔާބީގެ ނިޔާކަނޑައަޅާ ބާރަކީ އަޚްލާގީ ބާރުކަމެވެ. އަޚްލާގީ ބާރުގެ އެންމެއިސްކުންނަކީ ނުވަތަ ތުއްރަވާހަކީ ކެތްތެރިކަންކަމެވެ. ކީރިތި ޤުރުއާނުގައި މުސްލިމުންނަށް އިރްޝާދުދެއްވީ ހަނގުރާމައިގެ މައިދާނުގައިވެސް ޢަޞަބިއްޔަތުގެ ޖަޒުބާތުން އެއްކިބާވުމަށެވެ. ދުނިޔަވީ ފައިދާތަކަށް ދަހިވެތިވުމުން ހުސްދުރުވެގަތުމަށެވެ. ހަމައެކަނި މާތްﷲ ގެ ރުހިވޮޑިގަތުން ހޯދުމާއި ޙައްޤަށް ނަޞުރުދިނުމާއި، އާޚިރަތުގެ ކާމިޔާބީއަކީ އަމާޒުފަތްގަނޑަކަށް ހެދުމަށެވެ. މިގޮތުން މުސްލިމް ސިފައިންނަށް ދަސްކޮށްދެއްވީ ޖިހާދަކީ ދުނިޔަވީ ކަމެއްނޫން ކަމެވެ. ދީނީ މަޞްލަޙަތުތަކަކަށްޓަކައި ކުރެވޭ ޚާލިސް އަޅުކަމެއްކަމެވެ. ހަނގުރާމަތަކުގައި ފަތަޙަލިބުމާއި ބަލިވުމުގެ ނިޔާކަނޑައެޅުއްވުމުގެ ބާރުވަނީ ހުސްޠާހިރުވަންތަ، ކަށަކުޅަދުންވަންތަ، ރަސްވަންތަ ﷲ ގެ ޔަދުޤުދްރަތްޕުޅުގައިކަމެވެ. އެހެންކަމުން އެކަލާނގެ ކަނޑައަޅުއްވައިފައިވާ ޤާނޫނުތަކަށް ފަރުވާވެތިބެ އެކަލާނގެ ރުހިވޮޑިގަތުން ހޯދަން ތާއަބަދު ހަނދާން ބެހެއްޓުމަށެވެ. މި ޙަޤީޤަތްތައްވަނީ ދުޢާއެއްގެ ތައްގަނޑަށް ފައްތަވައި މުސްލިމުންނަށް ދަސްކޮށްދެއްވައިފައެވެ.\n" ވެރިކަން މިލްކުވެވޮޑިގެންވާ، ހައްދަވާ ބޮޑުކުރެއްވި ރަސްކަލާކޯއެވެ. އިބަރަސްކަލާނގެ އިރާދަކުރައްވާ މީހަކަށް ވެރިކަން ދެއްވަމުއެވެ. އަދި، އިބަރަސްކަލާނގެ އިރާދަކުރައްވާ މީހެއްގެ ކިބައިން ވެރިކަން ވަކިކުރައްވަމުއެވެ. އަދި އިބަރަސްކާލާނގެ އިރާދަކުރައްވާ މީހަކު މަތިވެރިކުރައްވަމުއެވެ. އަދި، އިބަރަސްކާލާނގެ އިރާދަކުރައްވާ މީހަކު ނިކަމެތިކުރައްވަމުއެވެ. އެންމެހައި ހެޔޮކަންވަނީ އިބަރަސްކާލާނގެ ޔަދުޤުދުރަތްފުޅުގައެވެ. ހަމަކަށަވަރުން، އިބަރަސްކަލާނގެއީ ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ. އިބަރަސްކަލާނގެ ދުވާލުގެ ތެރެއަށް ރޭގަނޑު ވައްދަވަމުއެވެ. އަދި، ރޭގަނޑުގެ ތެރެއަށް ދުވާލު ވައްދަވަމުއެވެ. އަދި، މަރުވަފައިވާ ތަކެތީން ދިރޭތަކެތި ނެރުއްވަމުއެވެ. އަދި، ދިރޭތަކެތީން މަރުވެފައިވާ ތަކެތި ނެރުއްވަމުއެވެ. އަދި، އިބަރަސްކަލާނގެ އިރާދަކުރައްވާ މީހަކަށް ވަކިމިންވަރެއްނެތި ރިޒުޤު ދެއްވަމުއެވެ.\n( އާލުޢިމްރާން : 27، 26)\nކީރިތ ޤުރުއާނުގައި އިރްޝާދުދެއްވައިފައިވަނީ މަރަކީ ވަގުތުކަނޑައެޅިފައިވާ ކަމެއް ކަމުގައެވެ. ކޮންމެ ގޮތެއްގައިވެސް މާތްﷲ ގެ އިޒުނަފުޅާއެކު ކަނޑައެޅިފައިވާ ވަގުތުގައި މަރު އިންސާނުންނާ ބައްދަލުކުރާނެކަމެވެ. މި ޙަޤީޤަތް އޮޅުންފިލުއްވައިދެއްވުމުގެ ޒަރީޢާއިން ވަނީ މަރުދެކެ ގަންނަބިރު މުސްލިމް ސިފައިންގެ ހިތްތަކުން ފިލުއްވައިދެއްވައިފައެވެ. ފުރާނަ ސަލާމަތްކުރުމުގެ ފިކުރުގައި ވާޖިބުއަދާކުރުމާ މެދު ފަރުވާކުޑަކުރުމަކީ އުމުރު ދިގުވާނެކަމެއްނޫންކަން ބަޔާންކޮށްދެއްވައިފައެވެ. ހަނގުރާމައިގެ މައިދާނުގައި މަރާ ހަތަރުކަޅިހަމަކޮށްގެން ތިބެ ޖިހާދުގައި ކުރިއަށް ދިޔުމަށް އިރްޝާދުދެއްވައިފައެވެ. ( އާލުޢިމްރާން : 145)\nއިސްވެދިޔަ މަތިވެރި ފިލާވަޅުތަކަށްފަހު މުސްލިމުންނަށް ހާމަކޮށްދެއްވާ ރަން ޙަޤީޤަތަކީ މާތްﷲގެ މަގުގައި ޤަތުލުވާމީހުންގެ މަރަކީ އެހެންމީހުންގެ މަރުވުމާ އެއްފަދަ މަރެއްނޫންކަމެވެ. މާތްﷲގެ މަގުގައި ޤަތުލުވާ މީހުންގެ މަރަކީ އިޙްތިރާމު ލިބިގެންވާ މަރެއްކަމެވެ. މިމޭރުމުން އަންގަވައިފައިވަނީ ﷲ ގެ މަގުގައި ހަނގުރާމަކޮށް ޝަހީދުވާ މީހުންނަކީ، މަރުވެފައިވާ ބަޔެކޭ ހީނުކުރުމަށެވެ. އަދި، ކީއްތޯއެވެ. އެއުރެންނަކީ އެއުރެންގެ ވެރިރަސްކާލާގެ ޙަޟްރަތުގައި ރިޒްޤުލިބޭ ޙާލު ދިރިތިބި ބައެއްކަމެވެ. އެއުރެން ތިބޭނީ ﷲ ގެ ފަޟުލުވަންތަކަމުން އެއުރެންނަށް ދެއްވި ކަންތަކާމެދު، އުފާކުރާ ޙާލުގައިކަމެވެ. އަދި، އެއުރެންގެ ފަހަތުން އައިސް އަދި، ބައްދަލުނުކޮށްތިބި މީހުންނާމެދު އެއުރެންގެ މައްޗަށް ބިރެއްނެތްކަމާއި، އަދި، އެއުރެންނީ ހިތާމަކުރާނެ ބަޔަކުކަމުގައި ނުވާކަމާމެދު، އުފާކުރާ ޙާލުގައިކަމެވެ. އެއުރެން ވަނީ ﷲ ގެ ޙަޟްރަތުން ދެއްވާ ނިޢުމަތާއި ފަޟުލުވަންތަކަމާމެދުގައްޔާއި އަދި، ހަމަކަށަވަރުން ﷲ، މުއުމިނުންގެ ދަރުމަ ގެއްލެނިނުކުރައްވާނޭކަމުގެ ޔަޤީންކަމުގައި އުފާކުރާ ގޮތުގައިކަމެވެ. ( އާލުޢިމްރާން : 171-169)\nމިގޮތުން ޝަހީދުވުމުގެ މުޅީން އާ އަދި އެހާމެމަތިވެރި މަފްހޫމެއްވަނީ ތަޢާރުފްކޮށްދެއްވައިފައެވެ. ޝަހީދުންގެ މަރަކީ އެމަރުދެކެ ބިރުގަތުމުގެ ބަދަލުގައި އެފަދަ މަރުވުމަކަށް އެދި ދުޢާކުރެވޭފަދަ މަރެއްކަމެއް ބަޔާންކޮށްދެއްވައިފައެވެ.\nއިސްވެދިޔަ މަތިވެރި އިރްޝާދުތަކާ ވިދިގެން ކައުސާހިބާ ޞައްލަﷲ ޢަލައިހި ވަސައްލަމަ ވަނީ ޝަހީދުންގެ މައްޗަށް ރޮއި ހިތާމަކުރުން މަނާކުރައްވައިފައެވެ. ޞާލީޙު އިންޤިލާބީ ޙަރަކާތްތައް ފާޅުވެގެން އަންނަ ހިނދު އެއިންޤިލާބުތަކާ ގުޅޭ ރަން އިސްޠިލާޙުތައްވެސް އަންނަނީ އުފެދެމުންނެވެ. އެއިސްތިލާޙުތަކަށް ޚާއްޞަ މާނަތަކެއް އެކަށައެޅެމުންނެވެ. އެހައިތަނަށް ޢާއްމުވެފައި ހުންނަ މާނަތައް ބަދަލުވަމުންނެވެ. މަޤްޞަދަކީ ކުރިންވެސް ދެންނެވިފަދައިން ޖިހާދަކީ ދުނިޔަވީކަމެއް ނޫންކަމާއި ދީން ބާރުއަޅާކަމެއްކަމާއި މާތްﷲ އަށްޓަކައި ކުރެވޭ އަޅުކަމެއްކަން އެންގެވުމެވެ.\nއިސްލާމްދީނުގެ ޖިހާދުގެ ނަޒަރިއްޔާ ޞަރީޙުކޮށް ބަޔާންކުރާގޮތުގައި ޖިހާދަކީ އަމިއްލަ އަމިއްލައަށް ކުރެވޭނެކަމެއް ނޫނެވެ. ޖިހާދު އިޢުލާންކުރުމަކީ މުސްލިމުންގެ ވަލިއްޔުލްއަމްރު (މިޒަނާގައި އެމީހަކު ނިސްބަތްވާ ދައުލަތުގެ ވަލިއްޔުލްއަމްރު)ގެ މަސްޢޫލިއްޔަތެކެވެ. ޖިހާދުގެ ނަމުގައި އަމިއްލަ އަމިއްލަޔަށް ނުކުމެ މާތްﷲ ގެ އަޅުތަކުންގެ ފުރާނަތަކަށް ގެއްލުންދީ ޙުރުމަތްތެރިކުރައްވައިފައިވާ ލޭތައް އޮހޮރުވައި ތިމާ އަމިއްލަޔަށް ތިމާގެ ނަފުސު ކަތިލުމަކީ އެއްވެސް ޙާލެއްގައި ޖިހާދުކުރުމެއްނޫނެވެ. ދީން ތަރްޙީބުދޭ ކަމެއްވެސް ނޫނެވެ.\nމުނާފިޤުންކުރެ ގިނަމީހުން އިސްލާމީ ލަޝްކަރާ ވަކިވެގެން ދިޔަ ކަމުގައިވިޔަސް އޭގެތެރެއިން މަދުބަޔަކު އިސްލާމީ ލަޝްކާރާއެކު މައިދާނުގައި ތިއްބެވެ. މުސްލިމުންނަށް ކުރިމަތިވާ ނާޒުކު މަރްޙަލާތަކުގައި މުސްލިމުންގެ ތެރޭގައި ބައިބައިވުން އުފައްދަން މަސައްކަތްކުރުމާއި މުސްލިމުންގެ ބަދަހި ނިޒާމު ރޫޅައިލުމުގައި އެމީހުންގެ ދައުރު ވަރަށް ބޮޑެވެ. ހަނގުރާމަ ނިމުމަށްފަހުވެސް އެކި ވަސްވާސްތައް ފަތުރަން އެމީހުން ހީވާގިކަމާއެކު މަސައްކަތްކުރިއެވެ. "މިވެނިކަމެއް އެވެނިހެން ވީނަމަ މިވެނިކަމެއް ނުހިނގީހެވެ. އަމުރުވެރިކަމުގެ ތެރެއިން އެއްވެސް ހިއްސާއެއް ތިމަންމެނަށް ލިބިފައިއޮތްނަމަ އުޙުދު ހަނގުރާމައިން މިނުކުތް ނަތީޖާއެއް ނުނިކުތީހެވެ." ކިޔައިގެން ފިތުނަވެރިވާހަކަ ދެއްކިއެވެ. އެވާހަކަތަކުގެ ޖަވާބުގައި ހުރިހާކަމެއް މިލްކުވެވޮޑިގެންވަނީ މާތްﷲ އަށް ކަމަށާއި، އެބައެއްގެ މައްޗަށް ޤަތުލުވުން ކަނޑައަޅުއްވައިފައިވާ މީހުން އެމީހުން ޤަތުލުވެގެން ވެއްޓޭނެ ތަނަށް ނުކުންނާނެކަން އެންގެވިއެވެ.\nޖަބަލުއްރުމާތުގައި ބައިތިއްބެވި ތީރުވެރީންގެ ގިނަބޭކަލުން ފަރުބަދައިން ފައިބައިވަޑައިގަތުމުގެ ސަބަބަކަށްވީ ޣަނީމާ އެއްކުރެއްވުމުގައި ބައިވެރިވެވަޑައިނުގަންނަވާނަމަ ޣަނީމާއިން ބައި ލިބިވަޑައިނުގެންފާނެކަމުގެ ޝައްކު ހިތްޕުޅުގައި އުފެދުމެވެ. ކައުސާހިބާ ޞައްލަﷲ ޢަލައިހި ވަސައްލަމަ މަދީނާގައި ހަމަޖެހިވަޑައިގަތުމަށްފަހު ތީރުވެރީންގެ މައްސަލަ ބެއްލެވިއެވެ. އެބޭކަލުން ޖަވާބުދާރީކުރެއްވިއެވެ. އިތުރުސާހިބާގެ ސަރީޙު އަމުރުފުޅާ ޚިލާފަށް ފަރުބަދަމަތީން ފައިބައިވަޑައިގެންނެވީ ކީއްވެގެންތޯ ސުވާލުކުރެއްވިއެވެ. އެބޭކަލުން ދެއްކެވީ ތަފާތު ޢުޒުރުތަކެވެ. ބުރަދަނެއްނެތް ވާހަކަފުޅުތަކެކެވެ. ކައުސާހިބާ ޞައްލަﷲ ޢަލައިހި ވަސައްލަމަ އެޖަވާބުތައް އަޑުއައްސަވައިފައި ޙަދީޘުކުރެއްވިއެވެ. " ނޫނެކެވެ. ޙަޤީޤަތަތުގައި ތިޔަބައިމީހުންނަށް ކުށްހީއެއް ކުރެވުނީއެވެ. އަހުރެން ޚިޔާނާތްތެރިވެ ތިޔަބައިމީހުންގެ ބައި ނުދީފާނެހެން ހީވީއެވެ."\nއާލުޢިމްރާން ސޫރަތުގެ 161 ވަނަ އާޔަތުގައި ވަނީ އެކަމަށް އިޝާރާތްކުރައްވައިފައެވެ. ކީރިތި ޤުރުއާނުގެ އެބަސްފުޅުގެ މަޤްޞަދަކީ އެބޭކަލުންނަށް ހީފުޅުކުރެއްވުނު ގޮތަށް އެކަންނުވާނެކަން އެންގެވުމެވެ. އާދެ، ތީރުވެރީންނަށް އަންގަވައިފައިވަނީ އެބޭކަލުންގެ ލަޝްކަރުގެ ކޮމާންޑަރަކީ ޚުދު ﷲ ގެ ނަބިއްޔާކަމެވެ. ހުރިހާ ބާރަކާއި އިޚްތިޔާރެއް އެކަލޭގެފާނުގެ އަތްޕުޅުގައިވަނިކޮށް ތީރުވެރީން އެބޭކަލުންގެ ހައްޤު ރައްކައުތެރިނުވާނެ ކަމަށް ހީފުޅުކުރައްވަން ޖެހިވަޑައިގަންނަވާނެ އެއްވެސް ސަބަބެއް ނެތްކަމެވެ. އިތުރުސާހިބާގެ ބެއްލެވުމުގެ ދަށުގައިހުރި މުދަލެއް ތެދުވެރިކަމާއި އަމާނާތްތެރިކަމާއި އިންސާފުގެ މަގުނޫން އެހެން މަގަކުން ބެހިގެން ހިނގައިދާނެކަމަށް ހީކުރައްވާނެ ކުޑަވެސް ޖާގައެއްނެތްކަމެވެ. ޣަނީމާއަށް ޚިޔާނާތްތެރިވެވަޑައިގަތުމަކީ ނުވަތަ ބަޔަކު ޚިޔާނާތްތެރިވިޔަ ދެއްވުމަކީ ނަބީބޭކަލުންގެ ފަރާތްޕުޅުން ހިނގާނެކަމެއްނޫންކަމެވެ.\nދުޝްމިނުން ކައުސާހިބާ ޞައްލަﷲ ޢަލައިހި ވަސައްލަމަ ޒަޚަމުކޮށްލުމުން ޞަޙާބީންގެ ތެރެއިން ބައެއްބޭކަލަކު ވިދާޅުވިއެވެ. " އޭ މާތްﷲގެ ރަސޫލާއެވެ. މިއަނިޔާވެރިންނަށް ބަދު ދުޢާކުރައްވާށެވެ." ކައުސާހިބާ ޞައްލަﷲ ޢަލައިހި ވަސައްލަމަ ޖަވާބުދެއްވިއެވެ. ތިމަންކަލޭގެފާނު ފޮނުއްވީ ދުނިޔެއަށް ރަޙްމަތެއްކަމުގައެވެ. ލަޢުނަތެއް ކަމުގައެއްނޫނެވެ! އެހެން ވިދާޅުވުމަށްފަހު އަންނަނިވި މޭރުމުން ދުޢާފުޅުކުރެއްވިއެވެ. "ހައްދަވައި ބޮޑުކުރެއްވި ރަސްކަލާކޯއެވެ! މިއަޅާގެ ޤައުމަށް ތެދުމަގު ދައްކަވާނދޭވެ! އެބައިމީހުންނަށް ( މިއަޅާއާއި ، މިއަޅާގެ މުހިންމަތާއި، ހަޔާތުގެ ޙަޤީޤަތް) ނޭނގެނީއެވެ. "\nކައުސާހިބާ ޞައްލަﷲ ޢަލައިހި ވަސައްލަމަ މިޖަވާބުފުޅާއި، އެކަލޭގެފާނުގެ ދުޢާފުޅުން އެނގެނީ އިތުރުސާހިބާ އެކަލޭގެފާނާ އިދިކޮޅުމީހުންނާމެދު ވިސްނުންފުޅުގެންގުޅުއްވިގޮތްކޮޅެވެ. ނުހަނު ސާފުކޮށް އެނގޭގޮތުގައި އެމާތް ސާހިބާގެ ހިތްޕުޅުގައި ބަދަލުހިއްޕެވުމުގެ ޒާތީވިސްނުންފުޅެއްނެތެވެ. ދުޝްމިނުން ފަނާވެދާކަށްވެސް އެދިވަޑައެއް ނުގަންނަވައެވެ. އެމާތްސާހިބާ އެދިވަޑައިގަންނަވާހައިވެސް އެދިވަޑައިގެންނެވުމަކީ އެމީހުންގެ އިސްލާޙެވެ. އިސްލާމްވުމެވެ. މުޝްރިކުންގެ އަސްކަރީ ފިޔަވަޅުތަކަށް ޖަވާބުދެއްވީވެސް މަޖްބޫރުވެވަޑައިގަތުމުގެ ސަބަބުންނެވެ. އެބައިމީހުންގެ ޢަސްކަރީ ކުރިމަތިލުމަށް ޢަސްކަރީ ޖަވާބެއް ނުދެއްވައި ފަރުޖެއްސެވޭނެ އެހެން އެއްވެސް ގޮތެއް ނެތިގެންނެވެ.\nޕޭޣަމްބަރެ އަޢުޡަމް ވަ އާޚިރު ޑޮކްޓަރ ނަޞީރު އަހްމަދު ނާސިރު\nއައްރަޙީޤުލް މަޚްތޫމި މައުލާނާ ޞަފިއްޔުއްރަޙްމާނު މުބާރިކު ޕޫރީ\nމުޙުސިނެ އިންސާނިއްޔަތު ނަޢީމުޞިއްދީޤީ\nސީރަތުއްނަބިއްޔު ޢައްލާމާ ޝިބްލީ ނުޢުމާނީ، ސައްޔިދު ސުލައިމާނު ނަދުވީ\nހަޔާތެ ސަރުވަރެ ކާއިނާތެ\nޞައްލަﷲ ޢަލައިހިވަސައްލަމަ އަބޫބަކުރު ސިރާޖުއްދީން (MARTIN LINGS)\nތަފްހީމުލް ޤުރްއާން މައުލާނާސައްޔިދު އަބުލްއަޢުލާމައުދޫދީ\nއަލްޤުރުއާނުލް ކަރީމުގެ ދިވެހި ތަރުޖަމާ\nއިތުރަށް މުޠާލިޢާކުރީ :\nނަބީރަޙުމަތެ ޞައްލަﷲ ޢަލައިހިވަސައްލަމަ މައުލާނާ ސައްޔިދު އަބުލް ޙަސަން ޢަލީނަދުވީ\nއައްސިޔަރަތުއް ނަބަވިއްޔާ ފަޟީލަތުއްޝައިޚް ޙުސައިން ޞަލާޙުއްދީން


BREAKING: Yameen ah Money Laundering ge dhauvaa ufulaifi | Mihaaru\nކުރީގެ ރައީސް ޔާމީން: އެމަނިކުފާނުގެ މައްޗަށް މަނީ ލޯންޑެރިންގެ ދައުވާ ވަނީ އުފުލާފައި. --ފޮޓޯ/ މިހާރު\n13 ފެބުރުއަރީ 2019 - 11:43 115 comments\nއެމަނިކުފާނުގެ މައްޗަށް ދައުވާ އުފުލީ، މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ)ގެ ބޮޑު ޚިޔާނާތުގެ ފައިސާ އިން އަމިއްލަފުޅު އެކައުންޓަށް ޖަމާކޮށްފައި ހުރި ފައިސާ ލޯންޑަކުރި މައްސަލައިގަ އެވެ.\nޔާމީން، މަނީ ލޯންޑަކުރި މައްސަލަ ފުލުހުން ތަހުގީގު ކުރަމުން ދިޔައިރު، އެމަނިކުފާނު ދޮގު މައުލޫމާތު ދެއްވާފައިވާ ކަމަށް ތުހުމަތުކޮށް، އެ މައްސަލައިގައި ވެސް ދައުވާ އުފުލައިދޭން ޕްރޮސިކިއުޓަ ޖެނެރަލްގެ އޮފީހަށް ވަނީ ހުށަހަޅައިފަ އެވެ. އެ ދައުވާ، ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރުގެ މައްޗަށް ވެސް ދައުވާ އުފުލަައިދޭން ފޮނުވި އެވެ.\nއެސްކްރޯ އެކައުންޓަކީ ދެ ފަރާތެއްގެ ދެމެދުގައި ކުރާ މުއާމަލާތެއްގައި ހިމެނޭ ފައިސާ ވަކި ޝަރުތުތަކެއްގެ މަތިން ތިން ވަނަ ފަރާތެއްގެ އެކައުންޓުގައި، އެ ފައިސާ ދޫކުރާ ގޮތަށް ބެހެއްޓުމެވެ. އެއްބަސްވުމެއް ހެދީ، އެ ފައިސާ، އެމަނިކުފާނާއި އޭސީސީގެ ބެލުމުގެ ދަށުގައި ބަހައްޓާށެވެ.\nއެކަމަކު ބީއެމްއެލްގައި ހެދި އެކައުންޓަށް އެމަނިކުފާނު ޖަމާކުރެއްވީ އެސްއޯއެފް އިން ދިން އެއް މިލިއަން ޑޮލަރެއް ނޫން ކަން ތަހުގީގުން އެނގިފައިވާ ކަމަށް ފުލުހުން ވަނީ ބުނެފަ އެވެ.\nއޭރު އެމަނިކުފާނު ވަނީ، އިސްލާމިކް ބޭންކުގެ އެކައުންޓުގައި ހުރި އެއް މިލިއަން ޑޮލަރު އިންވެސްޓްމެންޓް އެކައުންޓަކަށް ބަދަލު ކުރައްވައިފަ އެވެ. ކޮރަޕްޝަންގެ ފައިސާ ކަމަށް ބަލާ އެއް މިލިއަން ޑޮލަރުން މުއާމަލާތްކޮށްގެން މާލީ މަންފާ ލިބޭގޮތަށް ބޭނުންކޮށްފައިވާ ކަމަށް ފުލުހުން ތުހުމަތު ކުރެ އެވެ.\nޔާމީނަށް ކުރާ މަނީ ލޯންޑެރިންގެ ތުހުމަތުގެ ތަފްސީލް:\n- ދެ ޗެކަކުން ޔާމީންގެ އެމްއައިބީ އެކައުންޓަށް އެސްއޯފުން އެއް މިލިއަން ޑޮލަރު ޖަމާކުރީ ނޮވެމްބަރު، 2015 ގައި.\n- މި މައްސަލައާ ގުޅިގެން އޭސީސީން ކުރި ތަހުގީގު 2016 ގައި ފައިލްކުރީ، ޚިޔާނާތް ފަޅާއެރުމާ އެކު ފިލައިގެން ބޭރަށް ދިޔަ އެސްއޯއެފްގެ ހިއްސާދާރުންނާ ސުވާލު ނުކުރެވިގެން ކަމަށް ބުނެ.\n- ތަހުގީގު ވަގުތީ ގޮތުން ހުއްޓާލިއިރު ވެސް ފައިސާ ފްރީޒެއް ނުކުރޭ. އެއް މިލިއަން ޑޮލަރު ހުރީ ޔާމީންގެ އެކައުންޓުގައި.\n- އެއް މިލިއަން ޑޮލަރު، ޔާމީން 2017 ގައި ޖަމާކުރެއްވީ އެމްއައިބީގެ އިންވެސްޓްމެންޓް އެކައުންޓަކަށް. އެއީ، އެ ފައިސާ އިން ފައިދާ ހޯއްދެވުމުގެ މަގެއް. އެ ފައިސާ އިން ވިޔަފާރިކޮށް ލިބޭ ފައިދާ ބަހާނީ ބޭންކާއި ޔާމީނަށް.\n- ޝައްކު އުފެދިފައިވާ އެއް މިލިއަން ޑޮލަރު ހަވާލުކުރަން، ރިޔާސީ އިންތިޚާބުގެ ކުރިން އޭސީސީން އެދުމުން އެސްކްރޯ އެކައުންޓް އެއްބަސްވުމުގައި ސޮއި ކުރެއްވީ މާޗް، 25، 2018 ގައި.\n- އެސްކްރޯ އެކައުންޓަށް ޖަމާކުރަން ޖެހޭނީ އެމްއައިބީގައި ހުރި ފައިސާ ކަން އަންގައި (އެކައުންޓް ނަމްބަރު ވެސް) އެއްބަސްވުމުގައި ލިއެފައިވޭ. އަމަލު ކުރެއްވީ އެއްބަސްވުމާ އެއްގޮތަށް ކަން ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އާޒިމާ ލިއުމުން އޭސީސީ އަށް އަންގަވާފައިވޭ.\n- ޔާމީންގެ ބީއެމްއެލް އެކައުންޓަކުން، ޖޫން، 10، 2018 ގައި އެސްކްރޯ އެކައުންޓަށް ޔާމީން ޖަމާކުރެއްވީ، "މިހާރު" އަށް އެނގިފައިވާ ގޮތުގައި، ކުރީގެ ޓޫރިޒަމް މިނިސްޓަރު މޫސާ ޒަމީރު ދެއްވި ފައިސާ. އޭނާ އަށް އެ ފައިސާ ޓްރާންސްފާކުރީ، އެނގިފައިވާ ގޮތުގައި، ޔާމީނާ ވެސް ގާތް ގުޅުމެއް އޮންނަ ރާއްޖޭގެ އަމިއްލަ ވިޔަފާރި ކުންފުންޏަކުން.\n- އެސްކްރޯ އެކައުންޓަށް ޖަމާކުރެއްވީ އެމްއައިބީ އެކައުންޓުގައިވާ ފައިސާ ނޫން ކަން އޭސީސީގެ ސަމާލުކަމަށް ގެނައީ އެމްއެމްއޭގެ ފައިނޭންޝަލް އިންޓެލިޖެންސް ޔުނިޓުން. އެކަން ބަލައިދޭން އޭސީސީން ފުލުހުންނަށް ހުށަހެޅީ މިދިޔަ މަހުގެ ތެރޭގައި.\n- އޭރު އެ ޔުނިޓުން ދިޔައީ ރިޔާސީ އިންތިޚާބާ ދިމާކޮށް ޔާމީންގެ އެކައުންޓަށް ގިނަ އަދަދެއްގެ ފައިސާ ޖަމާކުރި މައްސަލަ ވެސް ބަލަމުން. އެކަން ފުލުސް އޮފީހަށް ވެސް އޮތީ ހުށަހަޅާފައި.\n- އެފްއައިޔޫ އާއި ފުލުހުންނާއި އޭސީސީގެ ހުރިހާ ތުހުމަތެއް ޔާމީން ދޮގުކުރައްވާ. ތުހުމަތު ކުރާ އެއްވެސް އަމަލެއް އަދި ހައްޔަރު ކުރަން ޖެހޭ ސަބަބެއް ވެސް ނޯންނާނެ ކަމަށް ވިދާޅުވި.\nMIB gai huree alhugandu ge faisaa, Escrow account ah jamaa nukuree thuhumatheh ulhey thee: Yameen\nSOF in jamaakuree hiyaanaathuge faisaa kameh evves faraathakun nunimmaa: Vakeelun\nއެ މައްސަލައިގެ އިތިުރުން ރިޔާސީ އިންތިހާބުގެ ގާތްގަނޑަކަށް ދެ ހަފުތާ ކުރިން ޔާމީންގެ އެކައުންޓަކަށް 22.5 މިލިއަން ރުފިޔާ ޖަމާކޮށްފައިވާ މައްސަލައެއް ވެސް ފުލުހުން އަންނަނީ ތަހުގީގު ކުރަމުންނެވެ. އެކަން ބަލައިދޭން ފުލުސް އޮފީހަށް ހުށަހެޅީ، އެމްއެމްއޭގައި އުފައްދާފައި އޮންނަ، ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އިންނެވެ.\nޔާމީނަށް ތުހުމަތުކުރާ މަނީ ލޯންޑެރިންގެ މައްސަލަތަކުގައި އެމަނިކުފާނުގެ އެކައުންޓްތަކުގައި ހުރި 100 މިލިއަން ރުފިޔާ ވެސް ފުލުހުން ވަނީ ފްރީޒްކޮށްފަ އެވެ.\nއިތުރު ލިޔުންތައް ރައީސް އަބްދުﷲ ޔާމީން ކުށްކުރުން މަނީ ލޯންޑްރިން މޯލްޑިވްސް އިސްލާމިކް ބޭންކް ޕްރޮސެކިއުޓާ ޖެނެރަލް ފުލުހުން


Male' In Rah Rashah Dhaan Beynunvaa Meehun 24 Dhuvahu Home Quarantine Kuranee | Hathaavees\nމާލެއިން ރަށްރަށަށް ދާން ބޭނުންވާ މީހުން 24 ދުވަހުގެ ހޯމް ކަރަންޓީން ކުރަނީ\nޖޫން 6, 2020 ހަތާވީސް އޮންލައިން\nކޮވިޑް19 ގެ ސަބަބުން މާލެ ސަރަހައްދު ލޮކްޑައުން ކޮށްފައިވާއިރު އެނބުރި ރަށަށް ދިއުމަށް ބޭނުންވާ މީހުން ރަށަށް ގޯސް 24 ދުވަހުގެ ހޯމް ކަރަންޓީނެއްގައި ތިބެންޖެހޭ ގޮތަށް ރަށްރަށުގައި ކަރަންޓީނު ކުރުމާ ބެހޭ އުސޫލެއް ނެރެ އަމަލު ކުރަން ފަށައިފިއެވެ.\nއެ އުސޫލުގައިވާ ގޮތުން ރަށްރަށަށް ދާން ބޭނުންވާ މީހުން ކައުންސިލްތަކުގައި ރަޖިސްޓްރީ ކުރެވެން ޖެހެއެވެ. އަދި ކައުންސިލުން އެމީހަކު ކަރަންޓީންވާ ގެއަކީ ހޯމް ކަރަންޓީންގެ އުސޫލުތަކަށް ފެތޭ ތަނެއްތޯ ބަލަންވެސް ޖެހެއެވެ.\nއެހެންކަމުން އެކަންކަން ބެލުމަށްފަހު ކައުންސިލުން އެކަމުގެ ލިސްޓެއް ލޯކަލް ގަވަރުމަންޓު އޮތޯރިޓީ އަށް ފޮނުވަން ޖެހޭނެ ކަމަށް އެ އުސޫލުގައި ބުނެފައިވެއެވެ. ރަށްރަށަށް ދާ މީހުން އެރަށަކަށް ގެންދާނީ ސަރުކާރުގެ ހަރަދުގައި ކަމަށްވެސް އުސޫލުގައި ބުނެފައިވެއެވެ. ނަމަވެސް ރަށްރަށަށް ފޮނުވާނީ ކޮވިޑް19 ގެ އެއްވެސް އަލާމާތެއް އެމީހެއްގެ ކިބައިގައި ނެތް މީހުންނެވެ.\nރަށްރަށަށް ދާ މީހުން ކަރަންޓީންވާ ގެއަކީ އުމުރުން 60 އަހަރުން މަތީގެ މީހެއް މާބަނޑު މީހެއް ނުވަތަ ނޭވާ ހިއްލާ މީހަކު ނުވަތަ ކިޑްނީގެ ބައްޔަކަށް ބޭސް ކުރާ މީހަކަށް ވެގެން ނުވާނެއެވެ.\nރާއްޖެއިން މިހާތަނަށް މި ބައްޔަށް ޕޮޒިޓިވްވި މީހުންގެ އަދަދު ވަނީ 1883 އަށް އަރާފައެވެ. އަދި ރާއްޖެއިން މި ބަލި ޖެހުނު މީހުންގެ ތެރެއިން ބަލިން ރަނގަޅުވި މީހުންގެ އަދަދު ވަނީ 717 އަށް އަރާފައެވެ. އަދި މިބަލީގައި 8 މީހަކު ވަނީ މަރުވެފައެވެ.\nPrevious ބަލި ޖެހިގެން ރާއްޖެއިން މަރުވި މީހުންގެ އަދަދު 8އަށް\nNext ޕްރައިވެޓު ޖެޓު ޖެއްސޭ ފެންވަރަށް ކާށިދޫގައި އެއާޕޯޓެއް އެޅުމަށް ޖާބިރު ނިންމައިފި


Lead dhamahahttai Liverpool in dhe record akaa hamakoffi | Mihaaru\nލީޑު ދަމަހައްޓައި ލިވަޕޫލުން ދެ ރެކޯޑަކާ ހަމަކޮށްފި\n25 ފެބުރުއަރީ 2020 - 09:333comments\nލިވަޕޫލް (ފެބްރުއަރީ 25) - އިނގިރޭސި ޕްރިމިއާ ލީގުގައި ރޭ ފަހަތުން އަރައި ވެސްޓް ހޭމް ޔުނައިޓެޑް 3-2 އިން ބަލިކޮށް ލިވަޕޫލުން ލީގުގެ އެއް ވަނައިގައި ލީޑުދަމަހައްޓައި ދެ ރެކޯޑަކާ ހަމަކޮށްފި އެވެ.\nރޭގެ މޮޅާ އެކު ލިވަޕޫލުން ވަނީ ލީގުގައި ޖެހިޖެހިގެން 18 މޮޅު ހޯދައި މެންޗެސްޓާ ސިޓީން ހަދާފައިވާ ރެކޯޑާ ހަމަކޮށްފަ އެވެ. އެންމެ ފަހުން ލިވަޕޫލުން މި ރެކޯޑާ ހަމަކުރަން މަސައްކަތްކުރި ފަހަރު މި ސީޒަނުގައި މެންޗެސްޓާ ޔުނައިޓެޑާ 1-1 އިން އެއްވަރުވުމުން އެކަން ހާސިލެއްނުވި އެވެ. ލިވަޕޫލުން ވަނީ އަމިއްލަ ދަނޑުގައި ލީގުގައި ޖެހިޖެހިގެން 21 މޮޅު ހަމަކޮށް ކުރިން އެ ޓީމު އަތުގައި އޮތް ރެކޯޑަކާ ވެސް ހަމަކޮށްފަ އެވެ.\nތިރީސް އަހަރަށް ފަހު ލީގުގެ ޗެމްޕިއަންކަން ހޯދުމާ ގާތުގައި އޮތް ލިވަޕޫލަށް ދެން ލީގު ކަށަވަރުކުރަން ބޭނުންވަނީ ހަތަރު މޮޅެވެ. މި ވަގުތު އެ ޓީމު އެއް ވަނައިގައި އޮތީ 27 މެޗުން 79 ޕޮއިންޓާ އެކު އެވެ. ދެ ވަނައިގައި އޮތް އެންމެ ފަހުގެ ޗެމްޕިއަން މެންޗެސްޓާ ސިޓީގެ އޮތީ 27 މެޗުން 57 ޕޮއިންޓެވެ.\nލިވަޕޫލްގެ އެންފީލްޑް ސްޓޭޑިއަމްގައި ކުޅުނު ރޭގެ މެޗުގެ ނުވަ ވަނަ މިނިޓްގައި އެ ޓީމަށް ލީޑުނަގައިދިނީ ޓްރެންޓް އަލެކްސަންޑަ އާނޯލްޑް ނަގައިދިން ހުރަހަކުން ޖިއޮޖީނިއޯ ވައިނަލްޑަމް އެވެ. ލިވަޕޫލަށް މި ލީޑު ހިފަހައްޓައިލެވުނީ ތިން މިނިޓް ވަންދެނެވެ. މެޗުގެ 12 ވަނަ މިނިޓްގައި ވެސްޓް ހޭމްގެ އީސާ ޑިއޮޕް ވަނީ އެ ޓީމަށް ނަތީޖާ ހަމަހަމަކޮށްދީފަ އެވެ.\nފުރަތަމަ ހާފުގައި އަލުން ލީޑުނަގަން ލިވަޕޫލުން ކުރި މަސައްކަތް ކާމިޔާބުނުވި އެވެ. އެ ޓީމަށް އުނދަގޫތަކެއް ދިމާވީ ބަދަލުކުޅުންތެރިޔެއްގެ ގޮތުގައި ކުޅެން އަރައި ސްޕެއިނުގެ މިޑްފީލްޑަރު ޕަބްލޯ ފޯނާލްސް މެޗުގެ 54 ވަނަ މިނިޓްގައި ވެސްޓް ހޭމް އަށް ލީޑުނަގައިދިނުމުންނެވެ. ފޯނާލްސް ކުޅެން އެރީ ވެސްޓް ހޭމްގެ ޗެކް ރިޕަބްލިކް މިޑްފީލްޑަރު ތޯމަސް ޓޫޝެކް އަށް އަނިޔާވުމުން އޭނާގެ ބަދަލުގަ އެވެ.\nވެސްޓް ހޭމް އިން ލީޑުނެގުމާ އެކު ލިވަޕޫލުން ފުލުފުލުގައި އެޓޭކްކުރަން ފެށި އެވެ. ނަތީޖާ ހަމަަހަމަކުރަން ލިވަޕޫލުން ކުރި މަސައްކަތް ކާމިޔާބުވީ މެޗުގެ 68 ވަނަ މިނިޓްގަ އެވެ. އޭރިއާ ތެރެއިން މުހައްމަދު ސަލާހު ޖެހި ބޯޅަ ހިފަން އުޅުމުގެ ތެރޭގައި ވެސްޓް ހޭމް ކީޕަރު ލޫކަސް ފަބިއާންސީ އަތުގެ ތެރެއިން ގޮސް ވަނީ ގޯލަށެވެ. ލިވަޕޫލް މޮޅުވި ގޯލު މެޗު ނިމެން ނުވަ މިނިޓަށް ވެފައި ހުއްޓައި ޖެހީ ސަޑިއޯ މާނޭ އެވެ. ވެސްޓް ހޭމް އަށް އަލުން އެއްވަރުކޮށްދޭން ޖެރާޑް ބޯވެން ޖެހި ބޯޅަ ލިވަޕޫލްގެ ކީޕަރު އެލިސަން ބެކާ ވަނީ މަތަކޮށްފަ އެވެ.\nލިވަޕޫލްގެ ކޯޗު ޔާގެން ކްލޮޕް ބުނީ މި މެޗު ފެށީ ވަރަށް ރަނގަޅު ގޯލަކާ އެކު ލީޑު ލިބިގެން ކަމުގައި ވިޔަސް ފަހުން ފެނުނު ގިނަ ކަންތައްތަކަކީ ދެކެން ބޭނުންވާނެ ކަމެއް ނޫން ކަމަށާއި އެކަމަކު އުނދަގޫ ހާލަތްތަކުގައި ވެސް ކުޅުންތެރިން މަސައްކަތްކޮށް މޮޅުވުމުން އުފާކުރާކަމަށެވެ.\nރެލިގޭޝަނުގައި އޮތް ވެސްޓް ހޭމްގެ ކޯޗު ޑޭވިޑް މޮއިސް ބުނީ މި މެޗުން އޭނާގެ ޓީމަށް ނެގޭނެ ގިނަ ޕޮޒިޓިވް ކަންތައްތަކެއް އެބަހުރި ކަމަށާއި މެޗުން ބަލިވީ ލިވަޕޫލަށް ނަސީބުގެ އެހީވެސް އޮތުމުން ކަމަށެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ލިވަޕޫލް ވެސްޓްހަމް ޔުނައިޓެޑް\nއެއް ވަނައިގައި ލިވަޕޫލަށް ޕްރެޝަރު ބޮޑުވެއްޖެ\nލިވަޕޫލް އެއްވަރު، ޔުނައިޓެޑާއި ސިޓީ އަށް މޮޅެއް


ނ. ފޮއްދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނ. ފޮއްދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n28 އޮކްޓޫބަރު 1981، ރިފަރެންސް: MAG/1981/24\nއާދެ، ނ. އަތޮޅުގެ ރަށްތަކަށް ކުރާ ޒިޔާރަތެއްގައި މިހާރު އަޅުގަނޑު އައިސް މިހުރީ މިރަށުގައި. ފޮއްދޫގައި. ފޮއްދޫގެ ރައްޔިތުން އަޅުގަނޑަށް ތިޔަ ދެއްވި ހޫނު ތަރުޙީބަށްޓަކައި ވަރަށް އިޚްލާޞްތެރިކަމާއެކު ޝުކުރު ދަންނަވަން. އަޅުގަނޑު ދެކޭގޮތުގައި، ރަށް މިހާ ރަނގަޅަށް ތައްޔާރުކުރައްވާފައި އޮތުމާއި، ޖަލްސާކުރާ ތަނާއި އަދި އެނޫންވެސް ތަންތަން ޒީނަތްތެރި ކުރައްވާފައި އޮތުމުން، ދޭހަވަނީ ފޮއްދޫގެ ރައްޔިތުން ދިވެހި ސަރުކާރާ ދޭތެރޭގައި ނުވަތަ ރައްޔިތުންގެ ހިތްތަކުގައި ސަރުކާރާމެދު އުފެދިފައިވާ އިޚްލާޞްތެރިކަމުގެ ބޮޑުކަން. އެކަމަށްޓަކައި އަޅުގަނޑުގެ އަމިއްލަ ނަމުގައި އަދި ދައުލަތުގެ ނަމުގައި ފޮއްދޫގެ ވެރިންނަށާއި ރައްޔިތުންނަށް ޝުކުރު ދަންނަވަން.\nރާއްޖެތެރެއަށް އަޅުގަނޑު ކުރަމުން މިގެންދާ ދަތުރުތަކަކީ 1979 ވަނަ އަހަރުގެ ކުރީކޮޅު ފެށި ދަތުރުތަކެއް. އަޅުގަނޑު ގަސްދުކޮށްފައިވަނީ، اللّـه سبحـانـه وتعـالىގެ ތައުފީޤާއެކު ރާއްޖޭގައި މީހުން ދިރިއުޅޭ ހުރިހާ ރަށަކަށް ޒިޔާރަތް ކުރުން. ބޭނުމަކީ، ރާއްޖޭގައި މީހުން ދިރިއުޅޭގޮތް ބެލުން. ރާއްޖެތެރޭގެ ރައްޔިތުންގެ ހާލު އަހުވާލު ބަލައި، އެމީހުންނަށް ސަރުކާރުން ވެވެން އޮންނާނެ އެހީތަކަކީ ކޮބައިތޯ ބަލައި ހެދުން. މިގޮތުން މީގެކުރިން އަޅުގަނޑު ކުރި ދަތުރުތަކުގެ މަޢުލޫމާތު، ދަތުރުތަކުން ލިބުނު މަޢުލޫމާތުގެ މައްޗަށް ބިނާކޮށް، ރާއްޖެތެރެ ކުރިއަށް ގެންދިޔުމުގެ މަޝްރޫޢެއް މިހާރުވަނީ ރޭވިފައި. އެ މަޝްރޫޢުގެ ދަށުން ރާއްޖެތެރޭގެ ވަރަށްގިނަ ރަށްރަށަށް އެކި ބާވަތް ބާވަތުގެ އެހީ ސަރުކާރުގެ ފަރާތުން ލިބެމުން އެބަދޭ. އާދެ، ތިޔަ ހުރިހާ ބޭފުޅުންނަށް ރަނގަޅަށް އެނގިވަޑައިގަންނަވާނެ، ރާއްޖެތެރޭގެ ކަންތައްތައް އޮތްގޮތް. ރާއްޖެތެރޭގެ ޙާލަތު އެއީ އަޅުގަނޑު އިތުރަށް ދަންނަވަން ބޭނުންވާނެ އެއްޗެއް ނޫން. އެހެންވީމާ، ރާއްޖެތެރޭގެ ކަންތައްތައް އިޞްލާޙުކޮށް ކުރިއަށް ގެންދިޔުން އެއީ ސަރުކާރުގެ ވަރަށް މުހިންމު ސިޔާސަތެއް ކަމުގައި މިހާރު ވަނީ ހަމަޖެހިފައި.\nއާދެ، ދިވެހިރާއްޖެއަކީ މުޅި ރާއްޖެ. އެއީ ހަމައެކަނި މާލެއެއް ނޫން. ރާއްޖެ ކުރިއަރުވަން ކުރާ ކޮންމެ މަސައްކަތެއްގައި ރާއްޖެތެރެވެސް ވަރަށް ހަރުދަނާ ގޮތެއްގައި ޙިއްޞާކުރަންޖެހޭނެ. އެހެންވުމާއެކު، ރާއްޖެތެރޭގެ ކަންތައްތައް ރަނގަޅު ކުރުމަށް ސަރުކާރުން އެހާ ބޮޑު އަހަންމިއްޔަތެއް ދީގެން، އެހާމަތީ އަދަދަކަށް ފައިސާ ޚަރަދު ކުރަމުން މިގެންދަނީ. އާދެ، މިދެންނެވި މަޝްރޫޢުގެ ދަށުން ކޮންމެ އަތޮޅެއްގައި ސަރުކާރުގެ ޚަރަދުގައި ހިންގާ ސްކޫލެއް ހިންގުން ހިމެނޭ. ނ. އަތޮޅު މަނަދޫގައި މިއަތޮޅުގެ ޕްރައިމަރީ ސްކޫލް މިހާރު ހިނގަމުންދާތާ ދުވަސްކޮޅެއް ވެއްޖެ. ހަމައެފަދައިން، ރާއްޖޭގެ އެހެން ކޮންމެ އަތޮޅެއްގައިވެސް ސަރުކާރުގެ ޚަރަދުގައި ހިނގާ ސްކޫލެއް މިހާރު ހިނގަމުން އެބަދޭ. އޭގެއިތުރަށް، ކޮމިއުނިޓީ ސްކޫލްތައްވެސް ރާއްޖެތެރޭގައި ގިނަވަމުން އެބަދޭ. މިހާރު ކޮމިއުނިޓީ ސްކޫލުގެ6ސްކޫލް (6 މަދަރުސާ) ރާއްޖޭގެ އެކިއެކި އަތޮޅުތަކުގައި ސަރުކާރުގެ ފަރާތުން ޢިމާރާތްކޮށް ހިންގަމުން އެބަގެންދޭ. ހަމައެފަދައިން، ރާއްޖެތެރޭގެ ތަޢުލީމަށް ހިތްވަރުދީ، ރާއްޖެތެރޭގެ ދަރިންނަށް ތަޢުލީމު ލިބިދިނުމުގެ ފުރުޞަތު ތަނަވަސްކޮށްދިނުމުގެ ގޮތުން މެދުކެނޑުމެއްނެތި 10 އަހަރު ވަންދެން ހިނގާފައިވާ އަމިއްލަ މަކްތަބުތަކަށާއި މަދަރުސާތަކަށް ސަރުކާރުން އެހީވެދޭގޮތަށްވެސް ވަނީ ހަމަޖެހިފައި. އެގޮތުން ފޮއްދޫގެ މަކްތަބަށްވެސް ނުވަތަ ފޮއްދޫގެ ސްކޫލަށް މިހާރު ސަރުކާރުން ގެންދަނީ އެހީވަމުން.\nއާދެ، ފޮއްދޫގައި މި މަކްތަބު ހިނގަމުންދާތާ ވަރަށްގިނަ އަހަރުތަކެއް ވެއްޖެ. އެއިން ދޭހަވާ އެއްޗަކީ ފޮއްދޫގެ ރައްޔިތުން ތަޢުލީމަށް ދެއްވާ އަހަންމިއްޔަތު. ތަޢުލީމުގެ ބޭނުންތެރިކަން ފޮއްދޫގެ ރައްޔިތުންނަށް އިހުސާސް ކުރެއްވޭތީ، އެއީ ވަރަށް އުފާކުރުން ޙައްޤު ކަމެއް. ކޮންމެ ކުރިއެރުމެއްގެވެސް އެންމެ ފުރަތަމަ ސިއްރަކީ ތަޢުލީމު. އެހެންވުމާއެކު، ތަޢުލީމަށް އަޅުގަނޑުމެން މިއަދު ވަރަށްބޮޑު އަހަންމިއްޔަތެއް ދޭން ޖެހިފައިވޭ. ކޮންމެ ރަށެއްގައިވެސް މަކްތަބެއް އެންމެ ކުޑަމިނުގައި ހިނގަންޖެހޭނެ. ނުވަތަ މަދަރުސާއެއް. ތަންކޮޅެއް މީހުން ގިނަ ރަށްރަށުގައިވިއްޔާ، އެއް މަކްތަބަށްވުރެ ގިނަ މަކްތަބު، އެއް މަދަރުސާއަށްވުރެ ގިނަ މަދަރުސާ ހިނގަމުންދާންޖެހޭނެ. ތަޢުލީމު އެދެވޭ ގޮތެއްގައި ރާއްޖެތެރޭގެ ދަރިންނަށް ދީގެން ނޫނީ، ރާއްޖެތެރެ ކުރިއަށް ދެވޭކަށް ނޯންނާނެ. އެއީ ސަރުކާރުން ތަޢުލީމަށް އެހާބޮޑު އަހަންމިއްޔަތެއްދޭ ކަމަކީ. އެހެންވީމާ، އަޅުގަނޑުގެ އިލްތިމާސަކީ، ފޮއްދޫގެ ރައްޔިތުން މީގެކުރިންވެސް ތަޢުލީމަށް އެ ބަހައްޓަވާ ޚާއްޞަ ޢިނާޔަތް، މީގެފަހުންވެސް ބަހައްޓަވަމުން ގެންދެވުން. އަދި މިހާރަށްވުރެވެސް ބޮޑަށް ތަޢުލީމު ކުރިއެރުވޭތޯ މަސައްކަތް ކުރައްވަމުން ގެންދެވުން.\nއާދެ، އަޅުގަނޑުމެންގެ ރާއްޖެ ވަނީ ހުރިހާ ރޮނގަކުން ކުރިއަށް ގެންދަންވެފައި. ރާއްޖެއަކީ ދުނިޔޭގެ ޤައުމުތަކުގެ ނިސްބަތުގައި މާ ކުރިއަރައިފައިވާ ޤައުމެއް ނޫން. އެހެންވީމާ، މިއަދު ދިވެހިރާއްޖޭގެ ހުރިހާ ދަރިންގެ ކޮނޑުގައި އެޅިފައިވާ މަސްއޫލިއްޔަތަކީ، ރާއްޖެ ތަރައްޤީގެ މަގުގައި ކުރިއަށް ގެންދިޔުމުގެ ބުރަ މަސްއޫލިއްޔަތު. ރާއްޖެ ކުރިއަށް ގެންދެވޭނީ ހުރިހާ ރޮނގަކުން ރާއްޖެ ކުރިއަށް ގޮސްގެން. އެންމެ ފުރަތަމަ އިޤުތިޞާދީ ގޮތުން. އިޤުތިޞާދީ ރޮނގުން ކުރިއަށް ގޮސްގެން ނޫނީ އަޅުގަނޑުމެންގެ ތަނަވަސްކަން އިތުރެއްނުވާނެ. އަޅުގަނޑުމެންގެ ތަނަވަސްކަން ހުރި މިންވަރަކުން އެކިއެކި ކަންކަން އިޞްލާޙު ކުރެވޭނީ. މިސާލަކަށް، މަދަރުސާތައް ބިނާކޮށް، މަދަރުސާތައް ހިންގައި، ތަޢުލީމުގެ ކަންތައްތައް ކުރިއަށް ގެންދެވޭނީވެސް ކޮންމެވެސްވަރެއްގެ ތަނަވަސްކަމެއް އޮވެގެން. ހޮސްޕިޓަލްތައް ޢިމާރާތްކޮށް، ހޮސްޕިޓަލްތައް ހިންގައި، ބަލިމީހުންނަށް އެކަށީގެންވާ ފަރުވާދެމުން ގެންދެވޭނީވެސް ތަނަވަސްކަން ހުރެގެން. އަޅުގަނޑުމެންގެ ޤައުމީ މަސައްކަތްތައް ކުރިއަށް ގެންދެވޭނީވެސް ތަނަވަސްކަން ހުރެގެން. އެއިން ކޮންމެ ކަމަކީވެސް ތަނަވަސްކަމަށް ނުވަތަ ފައިސާއަށް ބޭނުންވާ ކަންކަން. އެހެންވީމާ، ޙަޤީޤަތުގައި އިޤުތިޞާދީ ގޮތުން ކުރިއަށް ގޮސްގެންނޫނީ އެހެން ކަންކަންވެސް ކުރިއަށް ގެންދެވޭކަށް ނޯންނާނެ. އަޅުގަނޑުމެން ވިސްނަންވީ އިޤުތިޞާދީ ގޮތުން ކުރިއަށްދާން ކުރަންވީ ކޮންކަމެއްތޯ! އެހެން ވިސްނައިލާއިރު، ވަރަށް ފަސޭހައިން އޭގެ ޖަވާބު އަޅުގަނޑުމެންނަށް ދެވެން އެބައޮތް. އޭގެ ޖަވާބަކީ ކުރަމުންގެންދާ މަސައްކަތް އިތުރުކުރުން. ދިރިއުޅުމަށްޓަކައި އަޅުގަނޑުމެން ކުރާ މަސައްކަތްތައް އިތުރުކޮށްގެން، އެ މަސައްކަތްތަކުން ލިބޭ އާމްދަނީވެސް އިތުރުކުރުން. އެއީ ތަނަވަސްކަން ހޯދަން ކުރަންޖެހޭނެ މަސައްކަތަކީ. އިޤުތިޞާދީ ގޮތުން ޤައުމު ކުރިއަށް ގެންދަންވެސް ކުރަންޖެހޭނެ މަސައްކަތަކީ.\nއާދެ، އިޤުތިޞާދީ ގޮތުން ޤައުމު ކުރިއަށް ގެންދަން ތަފާތު ފެންވަރުގައި މަސައްކަތް ކުރެވިދާނެ. އަފްރާދުންގެ ފެންވަރުގައި، އަމިއްލަ ރައްޔިތުންގެ ފެންވަރުގައި އެއީ އެމީހަކު އެކުރާ މަސައްކަތެއް ވީހާ ރަނގަޅަކަށް ކުރަމުން ގެންދިޔުން. މަސައްކަތުގައި ހޭދަކުރާ ވަގުތު އިތުރުކޮށްގެން، އެ މަސައްކަތުން ލިބޭ އެއްޗެއް އިތުރުކުރުން. އޭރުން އެމީހާގެ އާމްދަނީ އިތުރުވާނީ، އެމީހާގެ ޢާއިލާގެ ތަނަވަސްކަންވެސް އިތުރުވާނީ. ރަށުގެ ފެންވަރުގައިވެސް ކުރެވޭނެ ކަންތައް ހުންނާނެ. އަދި ޤައުމުގެ ފެންވަރުގައި ހުންނާނެ ވަރަށް ބޮޑެތި އިޤުތިޞާދީ މަޝްރޫޢުތައް ރޭވިގެން ކުރިއަށް ގެންދެވެން. ސަރުކާރުން އެކަހަލަ މަޝްރޫޢުތައް ރާވައިގެން ކުރިއަށް ގެންދާތާ ދުވަސްކޮޅެއް ވެއްޖެ. ތިޔަބޭފުޅުން އައްސަވާނެ، މަސްވެރިކަން ކުރިއަށް ގެންދަންވެސް ސަރުކާރުން މަސްދޯނިފަހަރުގައި އިންޖީނު ބަހައްޓައިދިނުމުގެ މަޝްރޫޢު ކުރިއަށްގެންދާ ވާހަކަ. ކުރިން ބެހެއްޓި އިންޖީނުތައް މިހާރު ހުސްވެގެން އަލުން އިންޖީނު ސަރުކާރަށް ލިބިއްޖެ. އެ އިންޖީނުތައްވެސް ބެހެއްޓުމުގެ ކަންތައް ވަރަށް އަވަހަށް ފެށޭނެ. އެއީ ބޭރުގެ ފަރާތްފަރާތުގެ އެހީގައި ސަރުކާރުން ކުރަމުންގެންދާ މަސައްކަތްތަކެއް އެއީ. އަދި އެނޫންވެސް އިޤުތިޞާދީ ގޮތުން ބޮޑެތި މަސައްކަތްތައް، އެއީ އަމިއްލަ އަފްރާދުންގެ ފެންވަރުގައި ނުކުރެވޭ ކަހަލަ މަސައްކަތްތައް، ސަރުކާރުންވެސް ގެންދަނީ ކުރަމުން.\nކޮންމެއަކަސް އަޅުގަނޑުގެ ވާހަކަޔަކީ ކޮންމެ ފެންވަރެއްގައި ނަމަވެސް، އެބަޔަކު އެކުރާ މަސައްކަތެއް ޖެހޭނޭ އިތުރުކުރަން. އެއްވެސް މީހަކު މަސައްކަތެއް ނުކޮށް ހުރުމަކީ މިއަދުގެ ދުނިޔޭގައި ހަމަޖެހޭ ކަމެއް ނޫނޭ. ރާއްޖެތެރޭގެ ރައްޔިތުން، ރާއްޖެތެރޭގެ އަހުލުވެރިން ތަފާތު މަސައްކަތްތައް ދިރުވުމަށްޓަކައި ކުރަމުންގެންދޭ. އޭގެތެރެއިން އެންމެ މުހިންމު މަސައްކަތަކީ މަސްވެރިކަން. މަސްވެރިކަން ނުކުރެވޭ ރަށްރަށްވެސް ހުރޭ. އެހެންނަމަވެސް، ކޮންމެވެސް އެހެން ބާވަތެއްގެ މަސައްކަތްތަކެއް އެތަންތާނގައިވެސް ކުރެވޭނެ. މިރަށުގެ ރައްޔިތުންނަކީވެސް ކޮންމެވެސްވަރަކަށް މަސްވެރިކަންކުރާ ބައެއް. ކެޔޮޅުކަން ކުރަމުންގެންދާ ބައެއް. އެހެންވީމާ، އެމީހުންވެސް އެމީހުން އެކުރާ މަސައްކަތް ވެވުނުވަރަކުން އިތުރުކޮށްގެން، އެ މަސައްކަތުން އިތުރު އެއްޗެއް ލިބޭތޯ ބަލަންވާނެ. އަދި މަސްވެރިކަން ފިޔަވައި ކުރެވެންހުރި އެހެން މަސައްކަތްތައް ކޮށްގެންވެސް އެމީހުންގެ އާމްދަނީ އިތުރުކުރެވޭތޯ ބަލަންވާނެ.\nއާދެ، އަޅުގަނޑުގެ ވާހަކަޔަކީ އަޅުގަނޑުމެން ރަށް ދޫކޮށްލައިފައި އެހެން ތަންތަނަށް ގޮސްގެން މަސައްކަތް ކުރުމަށްވުރެ، ރަށުގައި ކުރެވެންހުރި މަސައްކަތް ކުރުން މާރަނގަޅޭ. އޭރުން ރަށަށް އޭގެ ފައިދާއެއް ލިބޭނީ. އަޅުގަނޑުމެންގެ ރާއްޖޭގެ ރަށްތައް ހުންނަގޮތުން، ޚާއްޞަކޮށް، ބައެއް ކުދިކުދި ރަށްރަށުގައިވާ ގޮތަކީ، އެތަންތާނގައި ތިބޭ މީހުން، އެމީހުންނަށް ދިމާވާ ދަތިތަކެއް ހުރުމުގެ ސަބަބުން ރަށް ދޫކޮށްލައިފައި، އެހެން ތަންތަނަށް ގޮސް އެހެން ތަންތާނގައި މަސައްކަތްކޮށްގެން އާމްދަނީ ހޯދައި ހަދަނީ. އެއީވެސް ވެދާނެގޮތެއް. އަޅުގަނޑުވެސް އެއްބަސް، އެކަހަލަ ގޮތްގޮތް ދިމާވެދާނެ. އެހެންނަމަވެސް، ވަރަށް ބޮޑަށް ބާރުއަޅަންޖެހޭނެ، ކޮންމެ މީހަކުވެސް އެމީހެއްގެ ރަށުގައި ހުރެގެން ކުރެވޭނެ ކަމެއް އޮތްތޯ ބަލައިގެން އެކަމެއް ކޮށްގެން ތަނަވަސްކަން ހޯދުމާ ދޭތެރޭގައި.\nއާދެ، ކޮންމެއަކަސް ރަށުގައި ހުރެގެން ނަމަވެސް، ނުވަތަ އެހެން ރަށަކަށް ގޮސްގެން ނަމަވެސް، މަސައްކަތެއް ކުރުން އެއީ މިހާރު އަޅުގަނޑުމެން އެންމެބޮޑު އަހަންމިއްޔަތެއް ދޭންޖެހޭނެ ކަމަކީ. އާދެ، އޭގެފަހުގައި ނުވަތަ އެއާއެކުގައި އަޅުގަނޑުމެން ތަރައްޤީވާން، ކުރިއަރަން، ތަނަވަސްކަން އިތުރުކުރަން މަސައްކަތް ކުރަމުން ގެންދާއިރު، އަޅުގަނޑުމެންގެ މެދުގައި އަބަދުވެސް ވަރަށް ހަމަޖެހޭކަހަލަ އުސޫލުތަކެއް އޮންނަންވާނެ. އަޅުގަނޑުމެންނަކީ އެއްބަނޑުއެއްބަފާ ބައެއް ކަމުގައި ދެކިގެން، އެގޮތުގެ މަތިން އަޅުގަނޑުމެން ޢަމަލުތައް ބަހައްޓަންވާނެ. ކޮންމެ މީހަކުވެސް، އެހެން މީހުން ދެކެންވާނީ ތިމާގެ އަޚުން ކަމުގައި. ތިމާގެ އެއްބަނޑުއެއްބަފާ ބައެއް ކަމުގައި. އެއީ މާތްވެގެންވާ އިސްލާމްދީނުގައިވެސް އަންގަވައިފައިވާ ގޮތް. އަޅުގަނޑުމެންނަކީ އެދީނުގެ އަހުލުވެރިން. ﷲ އަންގަވައިފައިވަނީ، "ހުރިހާ މުއުމިނުންނަކީ އަޚުންތަކެކޭ." އެހެންވީމާ، އަޚުންގެ މެދުގައި އޮންނަ ކަހަލަ އޯގާތެރިކަމާއި އެއްބާރުލުމުގެ ގުޅުން އަޅުގަނޑުމެންގެ ތެރޭގައި އޮންނަންވާނީ. އެއްވެސްކަހަލަ ހަމަނުޖެހުމެއް، ދެކޮޅުވެރިކަމެއް، އަރާރުންވުމެއް އޮވެގެނެއް ނުވާނެ. ބައެއްކަހަލަ މައްސަލަތައް ދިމާވުމުގެ ސަބަބުން ބައެއް ރަށްރަށުގައި ހަމަނުޖެހުން އުފެދޭ. އެކަމަކު އެއީ އަޅުގަނޑުމެން އެއްގޮތަކަށްވެސް ތަންދޭންވީ ކަމެއްނޫން. އެއްވެސްކަހަލަ ހަމަނުޖެހުމެއް ރަށުތެރޭގައި އުފެދިގެން ނުވާނެ، ދޭދޭ މީހުންގެ މެދުގައިވެސް އަދި އެއްބަޔަކު އަނެއް ބަޔަކާ ދޭތެރޭގައިވެސް. އަޅުގަނޑުމެންގެ މެދުގައި އޮންނަންވާނީ އެކުވެރިކަމުގެ ގުޅުން. އެކުވެރިކަން އާލާކޮށްގެން، އެންމެން އެކަތިގަނޑަކަށް ވެގެންނޫނީ އަޅުގަނޑުމެން ކުރާ އެއްވެސް މަސައްކަތެއްގެ ފައިދާއެއް ނުފެންނާނެ.\nއެހެންވީމާ، އަޅުގަނޑުގެ ނަޞޭޙަތަކީ މިރަށުގެ ރައްޔިތުންވެސް އެންމެން އެކުވެރިވެގެން، އިސްލާމީ އުޚުއްވަތުގެ މާތް އުސޫލުގެ ދަށުން ހުރިހާ ކަމެއްގައިވެސް އެކަކު އަނެކަކަށް އެހީތެރިވެގެން، އެއްބަޔަކު އަނެއް ބަޔަކަށް އެހީތެރިވެގެން އެންމެންގެ މެދުގައި މިދެންނެވި ކަހަލަ އަޚުލާޤީ ރަނގަޅު ގުޅުމެއް ބާއްވައިގެން ކުރިއަށް ގެންދެވޭތޯ ބެލުން.\nއާދެ، އަޅުގަނޑުގެ އެދުމަކީ، އަޅުގަނޑުމެން ކުރާ މަސައްކަތްތަކުގެ ނަތީޖާ اللّـه سبحـانـه وتعـالى އަޅުގަނޑުމެންނަށް ދެއްކެވުން. އަޅުގަނޑުމެންގެ ދިރިއުޅުން ތަނަވަސްކޮށްދެއްވައި، މާތްވެގެންވާ އިސްލާމްދީނުގެ މަގުގައި އަޅުގަނޑުމެންގެ ފައިތިލަތައް ސާބިތުކުރުމުގެ ހެޔޮ ތައުފީޤު ދެއްވައި، އަދި ދިވެހިރާއްޖެއަށް ފާގަތިކަމާއި އުފާވެރިކަން މިންވަރު ކުރެއްވުން.


Makunudhoo dhaairaage rathakah MTCC speed ferry ge hidhumai fashaifi\nމަކުނުދޫ ދާއިރާގައި ސްޕީޑް ފެރީގެ ހިދުމަތް ފެށުމަށް ބޭއްވި ރަސްމިއްޔާތުގެ ތެރެއިން--\nހދ އަތޮޅުގެ ހަތަރު ރަށަކަށް އެމްޓީސީސީގެ ލޯންޗު ފެރީގެ ހިދުމަތް ފަށައިފި\nހދ އަތޮޅުގެ ތިން ރަށަކަށް އެމްޓީސީސީގެ ލޯންޗު ފެރީގެ ހިދުމަތް ފުޅާކޮށް މިއަދު ފަށައިފި އެވެ. މި ހިދުމަތް އިފްތިތާހްކޮށްދެއްވީ މިއަދު މަކުނުދޫގައި ބޭއްވި ރަސްމިއްޔާތެއްގައި މަޖިލިސް ރައީސް މުހައްމަދު ނަޝީދެވެ.\nމަކުނުދޫ ދާއިރާގައި ހިމެނޭ މި ތިން ރަށަކީ މަކުނުދޫގެ އިތުރުން ވައިކަރަދޫ، ނޭކުރަންދޫ އަދި ކުމުންދޫ އެވެ. މި ދަތުރުތައް ގުޅުވާލާފައިވަނީ ކުޅުދުއްފުއްޓަށެވެ.\nއެމްޓީސީސީ ބުނީ މި ފެރީ ދަތުރު އޮންނަނީ އާދިއްތަ، ހޯމަ އަދި ބުދަ ދުވަހު ކަމަށެވެ. ދަތުރުތައް ފަށާނީ ހެނދުނު7ޖަހާއިރު މަކުނުދޫއިންނެވެ. އެއަށްފަހު ވައިކަރަދޫއިން ނޭކުރަންދޫއަށެވެ. އެއަށްފަހު ކުމުންދޫ އަށެވެ. ކުޅުދުއްފުއްޓަށް އާދެވޭނީ ހެނދުނު 8:25 ގަ އެވެ.\nކުޅުދުއްފުށިން ފުރުން ހަމަޖެހިފައިވަނީ މެނދުނުފަހު 2:30 ގަ އެވެ. އެއަށްފަހު ކުމުންދޫ، ނޭކުރަންދޫ، ވައިކަރަދޫ އަދި ދަތުރު ނިމޭނީ މަކުނުދޫއަށެވެ. އެއީ 3:55 އަށެވެ.\nމި ރޫޓްގެ ދަތުރުތަކުގެ އަގު އުޅެނީ 250ރ-75ރ އާ ދެމެދުގަ އެވެ. ސްޕީޑް ފެރީގެެ ހިދުމަތާއެކު އެރަށްރަށުގައި ދިރިއުޅޭ ރައްޔިތުންނަށް އެތަކެއް ލުއި ފަސޭހަތަކެއް ލިބިގެންދާނެ އެވެ.\nއެމްޓީސީސީ ސްޕީޑް ފެރީގެ ހިދުމަތް އިފްތިތާހްކުރުމަށް ބޭއްވި ރަސްމިއްޔާތުގައި މަކުނުދޫ ދާއިރާގެ މެމްބަރު މުހައްމަދު ރާއީވަނީ ބައިވެރިވެވަޑައިގަންނަވާފަ އެވެ. އަދި ރާއީ ވަނީ ސްޕީޑް ފެރީގެ ހިދުމަތް މިރަށްތަކުގައި ފެށުމަށް ގިނަ މަސައްކަތްތަކެއްވެސް ކުރައްވާފަ އެވެ.


BREAKING: Fuvahmulaku caru accident ga aniyaavi2meehun maruvejje - vNews.mv\nފުވައްމުލަކު ކާރު އެކްސިޑެންޓްގައި އަނިޔާވި2ޒުވާނުން މަރުވެއްޖެ\nސައިފް އަޒްހަރު 27 February 2021, 16:54\nފުވައްމުލައް ސިޓީގައި މިއަދު ހިނގި ނުރައްކާތެރި ކާރު އެކްސިޑެންޓްގައި އަނިޔާވި2މީހުންވެސް މަރުވެއްޖެއެވެ.\nމި އެކްސިޑެންޓް ހިނގީ ފުވައްމުކަލު ސިޓީގެ ފުނާޑު އަވަށުން ނައިބް ތުއްތު މަގުގައި، އެދެ މީހުން ދުއްވާފައި ދިޔަ ކާރު ކޮންޓްރޯލް ނުވެގެންނެވެ. ކާރު ގޮސް ޖެހިފައިވަނީ މަގުގެ އެއް ފަރާތުގައި ބިޔަކޮށް ހެދިފައިވާ ކިނބި ގަސްތަކެއްގައެވެ.\nސޯޝަލް މީޑިއާގައި އާންމުވެފައިވާ ފޮޓޯތަކުން ފެންނަގޮތުގައި ގަސްތަކުގައި ޖެހުމުގެ ސަބަބުން ކާރަށްވަނީ ވަރަށް ބޮޑަށް ގެއްލުންވެފައެވެ. އަދި ކާރުގެ ކުރީކޮޅު އޮތީ އެއްކޮށް ފުނޑުފުނޑުވެފައެވެ.\nއެކްސިޑެންޓް ހިނގުމާއެކު، ކާރުން ދަތުރުކުރި ދެމީހުންގެ ތެރެއިން އެކަކު ފުރަތަމަ ހޮސްޕިޓަލަށް ގެންދިޔަ ނަމަވެސް، ދެވަނަ މީހާ ކާރުތެރޭގައި ތާށިވެފައި އޮތުމުގެ ސަބަބުން އޭނާ ކާރުން ނެރެވުނީ ގިނަ އިރުތަކެއްގެ މަސައްކަތުންނެވެ.\nމަންޒަރު ދުށް މީހުން ބުނާގޮތުންނާއި އަދި ފޮޓޯތަކުން ފެންނަ ގޮތުގައި ދެމީހުންގެ ހަށިގަނޑު ކާރުތެރެއިން ނެރުނު އިރު ބޮލަށާއި ހަށިގަނޑަށް ބޮޑެތި ޒަހަމްތަކެއް ލިބިފައި ހުއްޓެވެ.\nއެދެ މީހުން ހޮސްޕިޓަލަށް ގެންދިޔައިރުވެސް މަރުވެފައިވާ ކަމަށް ފުވައްމުލަކު ހޮސްޕިޓަލާ ހަވާލާދީ ފުލުހުން ބުނެފައި ވެއެވެ.\nމި އެކްސިޑެންޓްގައި މަރުވެފައިވަނީ އުމުރުން 19 އަހަރާއި، 24 އަހަރުގެ ދެ ޒުވާނުންނެވެ.\nފުލުހުން ބުނެފައިވަނީ، އެކްސިޑެންޓްވި ކާރު ދުއްވަން އިނީ 19 އަހަރުގެ ޒުވާނާ ކަމަށާއި، އޭނާއަކީ ކާރު ދުއްވުމުގެ ކެޓެގަރީގެ ލައިސަންސް އޮތް މީހެއް ކަމަށެވެ.\n17:45 - ފުވައްމުލަކު ކާރު އެކްސިޑެންޓްގައި އަނިޔާވި2މީހުންވެސް މަރުވެއްޖެއެވެ.\nމިކަން ފުވައްމުލަކު ހޮސްޕިޓަލުން ވަނީ ވީނިއުސްއަށް ކަށަވަރު ކޮށްދީފައެވެ.\nއެކްސިޑެންޓްގައި އަނިޔާވި2މީހުންވެސް މިހާރުވަނީ ހޮސްޕިޓަލަށް ގެންގޮސްފައެވެ.\nމި އެކްސިޑެންޓްގައި މަރުވި އެކަކީ އުމުރުން 24 އަހަރުގެ ޒުވާނެއް ކަމަށާއި، އަނެއްމީހާގެ އުމުރު އަދި ސާފު ނުވާކަމަށް ހޮސްޕިޓަލުން ބުނެއެވެ.\nފުވައްމުކަލު ސިޓީގެ ފުނާޑު އަވަށުން ނައިބް ތުއްތު މަގުގައި މި އެކްސިޑެންޓް ހިނގީ، އެދެ މީހުން ދުއްވާފައި ދިޔަ ކާރު ކޮންޓްރޯލް ނުވެގެންނެވެ.\nކާރު ގޮސް ޖެހިފައިވަނީ މަގުގެ އެއް ފަރާތުގައި ބިޔަކޮށް ހެދިފައިވާ ކިނބި ގަސްތަކެއްގައެވެ.\nފުވައްމުލަކު ނައިބް ތުއްތު މަގުގައި ކާރެއް ކޮންޓްރޯލް ނުވެ ގޮސް، ގަސްތަކެއްގައި ޖެހި ނުރައްކާތެރި އެކްސިޑެންޓެއް ހިނގައިފިއެވެ.\nމަންޒަރު ފެނުނު ފަރާތަކުން ވީނިއުސްއަށް މައުލޫމާތު ދެމުން ބުނެފައިވަނީ، އެކްސިޑެންޓް ވެފައިވަނީ ސްޕޯޓްސް ކާރެއް ކަމަށާއި، ކާރު ކޮންޓްރޯލް ނުވެގޮސް ގަސްތަކުގައި ޖެހުނުއިރު އޭގައި2މީހުން ތިބި ކަމަށެވެ.\nއެކްސިޑެންޓްވި ކާރުގައި ތިބި2މީހުންގެ ތެރެއިން އެކަކު މިހާރު ކާރުތެރެއިން ނެރެގެން ހޮސްޕިޓަލަށް ގެންގޮސްފައިވާ ކަމަށާއި، އަނެއްމީހާ ނެރުމުގެ މަސައްކަތް ކުރަމުންދާ ކަމަށްވެސް ވީނިއުސްއާ މައުލޫމާތު ހިއްސާކުރި ފަރާތުން ބުނެފައި ވެއެވެ.\nއެކްސިޑެންޓްވި ކާރުގައި ތިބި2މީހުން މަރުވެއްޖެ ކަމަށް ބައެއް ރިޕޯޓްތައް ފެތުރެމުންދިޔަ ނަމަވެސް، ފުވައްމުލަކުގެ ކަމާބެހޭ އިދާރާތަކުން އެކަން އަދި ކަށަވަރު ކޮށެއް ނުދެއެވެ.\nއިތުރު ތަފްސީލް އަންނަނީ ...............\nކުއްލި ހަބަރު ފުވައްމުލައް ރާއްޖެ


SunOnline: Muizzu ge plan ge muhinmu kanthahthakeh councilun faaskoffi\nމުއިއްޒުގެ ޕްލޭންގެ މުހިންމު ކަންތައްތަކެއް ކައުންސިލުން ފާސްކޮށްފި\nނަޖާހު މަސްއޫދު 18 May 2021, 23:03\nމިރޭ މާލޭ ސިޓީ ކަައުންސިލުން ބޭއްވި ނޫސްވެރިންގެ ބައްދަލުވުމުގައި މޭޔަރު ޑރ. މުހައްމަދު މުއިއްޒު ވާހަކަ ދައްކަވަނީ --- ފޮޓޯ/ ސިޓީ ކައުންސިލް\nމާލޭ ސިޓީގެ މަސައްކަތްތައް ކުރިއަށްގެންދާނެ ގޮތުގެ ޕްލޭން މިއަދު ފާސްކޮށްފި އެވެ.\nއިއްޔެ މާލޭ ސިޓީގެ މޭޔަރާއި ކައުންސިލަރުން ހުވާކުރެއްވި އިރު މިއަދު ރަސްމީކޮށް މަސައްކަތް ވަނީ ފަށައިފަ އެވެ.\nކައުންސިލުގެ މަސައްކަތްތަކާ ބެހޭގޮތުން މައުލޫމާތު ދިނުމަށް މިރޭ ބޭއްވި ނޫސްވެރިންގެ ބައްދަލުވުމެއްގައި މޭޔަރު ޑރ. މުހައްމަދު މުއިއްޒު ވިދާޅުވީ، ކުރިއަށް އޮތް ފަސް އަހަރު ދުވަހަށް ކައުންސިލުގެ މަސައްކަތްތައް ކުރިއަށްގެންދާނެ ގޮތުގެ ޕްލޭން މިއަދު މާލޭ ސިޓީ ކައުންސިލުގެ މެމްބަރުންގެ އިއްތިފާގުން ވަނީ ފާސްކޮށްފަ އެވެ. ޕްލޭންގައި ހިމެނޭ ބައެއް މުހިންމު ކަންކަން ކުރިއަށް ގެންދަން މިއަދު ނިންމާފައިވާ ކަމަށްވެސް އޭނާ ވިދާޅުވި އެވެ.\nޑރ. މުއިއްޒު ވިދާޅުވި ގޮތުގައި، މިއަދު ނިންމާފައިވާ ކަންކަމުގެ ތެރޭގައި މިހާރުވެސް ދަފްތަރުގައި ޖެހިފައި ތިބި މީހުންގެ ބޯހިޔާވަހިކަމުގެ މައްސަލަ ހައްލު ކުރެވޭނެ މަގުޗާޓެއް ސަރުކާރާ މަޝްވަރާކޮށްގެން އެކުލަވާލެވި، ދަފްތަރުގައި ޖެއްސުމާ ގުޅޭ އުސޫލުތައް ހަރުދަނާ ކުރެވެންދެން ދަފްތަރުގައި ޖެއްސުން މެނދުކަނޑާލުން ހިމެނެ އެވެ.\nވިލިމާލޭގައި ރައްޔިތުންގެ ގޯތީގައި އިމާރާތްކުރެވޭ އުސްމިން 10 ބުރިއަށް ބަދަލުކުރުމަށް ކުރަން ޖެހޭ ކަންކަން ކުރުމަށްވެސް މިއަދު ނިންމާފައިވެ އެވެ.\nއޭގެ އިތުރުން ގުޅީފަޅަކީ މާލޭ ރައްޔިތުންގެ ގެދޮރުގެ މައްސަލަ ހައްލުކުރަން ތަރައްގީކުރެވޭ ތަނަކަށް ހެދުމަށް ކުރެވެން ހުރި ހުރިހާ މަސައްކަތެއް ކުރަންވެސް މިއަދު ފާސްކުރި އެވެ.\nއިންޑަސްޓްރިއަލް ވިލެޖަށް އިންޑަސްޓްރިއަލް މަސައްކަތް ކުރާ ގަރާޖުތަކާއި ގުދަން ފަދަ ތަންތަން ބަދަލު ކުރަން ކުރަން ޖެހޭ މަސައްކަތްތައް ކުރަންވެސް މިއަދު ނިންމާފައިވެ އެވެ.\nފެހިކަން ގެއްލިފައިވާ މާލެ ސިޓީ އަލުން ފެހި ކުރުމަށް، ރައްޔިތުންގެ ބައިވެރިވުމާއި އެކު މާލެ ސިޓީގައި "1 ލައްކަ ގަސް" އިންދުމުގެ ޕްރޮގްރާމެއް ހިންގަންވެސް ވަނީ ނިންމާފަ އެވެ.\nއޭގެ އިތުރުން މަގު ބަންދު ކުރުމަކީ ރައްޔިތުންނާ މަޝްވަރާ ކުރެވިގެން ކުރެވޭ، ގަވައިދެއް ހެދިގެން ކުރެވޭ ކަމަކަށް ހެދުމަށްވެސް މިއަދު ނިންމާފައިވެ އެވެ.\nޓެކްސީ ޑްވަރިވަރުންގެ ޕާކިން ކުލި 3000 ރުފިޔާއިން 750 ރުފިޔާއަށް ކުޑަ ކުރަން ނިންމާފައިވާ ކަމަށްވެސް އޭނާ ވިދާޅުވި އެވެ.\nއެ ނިންމުންތަކުގެ އިތުރުން، މިއަދު ސިޓީ ކައުންސިލުން ވަނީ ކައުންސިލަރުންނަށް އެކި ޒިންމާތައް ހަވާލު ކުރަން ނިންމައިފަ އެވެ. އަދި އިދާރީ އޮނިގަނޑު ފާސްކޮށް، އެ އޮނިގަނޑާ އެއްގޮތަށް މަސައްކަތް ގެންދަން ކޮމިޓީތަކެއް ވަނީ އެކުލަވާލައިފަ އެވެ.\nއޭގެ އިތުރުން ކައުންސިލުގެ ހުރިހާ ހިދުމަތްތައް ހުޅުމާލޭގައިވެސް އަދި ވިލިމާލޭގައިވެސް ދެވޭ ގޮތަށް ދެ އަވަށުގައިވެސް ޑިޕާޓްމެންޓުތައް އުފައްދަން ނިންމާފައިިވެ އެވެ.\nމިއަދު ޑރ. މުއިއްޒު ވިދާޅުވެފައި ވަނީ، ކައުންސިލުގެ މަސައްކަތްތައް ހިންގުމުގައި ޓެކްނިކަލް ކަންކަމުގައި ނިންމުންތައް ނިންމާނެ އާކިޓެކްޓުންނާއި، އިންޖިނިއަރުންނާއި، ޕްލޭނަރުން ފަދަ މުވައްޒަފުންގެ ކައުންސިލަށް ނަގަން ނިންމާފައިވާ ކަމަށެވެ.